SREDSTVA I NAČINI UBIJANJA LJUDI

U JASENOVAČKOM LOGORU UNIŠTENJA

Nijemci su i ustaše đavolski talenti u pronalaženju paklenih sredstava za masovno ubijanje ljudi. Nijemci se služe za masovna ubojstva vatrenim oružjem. Oni su uveli i otrovne plinove i kre­matorije. Omiljeno oružje i specijalitet ustaša bio je nož. Ubijstvo iz puške i revolvera smatrali su kukavičkim ubojstvom izdaleka, a ubojstvo nožem junačkim načinom. Tu treba imati junačke živce, da bi čovjek svladao samog sebe. Umorstvo djeteta nožem bila je najveća hrabrost. Da bi pokazali tu svoju »hrabrost«, kojom treba ustaša da se odlikuje, oni su svladavali sve unutarnje inhibicije, koje su imali. To svladavanje urodilo je žestokim konfliktima i konačno teškom psihoneurozom koljača, specifičnom bolešću ustaša-koljača.

Ustaše su se najviše služili nožem. Kad bi im noževi od pustog klanja napravili žuljeve na rukama, tada bi mijenjali sredstva.

Sredstva, kojima su se ustaše služili pri masovnim ubojstvima u Jasenovačkom logoru, mogla bi se svrstati u nekoliko grupa.

1. VATRENO ORUŽJE

a) Revolver. Svi su ustaški oficiri nosili revolvere raznih tvrtki, većinom njemačke izradbe. Matković i Majstorović su no­sili parabelume. Danon, bivši zatočenik, šef grupe »D« likvidatora u Gradini, također je nosio revolver.

Revolverom su ubijali samo odabrane osobe: liječnike, ugled­ne političke protivnike i na javnim egzekucijama. Ubijali su hicem u zatiljak, kad žrtva klekne žicom svezanih ruku licem u zemlju, i zbog povrede mozga uspravi se tako, da se protegne i legne cijelom dužinom s prednjom stranom na zemlju. Smrt na­stupi brzo, osim ako Majstorović namjerno puca više koso, »da se zlikovac promuči malo«; tada se smrt otegne nekoliko sati, a »lešinu« ne smije nitko dirnuti.

Izlazna je rana uvijek velika i kroz nju kulja krv i mozak. Često rana prolazi kroz jednu od očnih orbita.

b) K a r a b i n je upotrebljavao najviše Maričić kod uboj­stava u »3C« i pri javnim egzekucijama. Karabin je pravio velika razmrskavanja glave. Smrt je nastupala brzo.

c) Mitraljez, »Švarcloze«, upotrebljavan je kod prvog masovnog ubijanja u Krapju. Najprije su pucali u noge, zatim u visini trbuha i konačno kroz prsa u glavu. Mitraljezom su u Gra­diški ubijali buntovnije elemente, te Srbe iz Kozare.

 d)Bomba. Bombu su ustaše bacali u grobove u Gradini, kada su u njih bacali živu djecu, da bi ih tako pobili. Djeca su mnogo umirala od šoka, užasa i straha, kako su to sami ustaše pričali.

2. HLADNO ORUŽJE

a) Nož. Od oštrog oružja ustaše su nosili nož po uzoru Mussolinijevih fašista. Nož je bio obligatni rekvizit ustaške uniforme i kao ornamenat, koljački simbol vlasti.

Osim noža ustaše su upotrebljavali za klanje ljudi i kamu, dvobridni nož, bodež. Takve su se kame s ornamentima, »plete­rom« i slovom »U« izrađivale u serijama u lančari. Poniklavao ih je majstor, zatočenik Wolf, ugrožen smrću, koji je prije radio kirurške instrumente. Graviranja su se obavljala u umjetnoj kovačnici.

Ta je kama služila više kao ures i kao oficirsko oružje.

Ljubo Miloš dao je za jedan dan izraditi u lančari naročiti nož za klanje po nacrtu, koji je on sam napravio. Uvečer je nož bio gotov. Tada je on uhvatio jednog šegrta, zatočenika, i zaklao ga, da bi isprobao na njemu vrijednost tog noža.

U logoru smo doznali, da su ustaški koljači dobili za masovna klanja iz Njemačke naročiti nož, koji je bio pričvršćen na naro­čitoj rukavici, »Braslettenmesser«. Njime su klali u Gradini. Taj je nož pao u ruke partizanima. To je svinuti, 12 cm dugi nož, kome se oštrica nalazi na konkavnoj strani. On je pričvršćen na svinutu ovalnu bakrenu ploču, a ova za debelu kožnu narukvicu. Ta na­rukvica obuhvaća ručni zglob, a kroz ostavljenu se rupu provuče palac, dok su ostali prsti slobodni. Na drugoj se strani narukvica steže kožnim kajišima. Dugo sam mislio, zašto je oštrica na kon­kavnoj strani noža. Kad zločinac udari žrtvu u vrat, tada povuče nož prema sebi i tom oštricom, koja je okrenuta k tijelu, razreže sve tkivo odmah u inerciji pokreta.

Na dnu noža pri samoj bakarnoj pločici pisalo je izdubljenim slovima: »Grafrath gebr. Solingen«, a na koži je relijefno utisnuta njemačka firma »Gräviso«. ( ТО СУ ПРАВИЛИ НАШИ ВЕЛИКИ „ПРИЈАТЕЉИ“ И „САВЕЗНИЦИ“ НЕМЦИ, ДА БОГ ДА С ЊИМА У ВЕЧНОСТИ БИО КО ИХ ЗА ТАКВЕ ДРЖИ – НАП.РЕД. )

Koljač je tim nožem pravio neprekidno krug tako, da je za­mah tako naoružanom rukom bio sličan točku, koji se neprestano okreće prolazeći nožem preko vratova nevinih žrtava, koje mu je podmetao i pridržavao drugi dželat. To je bila mašina s monti­ranim nožem, koja se okretala i sjekla glave ljudima. Koljačka »tekuća vrpca!«

b) S j e k i r a. Ustaše su probrali iz grupe Cigana, dovedenih u logor za likvidaciju, nekoliko ličkih Cigana, kojima su obećali pokloniti život, dati nagradu i slobodu, ako stupe kao dželati u nji­hovu službu. Oni su ih naročito dobro hranili, a dnevno su dobivali i litru rakije. Tako se jedna grupa Cigana javila za taj posao i bila prebačena u ljudsku klaonicu u Gradinu. Cigani su dobili sjekire i maljeve za ubijanje ljudi. Sjekire su bile obične, seljačke, sa širokim ušima, nasađene na grabove drške.

Cigani bi ušicama udarili žrtvu iznenada iz mraka, kad se ona ne bi nadala. Kad bi žrtva pala na zemlju, tada bi joj raskolili glavu, vrat, prsa ili trbuh oštricom.

c) B r a d v a. Ustaše su se služili i tesarskom bradvom, kratko nasađenim alatom s velikim, oštrim bridom, za ubijanje ljudi. Bradva je lak i spretan alat s velikom oštricom za tesanje velikih ploha drveta. Ali bradva može biti i strašno, ubojito oružje, oso­bito izbliza, jer se njome može lako baratati.

Ustaški su koljači upotrebljavali rado bradvu, najviše pri masovnom klanju mirnih ljudi, osobito djece i žena. Pri klanju ljudi bradvom neminovno su trebali panj kao oslonac za vrat, t j. tvrdu podlogu. Za panj služio im je obično okrugli, teški krug mekog drveta, najviše od vrbe ili johe. Ubijanje ljudi bradvom vršilo se na taj način, da bi najprije naredili žrtvi, da klekne i stavi glavu tako, da vrat dođe na panj. Žrtva je imala ruke žicom svezane otraga. Ustaša bi udario žrtvu po stražnjoj strani vrata, prosjekao kičmu i arterije. Kod mršavih ljudi i djece formalno bi izvršio dekapitaciju. Zbog paralize trupa presjekom važnih vital­nih nerava i krvnih žila i kičme, smrt bi nastupila vrlo brzo, osim ako udarac nije bio tako udešen, da bude površan. Ljudi s debelim i jakim vratovima često su bili napola zaklani i dugo se mučili u agoniji u grobu, zatrpani mrtvacima i zemljom. Takovu bi naime ubijenu žrtvu Cigani odmah bacili u zajednički golemi grob.

Klanje se bradvom vršilo na rubu golemih jama, koje su bile iskopane za žrtve masovnih ubojstava. Jame su kopali zatočenici, većinom Cigani, koje bi kasnije pobili, pošto bi prethodno, i ne znajući za koga, sami sebi iskopali grob. To su »bradvaši«.

Zatočenici, koji su pobjegli ispod ustaškog noža iz Gradine, vidjeli su također i ličke Cigane, kako bradvama ubijaju narod. To sam isto čuo od zatočenika u logoru, kako su Cigani ubijali ljude bradvama, udarajući ih po glavi i vratu. Ustaše su prepu­štali Ciganima, da na taj način ubijaju žene i djecu za masovnih pokolja.

3. TUPOTVRDI PREDMETI

a) Drveni malj. Odmah poslije prvih otvorenih masov­nih ubijanja, zbog neočekivane reakcije i pobune srpskog i hrvatskog naroda protiv takvih krvološtava, ustaše su počeli mnogo voditi računa pri masovnim ubijanjima, da se žrtve ne bi u očaju pobunile, videći pogibiju pred očima. Bilo je nekoliko takvih pobuna u toku prvih masovnih ubojstava. Radi toga je bilo potrebno pronaći takav način ubijanja, pri kojem se ne bi čulo ni vriska ni jecanja žrtava u blizini mase, koja svrstana čeka na red nasilnog ubijanja. Ustaše su, u strahu za sebe, vikali i derali se i psovali namršteni na žrtve, da bi ih što više zastrašili, obeshrabrili i preparirali za pasivno držanje pri ubijanju. U početku su za masovne likvidacije upotrebljavali vatreno oružje kao i Nijemci, ali kasnije, kad su ta ubojstva htjeli prikrivati, odustajali su u većini slučajeva od tog oružja radi pucnjave, koja je odavala ne samo onima u logoru, nego i svakome u okolici od 5 do 6 kilome­tara, što se zapravo radi u logoru. Najviše radi toga pribjegli su kasnije ubijanju ljudi hladnim oružjem, koje bez šuma i buke, tiho zadaje ljudima smrt. Da učine masovna ubojstva što tišima i nečujnijima, izumili su i drveni malj.

Drveni je malj oko 50–60 cm dug drveni cilindar, čije obo­strane okrugle baze imaju u dijametru 25–30 cm. Za taj se cilin­dar uzimalo tvrdo, teško drvo, najviše bukovo ili hrastovo, ali u nestašici uzimalo se i vrbovo drvo. Bat je bio nasađen na drvenom dršku od 80 do 100 cm.

Jednog dana, posjećujući bolesnog veterinara Dražančića, koji je ležao u konjskoj štali u ekonomiji, upozorio me jedan zato­čenik na desetak takvih drvenih maljeva, koji su ležali u maloj radionici, specijalno uređenoj za izradbu takvih maljeva.

— Stalno ih traže, svaki dan, već nema ni bukovine za njih.

Zagledao sam se u taj ustaški izum, i predočivao u sebi nje­govo djelovanje.

— Hajdemo, doktore, nezgodno je piljiti u maljeve, mogli bismo zato i nas dvojica još večeras dobiti maljem po glavi. Kriju oni svoje oružje i vrlo su osjetljivi, kad im se netko petlja u nji­hove tajne. Hajdemo!

Ubijanje se drvenim maljem vršilo vrlo vješto. U samom logoru kod ulaza, na drugom kraju velikog hodnika, sada »ustaške nastambe«., ubijalo se na ovaj način: puštalo se, tobože radi zapi­sivanja ili protokoliranja, jednu po jednu žrtvu s drugog kraja iz gomile, osuđene na likvidaciju. Dok je gomila čekala na drugom kraju hodnika pri ulazu okrenutom zvonari, dotle je jedan od njih na suprotnom kraju, izlazeći iz hodnika, bivao snažno udaren teškim maljem po glavi. Taj bi mu udarac zdrobio tjemenu kost, stjerao fragmente kosti u mozak, zdrobio bazu lubanje i razderao velike krvne žile. Naravno, da nije moguće znati osjećaje bola te žrtve, ali u svakom slučaju oni moraju biti jaki, jer su povrije­đeni najrazdražljiviji centri za osjet boli u mozgu, isto tako i vitalni centri. U svim tim slučajevima smrt nije sigurno odmah nastupila, ali za ustaše je bilo glavno, da žrtva ne viče, da ne buči, i da gomila, jedva 60 metara udaljena od mjesta ubojstva, nije mogla primijetiti ništa sumnjivo.

O tim ubojstvima, koja su se vršila koncem 1941. i početkom 1942., čuo sam od mnogih zatočenika, ali samu sliku ubojstva pri­kazao mi je zatočenik Satler, medicinar:

»Kad su partije zatočenika dolazile iz Zagreba, većinom radnika-intelektualaca, komunista, tada bi ih tu likvidirali. Usta­šama je bilo mnogo stalo, da oni ne primijete tu likvidaciju, i da se masovna ubojstva izvrše što brže, kako ti »komunisti« ne bi došli do saznanja o pravoj svrsi tog logora uništenja i da ne bi izazvali bunu u logoru. Pod prijetnjom smrtne kazne bilo nam je zabranjeno gledati taj njihov trik masovne likvidacije. Gledao sam iza ugla, šta se tu odigravalo. Stoji masa na jednom kraju hodnika, okružena ustaškim oficirima i čarkarima. Miloš, Luburić i Matković izlaze i ulaze, prolaze pokraj njih, gledaju prema logoru, da netko slučajno ne gleda.

— Strpite se! Ovo nije Tuškanac, nego logor, radni logor. Treba vas zapisati, odrediti vam posao, mjesto. Treba voditi neku evidenciju, u slučaju bolesti može netko i umrijeti, pa da mu se može javiti kući. Mi smo odgovorni za vas! — govorio je Lubu­rić masi, koja će da prođe kroz hodnik i da odmah upadne u ralje ustaške aždaje, u vječni mrak jasenovačke ilovače.

Ljudi su naivni, ne znaju, gdje se nalaze. »Razumjeli« su potrebu i strpljivo čekali na »red« u protokolu smrti.

Gledali smo ubijanje na drugoj strani hodnika. Kada bi žrtva izišla na suprotni izlaz, čarkar bi je gurnuo proderavši se:

— Šta si stao? Izlazi!

Iza vrata je stajao sakriven ustaša s maljem u ruci. Žrtva korača nekako nesigurno dva-tri koraka naprijed, ali ga uto dželat ustaša tresne po glavi.

— Gledao sam u taj momenat lice žrtve: čovjek bi se protegao, ispravio i strašno razvukao usne, oči ukosio i izbečio. Cijelo bi mu lice izgledalo smiješno, kao grimasa clowna, koji želi napra­viti lice što smješnijim za razonodu i smijeh publike. To je bio smijeh antiknih grčkih i rimskih mima, risus mimicus traumaticus iz Jasenovca.

Nekoliko zatočenika promatralo je te prizore. I apatična gledaoca-logoraša, koji riskira život, da vidi tu stravičnu scenu, obu­zima tragičan smijeh. Mnogi su mi stari zatočenici pričali, da su sa ove strane Save gledali, kako ljudi u Gradini padaju pod udar­cima malja. Po desetak »maljaša« ubijalo je odjedamput isto toliko ljudi, stavivši im glave tako, da su im brade ležale na panju.

(Dragi čitatelju, nemoj se čuditi užasnoj tragediji toga svje­doka. Stari logoraši, gledajući te strašne užase, postaju potpuno neosjetljivi zbog stalnog nadražaja, mrcvarenja, tortura i terora nad zatočenicima. Zatočenik ostrvi, jer zna, da i njega to sigurno čeka, pa štoviše često priželjkuje što bržu smrt. Logoraši često nisu normalni ljudi.)

U Gradini su iz mraka ubijali dželati iz »D« grupe, poslije njih Cigani, zatim drugi ustaše itd., drvenom topuzinom. Taj način »tihog ubijanja« postao je kasnije »popularan« medu ustaškim zvijerima.

b) Drvene motke i kolce su ustaše upotrebljavali, a isto tako i Cigani u Logoru »3C«, a osobito ustaše »zatočenici« na nasipu,, za »domlaćivanje« slabih i neusmrćenih u Gradini, izne­moglih na nasipu i kod likvidacije male djece. Kolac po glavi dje­teta, uz nož, bilo je omiljeno sredstvo pri masovnoj likvidaciji male djece i žena u Jasenovcu.

Osuđeni na »prisilan« rad, ustaški agenti iz UNSA-a bili su postavljeni za nadzornike rada na nasipu. Pitanje roka na ovom »radu« za te ustaše-zatočenike bilo je vezan za njihovo ponašanje i rad u logoru. Što se brutalnije i zvjerskije postupa sa zatočeni­cima, to je veća vjerojatnost izlaska iz logora. Oni su bili agenti-provokatori, špijuni, mučitelji i ubojice. Najteža mora bili su ti ustaški »zatočenici«. Imali su naročite privilegije. Stan i hranu kao za čarkare, slobodu kretanja, mlaćenja i ubijanja ljudi. Njih su ustaške koljačke glavešine naročito štitili, jer oni nisu politički sa­griješili, nego kriminalno: zagrabili, opljačkali, a da nisu podijelili s drugovima, silovali, pijani razbijali itd.

Ti ustaški zatočenici-agenti nisu nosili drugog oružja, osim skrivena noža i debele drvene batine. Kao nadzornici rada na nasipu, oni su svakog, tko ne bi mogao zbog slabosti kopati i nositi zemlju, mlatili i domlatili. Svaki su dan ponekog ubili tim bati­nama na nasipu. Nosili su križiće oko vrata, a u ruci debelu i dugu batinu.

Zatočenici, koji su radili na nasipu, pričali su o načinu, kako oni ubijaju iznemogle zatočenike, ili one, za koje su dobivali izri­čiti nalog, da ih dotuku. Oni ga prvo udare štapom i raspaljuju se sve više kao zvijer, da ga konačno dotuku.

— Što markiraš, majku ti... misliš, da je ovo tenis-igralište, ili da si došao, da se provedeš!

Ako bi žrtva reagirala, tada je već tu bio povod ubojstvu. Nadzornik ga bije batinom, dok ovaj, pod udarcima ne izdahne. Ti su zločinci uvijek gledali, da udare žrtvu pa glavi, stoga je ona izmicala glavu, savijala se u klupko, glavu bi krila rukama i savi­jala makinalno na grudi. Takva ubojstva sam vidio u »3C«.

Ti nadzornici su i psihički terorizirali zatočenike prijetnjama, da će ih ubiti batinama. Oni, na koje su se naročito okomili prijet­njama, očekivali su svakog časa sigurnu smrt.

Povrede od udaraca štapovima bile su kontuzione rane mekih dijelova, kostolomi, osobito lubanjskih kostiju i ruku, i krvarenja. Smrt kod fizički slabijih nastupila bi prilično brzo od udaraca tim batinama.

c) Gvozdene šipke upotrebljavali su ustaše i Cigani kod ubijanja djece, žena i samih Cigana u Gradini i Ušticama. Te su se gvozdene šipke izrađivale u lančari. Način je ubijanja bio sličan onom kod ubijanja maljem ili sjekirom: iz mraka u ograni­čenom prostoru udaraju se ljudi po glavi. Teška gvozdena šipka probijala je odmah duboko u lubanju. Gvozdenu su šipku upotre­bljavali i za domlaćivanje nedovoljno priklanih i slabo dotučenih. Tada bi s ruba jame boli nasumce u glavu, trbuh i u srce tim želje­znim šipkama. U lančari su pravili i neku vrstu koplja i nadžake.

d) Željezni čekić za nabijanje čavala upotrebljavan je za ubijanje djece, staraca i bolesnih ljudi. To se ubijanje vršilo bez ikakva obzira na plač i kuknjavu djece i žena. Koncem 1941. i u prvoj četvrtini 1942. masovno su ubijali djecu u samom logoru i vozili ih na ciglanu ciglarskim vagonima u peć na spaljivanje (Ringofen). Mnogi su vidjeli poluživu djecu, kako su očajno zije­vala s izbezumljenim licem. Djeca su bila različite dobi, od dojen­čadi do 12–14 godina. Većim dijelom su to bila židovska djeca. Ubojice čekićem prozvani su »čekićari«.

Udarac je padao obično svuda po glavi, glavno je, da se pro­spe mozak i prolije krv. Mnoge su polužive zatrpali u jame. Možda su tako ustaše htjeli ili zbog brzine i mraka ili opet što im radi umora nisu zadali smrtonosne udarce. Takvi poluživi mučenici vrtjeli su se u grobovima, disali i izvodili kretnje, te se zemlja po­dizala nad grobom, i činilo se, kao da grob ritmički diše.

e) Ubojstvo motikom. Motiku su ustaše upotreblja­vali za ubojstvo djece, bolesnika, iznemoglih staraca. Najčešće su motiku upotrebljavali kod »domlaćivanja« slabo preklanih, nastrijeljenih i ranjenih. To su domlaćivanje motikom počeli prvi pri­
mjenjivati grobari logoraši, kad su zatrpavali žrtve, koje su ih molile, da »dovrše«. Motika se pokazala vrlo pogodno oruđe te se je kasnije popularizirala kod ustaša koljača. Motikom su samo tukli u glavu. Ustaše su pričale, da je fra Sotona Filipović stra­stveno zavolio ubijati motikom malu djecu i bolesnike.

f) Ubojstvo n o g a m a. Ubojstvo gaženjem žrtve spada u najgoru vrstu, u koliko se tiče dužine trajanja, bolova i preži­vljavanja. Taj način ubojstva u početku nije bio rijedak. Kad žrtva padne, onda je obično »čarkari« dovrše gaženjem. Pritom oni lupaju vrhom cipela u glavu, u rebra, u slabine. Ti udarci na­nose teške povrede i neopisive bolove. Poslije toga zlikovci stanu nogama žrtvi na trbuh i plešu, t j. sad jednom sad drugom nogom
svom silom udaraju u trbuh. Povrede parenhimskih organa trbuha, osobito jetara i slezene, izazivaju sigurna unutrašnja krvarenja, crijeva sigurno popucaju itd., ali nesretnik ne umire od toga, nego od šoka, od velikih bolova.

I ja sam imao nesreću vidjeti takvo ubijstvo u »3C«. Vidio sam dva izraza ljudskog lica: žrtvu s raskolačenim očima, krvavu, s pjenom na ustima, koja hvata posljednji udisaj prašljivog zraka; i drugo: zvjerski izvraćeno lice ustaše-ubojice s pjenom od bijesa, zakrvavljenih očiju, s krikovima likujućeg divljaka-ljudoždera. Dva lica: lice čovjeka mučenika i lice zvijeri u ljudskoj spodobi. Ta dva lica urezala su mi se u mozak. Pri likvidaciji logora Krapje, kad je mitraljez zatajio, ustaše su nogama zgazili i ubili 60 osoba.

g) Ubojstvo kajišem i kor bačem. Zloglasni inže­njer Picilli nosio je sobom korbač od volovske žile. Tim korbačem nekoliko je zatočenika dotukao na smrt.

Taj je pijanica uživao u tom načinu ubijanja. Možda je bio strastveni aktivni flagelist.

Ubojstvo bi započinjao našavši kod zatočenika neznatan raz­log. Tih razloga može se naći kod svakog. Dovoljno je, da ga ne pozdraviš; on će reći: »Zašto ti, skote, ne pozdravljaš ustašku vlast?« – i ista procedura.

Picilli, kao i svaki ustaša, može uvijek naći razloga za uboj­stvo. Tu im se pruža nesmetana sloboda za sva moguća sadistička iživljavanja.

Prisustvovao sam jednoć takovu groznom ubistvu. Picilli je udario nekog zatočenika korbačem. Stao pred njega i nešto ga pso­vao. Nisam razumio strašću sažvakane riječi, jer sam bio udaljen oko dvadesetak metara, ali sam po izrazu lica vidio, da ga psuje.

— Sad ćeš, doktore, vidjeti, što nikad nisi vidio – promrmlja mi jedan zatočenik, kojeg sam previjao.

Picilli udari zatočenika još jednom. Vidjeh, kako se žrtva nagnula i digla ruke preda se u namjeri, da zaštiti glavu. Opet je stao Picilli, držeći iza leda korbač, psovati zatočenika, koji se sve više izmicao. Lice mu je bilo zaprepašteno, jer zna, što to znači. Opet pade udarac, drugi, treći, i sad su zaredali. Udarci pljušte kao kiša, sve brže, sve jače. Žrtva pada. Picilli zastaje, lice mu se nalilo krvlju, kao da je od krvi nešto više nateklo tu pred našim očima, nabujalo. Usne odebljale, otromboljile se, usta poluotvo­rena, oči se izbuljile. Donja mu je usna podrhtavala, i glava se tresla. Strast ga ne pušta, ali sile ga ne drže. Umorio se, i on se odmara, prikuplja snagu, diše ubrzano.

 Žrtva jauče, rana krvari, koža puca i cijepa se pod udarcima žile, jer je u žilu bila upletena čelična žica. To još više uzrujava bičevaoca. Sad se odmorio i počinje ponovno udarati. Žrtva jauče, okreće se, klupči, a on tuče sve žešće, sve strasnije. To ga valjda naročito draži. Opet pauza, opet prikuplja snagu dželat-sadista, ponovno udara, udara strastveno; zapjenjena, pobješnjela neman, ustaško čudovište. Žrtva u agoniji, posljednji hropci i trzaji, ali bezdušna živina i dalje tuče, i kad je već žrtva izdahnula, on još dugo tuče.

Zaludjeli zlikovac još je dugo vremena tukao mrtvaca i jedva došao k sebi, tek tada opazivši, da tuče – mrtvaca. Tada je plju­nuo na mrtvo tijelo i pošao k izlazu.

— Majku mu njegovu lopovsku! Mene on da prevari; mene, ustašu! Kaže, da je bolestan, da ne može raditi. Ja ću vas već izliječiti.

Vikao je i kao bijesan vuk ogledao se oko sebe.

— Markiraju, markiraju, gospodine satniče! – dobaci gla­som drugi »flagelist« Ilija Sabljić, zvani Stric, šef »3C« logora (osuđenika na nož i žilu), koji isto kao i Picilli nosi žilu i kajiš i njima tuče zatočenike.

Od zatočenika sam čuo, da su ustaše često dotukli ljude samo udarcima kajiša po glavi i po golom tijelu.

h) Umorstvo vješanjem. Najviše su vješali na go­rostasnoj »Topoli uzdaha« u Gradini na ušću Une u Savu. Na toj su topoli zabili goleme gvozdene čavle za lakše penjanje dželata i žrtve, koju su koloturama često podizali na topolu. Žrtvu bi tako vješali, da ostane na životu što je moguće više, kako bi se što više namučila. Sa te su se topole čuli nesnosni uzdasi te su je po tome i zatočenici i ustaše nazvali »Topola uzdaha.«

Pod kraj logora ustaše su vješale u samom logoru kao pri­mjernu kaznu na improvizirane stupove (21. septembra 1944.).

Isto su tako vješali i u samom selu pred katoličkom crkvom o tele­grafske stupove (grupa u vezi s pobunom u logoru).

4. TERMIČKA SREDSTVA UBIJANJA LJUDI

a) Spaljivanje živih ljudi spada u najokrutnija djela, koja su se vršila najviše u mraku starih magično-religioznih epoha u Indiji i za vrijeme svete inkvizicije u srednjem vijeku. Spaljivanje vještica u srednjem vijeku u stvari predstavlja simboličko religiozno kažnjavanje, slično onom u paklu, tj. to je spaljivanje početak paklenih muka još na zemlji prije suda »gospodnjeg«. Inkvizitor na zemlji zamjenjuje pravdu božju. Ljudski mozak je na iskustvu o strahovitim bolovima pronašao, da je pečenje i spaljivanje živih ljudi najgora kazna za njih radi toga, što to izaziva najveći osjećaj bola. Pakao, u kojem se »živi« ljudi pale i peku, izmišljen je, da tom najgorom kaznom prestraši grešnika.

U mašti ustaških koljača jasenovačkih inkvizitora pojavila se misao o spaljivanju živih ljudi. Ta je misao trebala samo naći praktičnije, ekonomičnije, modernije rješenje: da se u ciglani pre­pravi peć za tu svrhu. Picilli se dao na posao i veliku peć za pe­čenje cigle pregradio u više peći, koje su imale zajednički veliki dimnjak fabrike. Svaka peć primala je jedan »vagon« ljudi, četr­deset do pedeset, a dvostruko toliko djece. Taj improvizirani usta­ški krematorij spaljivao je preko noći 450–600 ljudi. Tu sam peć gledao prolazeći kroz gubilište – dugi tunel. Sada se peče cigla u ciglani. Peći su goleme i prostorne oko 3x4x3. Vrata su se otvarala izvana, iz tunela. Ona ista teška vrata iz salivenog gvozđa s golemim polugama. Vrata onog groznog vatrenog pakla, to su ona ista. Pokraj mene prolaze vagoneti natovareni izrezanim u prizme sirovim čerpićima, oni isti vagoneti, koji su vodili zaklanu i čekićem umlaćenu djecu. To su oni isti, samo ih guraju drugi ljudi. Drugi, jer su oni pređašnji otišli u dim, u oblake, samo im je pepeo razbacan po rupi blizu ciglane, zajedno s pepelom i onih, koji su njih gurali u peć.

Tunel užasa. Eto ga pred nama. Prost, jednostavan hodnik, prislonjen na ciglanu, pokriven i zatvoren sa svih strana. To je onaj isti tunel, u kojem su se vršili luđački, bestijalno-kriminalni kanibalski pokolji.

Prolaziš kroza nj: peći gore i peku cigle, vagoneti drndaju i okreću se na »skretnicama«, sve je u prirodnom pogonu. A osjećaš groznu atmosferu, koja te kao nevidljiva masa guši za grlo, prodire u tijelo, zaustavlja dah, iritira srce.

U zloglasni tunel, uz samu peć dovodili su ljude, gdje bi ostali do noći. Tada bi ih tu u noći ubijali šipkama, noževima, sje­kirama, maljevima, čekićem, a rjeđe revolverom i puškom. Za vrijeme ubijanja se pravila strahovita gužva, ali se iz tunela nije moglo nikud. Ljudi su se krvavih glava izbezumljeno gurali, za­vlačili pod druge, vriskali, gušili se, prizivali boga, ali sve je za­mrlo i od nikud ni tračka nade. Zvijeri su ih opkolile u toj areni i nema više izlaza. Neki su padali u nesvijest, neki su ušutjeli i zavukli se medu ubijene, kao noj glavom u pijesak, a neki su jadnici mislili, da će možda nekako izbjeći ležeći i pričinjajući se mrtvima. Ti su prošli najgore. Došli su »čistači« i »spaljivači« i nosili ih prema željeznim velikim vratima. Jedan je otvorio ta paklenska vrata i orkan tople struje sa smradom zažario je lica, a nesretnik bačen letio je u oganj jasenovačkoga, svetog, inkvizitorskog pakla: vrisak, plamen, razbuktali i gluhi udarac teških željeznih vrata. Mrtvi nisu vriskali, jer nisu mogli, samo su svojim padom u vatru podigli milijune iskara i zasmrdjeli pečenim ljud­skim mesom, nekim sladunjavim zadahom.

Puni vagončići dovozili su poklanu djecu, djevojčice s ple­tenicama i preklanim vratovima kao u malog zaklanog janjeta, dječaci kao preklana telad. Visjele su im krvave glave jedva se držeći na još preostalom tankom tkivu vrata, drmajući se pri lju­ljanju vagončića kao s mesarskih kola preklana stoka. Gurali su ih nijemi zatočenici, koji su radi tog posla bili nijemi. Kasnije su i oni bili zaklani i spaljeni, da bi zauvijek zanijemili.

Spaljivali su mrtve, već ubijene ljude; spaljivali su žive onesviještene kao i malo ozlijeđene ljude.

Velika gungula i metež za vrijeme ubijanja u tunelu zadavali su mnogo posla i pravili neugodnosti zlikovcima. Netko je primi­jetio – vjerojatno Matković – da su to u stvari dva posla i da uopće nema smisla klati pa onda paliti.

Potrebno je vršiti sve ujedamput: u isto vrijeme ubiti i odstraniti tijelo ubijenog. Vrata od peći su velika, vatra strašna, vika i krik se ne čuje iz peći. A pas će se malo namučiti i nestati s lica zemlje! U dim! U oblake! Ni traga ni glasa. Picillijeva je peć upravo idealan aparat za uništavanje ustaških neprijatelja. Prijedlog je s oduševljenjem primljen. Počelo se žive ljude bacati u razbuktalu peć. Nisu predvidjeli, da će biti u tunelu gužve, vike i krike još više nego prije. Potrebno je bilo nekoliko ljudi, da svla­daju žrtvu i da je bace u peć. Tu je bilo otimanja, grebenja nok­tima, ujedanja za ruku, pljuvanja u lice i krikova: »Ljudožderi«, »luđaci«, »sadisti«, »đavoli«, »zvijeri«, »mizerije«, »šufti«, »kukavice«, »varalice«, »izdajice«, »prodane duše«, »Hitlerove sluge«, »fašističke nemani«, »plaćene ubojice« itd. Ustaše to nisu očeki­vali niti su to htjeli, te od straha i bijesa, da zaraza ne prodre dublje u logor i izvan logora, napustili su bacanje živih ljudi u peć te su se opet vratili na staru metodu.

Druga je neprijatnost bila, što peći ipak nisu hermetički građene i ventilirane stručno kao pravi krematorij, koji se gradi za spaljivanje mrtvaca. Nemoguće je bilo tehnički riješiti to pi­tanje, morao bi se praviti drugi, savršeniji. To je bilo naloženo Picilliju. Imao je da napravi »idealnu fabriku uništenja«, u kojoj bi se ljudi ubijali bez ikakve reakcije s njihove strane, tiho i bez šuma, istodobno da nestane i svih tragova njihovih tjelesa, kom­binacija ubijanja i uništenja tijela. Picillli je zaista napravio plan i konstruirao takvu fabriku totalnog uništavanja ljudi u Gradini: komoru za ugušivanje otrovnim plinom s modernim krematorijem u jednoj zgradi.

Iz Picillijevih peći na ciglani rasprostirao se smrad spaljene kose i zadah pečenog ljudskog mesa. On se širio ne samo po logoru, nego je dopirao sve do sela Jasenovca i željezničke sta­nice. Po okolnim je selima brujalo, kako ustaše pale zaklane pa i žive ljude na ciglani. Sve su to čuli seljaci iz Jasenovca, Krapja i okolice. Povodom toga je Pavelićev povjerenik Luburić sazvao zbor u selu Jasenovcu i otvoreno zaprijetio seljacima:

— I među vama Hrvatima ima, čini mi se, naših dušmana. Mi nećemo trpjeti nikog u blizini našeg logora, u koji smo zatvorili naše neprijatelje, što ruju pod ovom našom državom NDH, koji nam budu smetali. Oni govore, da mi spaljujemo žive ljude u peći, da smo mi toliki zlikovci! Mi, ako hoćemo suditi nekome, mi ćemo ga po zakonu suditi i otvoreno ubiti. Nama to ne treba kriti, nisu ni naši neprijatelji s nama pravili ceremonije. Ako vam itko kaže, da mi spaljujemo žive ljude, vi ga samo poša­ljite k meni, pa neka on to meni pokaže, gdje mi to spaljujemo.

Ta je prijetnja svima zavezala usta, iako su znali, da ovaj zločinac krupno laže.

Ljudi u selu i u logoru šutjeli su grobnom tišinom, a kad bi noću osjetili smrad i pri mjesečini pogledali s prozora, kako suklja crni dim iz velikog dimnjaka ciglane, brzo bi se stresli, pokrili se jorganom i drhtali od užasa.

Zatočenici su svakog jutra čistili pepeo iz Picillijeve peći. U pepelu su nalazili izgorjele ljudske kosti. Nenaviknuti novajlije na to bi ustuknuli i zapanjili bi se.

— Što blejiš, životinjo, čisti to brže! – proderao bi se na njih ustaša poprativši to udarcem kundaka u leđa čistača. Ti su čistači imali dužnost posipati krečom lokve krvi u tunelu.

Smrt živih ljudi, bačenih u razgorjelu peć s visokom tempe­raturom (više od 150 stupnjeva C), nastupala je vjerojatno brzo zbog šoka od bola, saznanja smrti i afekta užasa, što sve para­lizira srce. Ali taj momenat mora biti užasan, užasnijega ne može biti na svijetu. Lica takvih ljudi vidjeli su samo oni, koji su ih u peć gurali. Ti su ljudi šutjeli i kasnije, i sami nijemi, otišli na onaj svijet.

Čovjek nije kadar da sebi zamisli sve te paklenske muke i nepoznata čuvstva u momentu tih najvećih mučenja u faši­stičkom paklu.

Osim svega toga, ustaše su spalili na lomači u Gradini po­četkom 1942. i šest Hrvata, zagrebačkih komunista.

1. Paljenje osjetljivih dijelova tijela usija­nim željezom vršeno je u mučionici Cividinija. Umorstvu dr. Sohra i njegove porodice prethodilo je mučenje usijanim gvoždem. Muke i bolovi su izazvali poremećenje uma tog mučenika prije konačne smrti pod nožem u Gradini, u jesen 1942.
2. Ubijanje ljudi h l a d n o ć o m. Zimi 1941.–1942. kao i 1942.–43., ustaše nisu dozvoljavali ložiti u barakama, koje su bile građene bez izolacije i bez stropa. Ispod stropa bila je velika šupljina, jer su barake stajale na stupovima. Ledeni vjetar ohlađivao je tanke zidove od dasaka i unosio snijeg u prostorije. S velikim oteklinama nogu, ljudi podbuhli od gladi, u krpama i s nekim omotima na nogama, nisu to mogli dugo izdržati. Zimi su ljudi umirali na radu i bez »pomoći« ustaša.

Ali fabrika uništenja ljudi služi se svim sredstvima, da ih što više uništi. Dželati ni tada ne spavaju. U cičoj zimi oni su tjerali ljude na posao, na čišćenje snijega. Tom bi prilikom nosili snijeg na jednu stranu, na gomilu. Kad bi to svršili, ustaše bi im naredili, da sad taj snijeg nose na drugu stranu, samo da ih drže što više polugole i već prozeble na zimi. Broj mrtvih od studeni brzo se povećao, ali vlak je uvijek dovozio nove partije iz Zagreba, Bjelovara i Sarajeva i iz okolice logora. Prije polaska u Gradinu na masovno ubijanje, ustaše bi svlačili ljude do košulje i gaća i bez cipela ih bose tjerali po snijegu, vezane na skelu i odavde pod malj, sjekiru ili nož. Ljudi bi već toliko prozebli, da se nisu mogli ni micati, a to su ustaše upravo i htjeli. Zatočenici su, što više, željeli, da ih što prije smaknu, jer nisu više mogli izdržati te torture.

Zimi su ustaše kažnjavali tako, da ostave čovjeka samo u košulji i gaćama i bosonogog nekoliko sati u uskoj krletki od žice. Sutradan ga nađu mrtva.

Logor »3 C« bio je određen za likvidaciju. Taj logor ima niske, od pruća pletene duge kolibe, otvorene sasvim na jednoj strani. Te kolibe su građene u pačetvorini, tako da sve gledaju veliki prostor pred sobom.

U tom su logoru zimi stanovali zatočenici, ali brzo bi uginuli od studeni ili pjegavca, a nove partije isto tako.

Ubijanje ljudi hladnoćom vršilo se i na nasipu. Naredili bi nekim zatočenicima, da do pasa stoje u vodi i kopaju ili radi kazne da legnu na leđa. Zbog hladnoće dobivali su akutne upale pluća ili umirali od kapi.

Pojavu golemog broja smrzotina osobito nogu i otvorenih dijelova tijela pri maloj hladnoći treba pripisati oslabljenom organizmu, osobito zbog gladi, velikom pomanjkanju zaštitnih tvari i malokrvnosti.

* Otvorile ti se rane, gospodine, na nogama. Bit će da je gospodin volio barove – ismijavao bi se Maričić dižući ih po noći na klanje.
* Diži se, treba mazati tu škrofulu »željeznom masti«. Hajde, diži se, što blejiš. Lipo će te tamo doktori operirat i izličit.

Smrzotine su strašno zaudarale i upravo gangrenozne forme su ostavljali u bolnici, da što više ostanu.

— Nek, gospe ti, malo i parfuma za vas ostane. Usmrdili ste se ko tvorci.

Smrzotine su se brzo pretvarale u teška i bukteća otrovanja krvi (sepse) ili zli grč (tetanus). Slaba studen prosto je ubijala žive skelete i »slonove« i kosila ih masovno još prije ustaškog malja.

5. UBIJANJE OTROVNIM PLINOVIMA

Prvi eksperimenti za ubijanje ljudi otrovnim plinovima vršeni su u veterinarskoj komori za liječenje šugavih konja na »ekono­miji«. Konji su se liječili na taj način, što je cijeli trup konja stajao u komori, a samo mu je glava virila napolje. Upotrebljavao se sumporni dioksid. Isti taj otrov pokušali su i na ljudima, a također i ciklon. Međutim, radi propuštanja zidova i nespretnosti uvođenja plina, prvi su pokusi pokazali, da žrtva ne umire tako brzo i tako lako, i da svojom vikom i jecanjem otkriva i taj način i mjesto mučenja. U toj su komori nekoliko puta pokušali s drugim otrovima, ali su se i ti, radi sporosti, pokazali neuspješni. Osim toga ti se plinovi nisu tako lako mogli dobiti.

Nije točno poznato, po čijoj je sugestiji Picilli sagradio »kombinat« za totalno uništenje ljudskog bića. Taj »kombinat« plinske komore i krematorija podignut je u Gradini i vrlo je dobro kamufliran. Zgrada izgleda izvana kao oveća seoska kuća. Jedino upadaju u oči neki čudni niski dimnjaci i ventilatori kao na parobrodu. Međutim, taj »Vernichtungskombinat« nije bio de­finitivno proradio. Uzrok tome nije se mogao doznati.

6. UBIJANJE LJUDI GUŠENJEM

Gušenje golim rukama pritiskom na vrat izvodili su ustaše individualno nad naročitim zatočenicima, koje su držali izolirane u ćelijama. Čuo sam, da su se u tom specijalizirale neke ustaške nadzornice u logoru u Staroj Gradiški, Maja Buždon i Milka Pribanić, obje iz Zagreba. Cividini je gušio zatočenike u svojoj mučionici, vršeći nad njima pritisak za priznanje. Ustaški oficiri bi za vrijeme orgija sa ženama, koje su izabrali, podavili te žene.

Ustaše i Cigani izvodili su gušenja nad dojenčadi i malom djecom u samoj Gradini i u Staroj Gradiški.

Druga vrsta gušenja djece vršila se na taj način, što su živu djecu stavljali u vreće, zavezivali vreće i bacali ih u veliku jamu, gdje su im majke već ležale zaklane i zatrpavali ih zatim zemljom.

Dojenčad su gušili i u vodi.

7. UMORSTVA GLAĐU

Ubijanje glađu predstavlja posebno, najužasnije poglavlje u Jasenovačkom logoru uništenja. Nacistički sistem mnogostrukih načina masovnog umorstva i ovdje se provodio po receptu kao u Bergen-Belsenu, Dachauu.

Uništenje ljudi tjelesnim iscrpljivanjem ne bi imalo tako brz i potpun uspjeh, da se tim načinom nije kombiniralo i uni­štenje glađu. Građanski slojevi, jer im tijelo nije priviklo na teški rad, morali su brzo oslabiti tjelesnim iscrpljivanjem do željenog ustaškog cilja, ali nisu tako naši radnici i seljaci, koji mogu pod­nijeti najveće tjelesne napore. Ustaše ih ne bi mogli uništiti samo time.

Prema tome, organizam onog, koga treba »tiho likvidirati«, ubiti »prirodnim« načinom za laičku logiku, treba istodobno na­pasti u dva pravca: natjerati ga na teški i dugotrajni rad, du­ševno lomiti šikaniranjem, terorom itd., i ne dati mu hranu prijeko potrebnu za rad tjelesne mašine. Tada on najprije potroši rezervnu hranu tijela (masti, šećera, proteina), a zatim, po zako­nima fiziologije, počinje trošiti i materiju svog vlastitog tijela, potrebnu za održavanje njegovih funkcija. U početku on troši, po zakonu važnosti i prioriteta funkcija, ona svoja tkiva, koja nisu za funkcije tijela najvažnija: masti i šećer mišića, a tek kasnije i same vitalne supstancije drugih važnih organa: jetara, pluća, žlijezda, a najkasnije mozga i srca. Tim se na­činom, oduzimanjem hrane, organizam najdrastičnije povređuje u cijelosti.

Poznato je, da je šećer sagorljiva materija za kemodinamičku mašinu našeg tijela kao benzin za pogon automobila. Srce, kao naročit mišić, ne smije nikad prestati kucati, jer bi tada ma­šina definitivno propala. Rad se srčanog mišića osniva na sago­rijevanju šećera u njemu. Ako se zbog tjelesnog napora poveća rad togmišića, a ne dobiva se hrana sa šećerom, tada je jasno, da će taj mišić popustili i brzo prestati raditi.

Taj je način ubojstva, kombiniran s pretjeranim radom i obustavom davanja tijelu sagorljive materije u obliku hrane, osobito u obliku ugljikovih hidrata, bezuvjetno osnovan na na­učnim, točnim temeljima. Taj je način potekao od fašističkih nje­mačkih savjetnika, nacističkih liječnika, koji su svoj plan izra­dili i predložili Hitleru i njemačkom generalštabu, kad su ih oni pitali o najbržim, ali najnevidljivijim »prirodnim« likvidacijama golemih masa ljudi. O tom nema sumnje. Taj đavolski spremljeni plan djelo je onih, koji su dobro poznavali fiziologiju ljudskog tijela, djelo je kriminalnih, fašističkih, »naučnih« Hitlerovih savjetnika. Svuda se po postupku vide tragovi tih savjet­nika, kako se najbolje uništava ljudski organizam. Taj je način primjenjivan s velikim uspjehom u zarobljeničkim logorima za Crvenoarmejce u Njemačkoj, za »Vernichtungslagere« u Poljskoj, Ukrajini, na Zapadu i Sjeveru okupirane Evrope. Kao iskušani način, ustaše su ga preuzeli od nacista i primjenjivali u logorima uništenja.

Po naučnim zahtjevima za održanje života, u miru i u ratu, potrebno je za odrasla čovjeka:

koji ništa ne radi 2500 kalorija;

koji radi laki posao 3200 kalorija;

koji radi teži posao 3500–4000 kalorija;

koji radi najteži posao 4000–5000 kalorija.

Zimi se taj broj još mora povećati. Osim tih energetskih tvari potrebne su još za održanje života i mineralne soli i vita­mini, koji se nalaze u voću, povrću, maslacu, slanini, mlijeku, crnom kruhu, žutoj mrkvi itd.

Jasenovački »menu« u podne sastojao se iz potpuno, vodene, slane čorbe i nekoliko krumpirića, a uvečer čorbe sa 5–6 zrna graha. Količina kruha trebala bi iznositi dnevno 65 grama. Kruh se uopće nije dobivao po 3–4 dana u tjednu. Prema tome kalo­rična vrijednost cijele prehrane nije iznosila više od 500 kalorija dnevno najviše, što znači manjak od 2000 kalorija za svakog zatočenika, ako ne radi. Taj bi manjak iznosio za onog, koji radi, za laki posao 2700, za teži posao 3000, i to u ciglani, nasipu, drvosječi itd., t j. za teški posao 4300 kalorija dnevno za svakog pojedinca.

Svaki, koji je bio otjeran na rad u ciglanu ili na nasip, mo­rao je taj manjak uzimati iz svojih tjelesnih rezervi (masnog tkiva, bjelančevina, glikogena).

Svatko može sebi zamisliti naglo mršavljenje u Jasenovačkom koncentracionom logoru, jer je rad organiziran točno, računicom. Život je stalno sagorijevanje, stalno gibanje i stalno trošenje ma­terije, tj. hrane, ako je ima. Ako je nema, troši se vlastito tkivo.

To trošenje vlastitih rezerva tijela ima svoju granicu. Kad se te rezerve potroše, tada se prelazi kritična točka fiziologije. Poslije toga organizam troši svoju vlastitu građu, čovjek jede sam sebe, podsijeca pod sobom životnu granu.

Kod nekih, zbog tjelesnog napora, srce vrlo rano popusti i umire se od paralize srčanog mišića. Ti akutni kolapsi zbog sla­bosti srca nisu bili rijetka pojava. Naročito smo ih imali u ci­glani. Dnevna smrtnost od akutne paralize srca iznosila je oko 5—8 slučajeva. Još k tome ti ljudi nisu imali otok nogu, nego su se na oko činili zdravi.

Ali zbog nedostatka vitamina B1, B2, bjelančevina i šećera u hrani, a isto tako i zbog slabosti srca, počinju oticati noge.

* Tebi otekle noge, prijatelju!
* Da, da, malo, samo malo.

Kada su noge bile otečene kao badnjevi:

* Da, prilično, nije baš malo!
* Čizme, druže, za daleko putovanje . . .

Prekidajući ga dovikuje neki s boksa:

* U ilovaču pa onda u crijep ili u ciglu . . .
* U Gradinu . . .

Vodili su se takvi »jasenovački« razgovori u Ljudolovki bol­nici II B bez obzira na humanost.

To oticanje nogu (tzv. gladni edem) bila je bolest jasenovačkog nasipa i ciglane. Tipičan je bio izgled tih ljudi. Lice je bilo blijedo, nabori iskočili, crte se usjekle duboko, oči upale, a jedino gornja vjeđa ispod obrve sivoblijeda, podbuhla, otok vjeđa. Takav bi se zatočenik-bolesnik naginjao natrag i, teško dišući, jedva bi vadio iz blata debele noge, »stupove«, omotane raznim krpama, na kojima je hodao, ili su pak bile prosto gole. Otečene bi noge pucale od velikog pritiska vode, a iz pukotina bi curila žućkasta tekućina.

* Lakše mi je, kad curi voda, odmah lakše, ne steže me toliko, ne peče me!
* Da, stežu te proklete noge, stežu, kao da si ih gumom omotao i stegao. Žile pucaju. Upravo i mene steže i peče kao i tebe.

Takav je bio razgovor osuđenih na žalosno umiranje u toj groznoj fašističkoj areni.

Naravno tada bi se rana inficirala, pocrnjela bi, i sepsa bi ili gangrena zahvatila brzo čitavu nogu. Tada od smrti nije bilo spasa, jer niti je mogao dobiti hranu, niti je bilo lijekova, a ne bi ga ustaše ni pustili, da se liječi.

– Ah, za tebe treba klinika, dobar profesor, ovi te doktori ne znaju liječiti. Ustaj, idemo tražiti boljeg doktora – dizali su ih ustaše za Gradinu.

Odveli bi ga u Gradinu, »da se više ne pati« . . .

Te otekline nogu i sekundarne komplikacije pojavljivale bi se brzo, a i »prirodna« bi smrt često brzo nastupila, bez ustaškog noža. Slom je organizma neminovno dolazio već nakon 10–14 dana rada na ciglani ili na nasipu.

Način kroničnog izgladnjivanja, kombiniran s prisilnim, teškim radom, bio je primjenjivan svuda u koncentracionim lo­gorima u Jugoslaviji, a osobito u Jasenovcu i Staroj Gradiški.

U prosincu 1942. bilo je naređeno ustaškom liječniku dr. Jurčevu, da me odvede u logor u Staru Gradišku, da vidim kao epidemiolog, što se može učiniti »za suzbijanje pjegavca« u logoru. Ustaše su to naredili, jer su se sami bojali pjegavca, i što uš ne poštiva njihovo ljudoždersko slovo »U« niti njihove uniforme. U isto su vrijeme trebali da se raširi dobar glas, kako oni ulažu svu volju, da spasu od pjegavca zatočenike, i da nisu krivi za toliki pomor od pjegavca. Jednom sam nagovorio dr. Jurčeva, da uzmem na pregled krv mnogih zatočenica i zatočenika, što mi je uspjelo prokriomčariti na Higijenski zavod u Zagreb, jer sam znao, da će odatle biti obaviješteni ne samo rodbina, da su još živi, nego i javnost o epidemiji u logorima i masovnom pomoru zato­čenika od pjegavca. Odmah je od Higijenskog zavoda ponuđen, kako smo u jesen 1942. u logoru čuli, čitav vlak sa dezinfekcionim aparatima, da se čitav logor dezinficira, ali su to ustaše najodluč­nije odbili. Epidemije su kosile zatočenike nemilosrdno i bez za­preka. Tom sam prilikom obišao i »zloglasnu kulu«, kad nije bilo komandanta fra Sotone, fratra Filipovića-Majstorovića, koga su prije makli iz Jasenovca u Staru Gradišku radi prevelike hajke, koja se digla protiv njega. On je tada bio u Zagrebu, i mi smo iskoristili priliku i posjetili kulu. U gornjem dijelu kule ide po sredini hodnik, s koga se ulazi na obje strane u velike prostrane sobe.

Obišli smo takvih šest soba. Bile su pune žena i djece. Srpki­nje, Hrvatice s djecom, žene ili majke partizana, Židovke s dje­com. Taj su svijet morili glađu. Davali su im slanu vodu s lupi­nama krumpira.

Svi su ležali, jer se od slabosti nisu mogli dići. Djeca su bila kao kosturi, kukovi su im iskočili, a od nogu i ruku samo su ko­ljena i lakti zadebljali, a sve ostalo bila je kost, prekrivena kožom. Gledali su nas groznim, strašnim očima i jedva čujnim glasom čuli smo da ječe:

* Daj-j! Daj-j, daj-j!

Tražili su, tražili . . .

Sve se u meni uzbunilo.

* Brže, ne zadržavajte se, prolazite! — gurao nas je ustaša.

Jedno je sedmogodišnje dijete sjedilo blijedo, glavica mu od mršavosti izgledala još veća. Nisam mogao, a da ga ne za­pitam tiho:

— Čiji si ti, sinek?

Dijete je šutjelo.

* To je dijete dr. Kuna. Majka i otac su mu umrli ovdje – reče mi jedna žena . . .
* Nemate tu šta pitati! – gurala nas je ustaška neman na­polje. Nikada neću izbrisati iz mog mozga tu groznu sliku, tu kulu užasa, kulu umorstva glađu, one strašne aveti, one sablasti, one oči, onu groznu šutnju . . .

U jednoj od tih groznih soba ležala je već nekoliko dana mrtva 20-godišnja mlada ljepotica Elza-Stanka Knežić, kćerka nesretnog Vjekoslava Knežića, fotografa s Trešnjevke. Elza je bila zaručnica zvjerski izmučenog studenta, komuniste Mučnjaka. Užasnuta umrla je od paralize srca. Pokraj nje je sjedila, osijedjevši preko noći njena majka Elza, koja je tu poludjela iza smrti svoje jedinice.

— Spavaj, spavaj, sunce moje! Pst, pst! Stante, ne bučite, probudit ćete mi dijete! Pst, pst!

Sjedila bi po sav dan i svu noć avet-majka pokraj svoje mrtve kćerke, češljajući joj i kovrčajući kosu.

Jedne su noći provalili u sobu i zagušili je.

Umirali su svaki dan u gomilama od gladi i infekcije pjegavca.

Ostale prostorije kule nismo mogli posjetiti, jer tamo ni svaki ustaša ne smije ući. Samo rijetki.

Zašto?

Tu se nalaze u ćelijama, kako smo čuli, okorjeli protivnici »NDH«, komunisti, koje likvidiraju glađu. Tako su sedmoricu komunista studenata zatvorili u ćeliju i zazidali vrata. Umrli su u najgorim mukama.

U ćelijama kule žive aveti, grozna priviđenja, obrasla u bradu. To su ti, koji se likvidiraju po naučnom sistemu smanji­vanjem kalorija na mjeru tek za tinjanje života. Razvile su se gladne psihoze: čovjek sjedi u ćeliji i »srče« čorbu. On nema ka­šike, on nema pred sobom zdjele, ništa nema, a čini pokrete, kao da »srče« ili »kusa«, kao da puše na vruće, on žvače, on guta!

Bilo je slučajeva, da su neki tako dugo tukli glavom o zid, dok se nije napravio hematom, koji se provalio i iskrvario.

Bilo je i vješanja, samoubistava gutanjem stakla, rezanja žila staklom itd.

U jednoj od groznih ćelija u podrumu »bolnice« čamio je i naš drug Andrija Hebrang.

Zbog velike vike na ustaška zlodjela i zločine, ustaše su u prosincu 1942. odlučili napraviti pauzu u klanju. Odlučili su to zato, jer su nacisti bili zapanjeni razmjerima partizanskog otpora i borbe, koju nisu nikako mogli stišati. Za tu su bunu oni, učitelji ustaša, prebacivali ustašama samo otvoreni način ubistava, slabo kamuflirana krvološtva i okrutnosti, kojima su iza­zivali jak psihološki utisak i doveli narod do očaja i samoobrane. To su govorili jedino iz straha radi otpora na Balkanu, na naj­bližoj točci granica Rajha, a ne radi humanosti. Bahati su nje­mački fašisti bili uvjereni, da će svojim bestijalnim terorom si­gurno slomiti svaki otpor u Jugoslaviji. Prevarivši se u tome sada su svaljivali krivicu za taj neuspjeh na svoje sluge ustaše.

Tako je jedan njemački oficir u Jasenovcu intervenirao kod ustaškog glavara za drugi »humaniji« postupak s uhapšenim gra­đanima i napao okrutnost koljača.

— Šta vi tražite? Sve mi radimo i pravimo ono, što ste nam naredili i što ste nas naučili! – odgovorio mu je ustaša i tako mu je začepio usta.

Po naredbi Pavelića u listopadu 1942. više se nije smjelo »ubijati« otvoreno u Jasenovcu. Ustaše se nisu uzvrpoljili. Istina, mnogo ima tu ljudi, koji su svašta vidjeli, mnogi će još doći, koje treba uništiti, ali oni vjeruju u svoj zao genij. Treba i dalje ubi­jati, ali ne više nožem, ne revolverom, ne maljem, ne sjekirom.

Stari su se majstori brzo snašli. Ubit će ih glađu. Oni znaju, da čovjek bez hrane ne može živjeti više od dvije do tri sedmice.

Kako je »3C«, gdje su stanovnici već prije bili poklani u Gradini, bio ispražnjen, oni su jednu oveću grupu osudili na tihu likvidaciju, strpali ih u taj ispražnjen Logor »3C«. Logor su za­tvorili i postavili oko njega jaku stražu. Naravno, svakog, tko pokuša da se interesira za to dno pakla, oni će smjesta ubiti.

Vijest o tom novom strašnom načinu ubijanja ljudi odmah se raširila po logoru.

Dijalog je između dvojice zatočenika tih dana bio uvijek isti.

* Šta ih muče, zašto ih ne strijeljaju ili zakolju?
* Zabranjeno je strijeljati i klati, a žele ih likvidirati . . .
* To znači, da je bilo bolje klanje i strijeljanje?

— Bolje! Kud i kamo bolje! Sretna, zlatna vremena . . .

Pljunuo bi, pogledao druga i zamakao za ugao barake.

Svakom se stalno vrzla misao: Koliko mora trpjeti taj svijet! Kakav je to užas! Tako će uskoro i on! Altruizam i egoizam, bol za svoje drugove i strah za sebe, miješali su se bez granica.

Već je sedam dana prošlo. Još su živi.

* Izdaleka smo primijetili trojicu, kako se vuku po polju u »3G«, javili su naši.
* Šta se ne čuvaju? Svako micanje troši kalorije.
* Hm, kalorije! Gluposti! Te vaše kalorije! Što biste vi još htjeli?!

Svima je bilo jasno, da se nešto mora učiniti. Nikad zato­čenici u Jasenovcu nisu pokazivali toliku solidarnost kao tada. Svi su se našli skupa. Pomoć se organizirala. Javljali su se do­brovoljci, koji će preko baciti kruh, sabran od usta gladnih zato­čenika. Te su se noći primakli stražarima dobrovoljci, koji riski­raju smrt glađu, istu, kao i njihovi nesretni drugovi iz »3 C«.

* Pa još ovi ovdje?! A mi čuli, da su oni već odavno mrtvi!
* Nisu još, nisu!

Tada bi se zagledali kroz žice.

— Nemoj, boga ti, može netko vidjeti, pa odosmo i ja i ti! Odbij!

Kruh je ipak potajno bačen preko žice.

Već nedjeljama oni žive, što više, kažu, da potiho pjevaju ruske crvenoarmejske pjesme Čapajeva, Katjušu. To su bili uporni ljudi, s vjerom u Staljina, u Tita, u Crvenu armiju u srcu, s vjerom, koju nitko ničim nije mogao da umanji, a kamoli slomi.

Na sam Božić (25. XII. 1942.) dali im kazan pure, da bi ih time brže dotukli. Jeli su kao pomamni.

Mjesec dana je prošlo, obišli su ih Slišković i Matković. Začudili se, posumnjali u ispravnost straže, pozvali liječnika.

* Doktore, zar čovjek može živjeti mjesec dana, ako mu se ne dade ništa jesti, ama ništa, što je pod noktom crno? – ustremio je svoje oči Matković na liječnika.
* Može, neki ljudi mogu još i više izdržati!
* Koliko?
* Pa i tri mjeseca. Bilo je slučajeva i više . . .
* Možda nas ti, doktore . . . Pazi se!
* Slabo on zna svoju medicinu, tri sedmice najviše, tri sedmice! – upada Slišković.

Postavili su na straže iskušane ustaše. Nitko se nije usudio približiti žici. Prošlo je još sedam dana. Jedan je umro, čuli smo, zatim opet jedan i svaki dan tako po jedan. Nitko ne vadi mrtvace iz toga pakla. Grobari se ne usuđuju ni pitati.

Prošle dvije nedjelje.

* Još živi?!
* Živi, živi! . . .

Zatočenici su našli opet načina pokatkad prebaciti hljeba i hrane. Ravnali su se prema čarkarima, koji su bili na straži.

* Živi?!
* Još živi. Šeću! . . .

Matković, Slišković i Miloš upravo pobjesniše. Poslali su strica Iliju, da vidi, u kakvom su stanju, i da im dođe odmah javiti. Brzo se je sav prestrašen vratio natrag.

— Jeli su mrtvace! Jeli su mrtvace, oglodali butove do kosti. Živi su i kao divlje zvijeri gledaju na mene. Groznica me uhvatila.

Svi su se digli i odjurili prema »3 C«, da vide to čudo.

Po raznim uglovima bili su mrtvaci, kojima su iz nogu virile samo bijele cjevanice. Na dnu, na lijevoj strani, sablasno je visio jedan mrtvac, samoubojica obješenjak, kojemu su visjele samo kosti nogu. Meso je bilo odsječeno i pojedeno. Ostala su u životu samo još 11-storica. Oni su čučali na slami, bradati, kosmati, s groznim očima, kao iz duplja mrtvačke glave, i buljili su na ustaše, koji su držali revolvere.

* Strašni su!
* Jao, kad bi nas imali u svojim šakama!

Jedan je od tih sablasti, bradat, otvorio usta i zaurlao!

— Osvetili bi nam se!

Režali su kao tigri. Ti ustaše, koji su bez straha tako lako poklali desetke tisuća ljudi sada su se prestrašili tih groznih aveti, koje bi skočile na njih, da su samo imale više snage. Ubr­zali su korake, držeći uvijek revolvere, prema izlazu.

— Poludjeli su! – tiho je dodao prestrašeni razbojnik Matković.

Te su ih noći prebacili u Picillijev kombinat u Gradinu, za­tvorili u jednu sobu, zazidali vrata i prozore i ostavili ih tako.

— Sad im nitko neće davati kruha!

Poslije deset dana otvorili su sobu i našli Munjina, satnika, koji je slao domobrane u partizane, i 11 mrtvaca, jednog preko drugoga, u svim mogućim položajima.

Ugušili su se, izgubivši razum – davili su jedan drugoga.

8. BOLESTI IZAZVANE NASILNOM GLAĐU (ANIHILICIONA INANICIJA)

Smanjivši namjerno energetsku količinu hrane na ciglih 500 kalorija, umjesto 3200 dnevno za jednu osobu, i kvalitativni omjer na nulu, ustaše su tim jednim najužasnijim udarcem pogo­dili ljude u njihove vitalne centre. Oni bi i bez ikakvih drugih mjera i sredstava samo tom mjerom sigurno uništili sve zatoče­nike. Brzo bi se potrošile rezerve u tijelu kod svih onih zatoče­nika, koje su oni zatvorili u logor, potrebne, da bi se kompenzirao manjak kalorija. Poslije te faze, 2 sedmice kasnije, nastala su oštećivanja tijela sa svim bezuspješnim zaštitnim pokušajima putem specifičnih njegovih reakcija.

Prvi znakovi tog trošenja organizma očitovali su se u velikoj slabosti za ma kakav fizički rad, što više i za samo hodanje; u apatiji, melankoliji i konačno u otoku nogu i tijela; u gladnim psihozama, koje su se javljale uvijek prije otoka nogu. Čovjek sjedi i iz svog krila zoblje nešto, uzima rukama, stavlja u usta, žvače i guta. U tom stanju prije otoka tjerani nagonom gladi, ljudi su krali krumpir, kukuruz, komad sirova kupusa, rajčice itd. iako su bili svijesni, da je to sigurna smrt.

— Došao je u logor, da krade; naučio se krasti, lagati i varati svoj narod, svoju državu; pa i ovdje je počeo provoditi svoj zanat.

S takvim riječima ubijali su svaki dan ljude, kojima je glad zaslijepila oči čak i pred samom smrću od ustaškog noža.

Obična je bila pojava, kad bi jedan zatočenik primijetio, kako je drugi »ukrao« krumpir, da mu ovaj mora dati polovicu. Onaj, koji je prvi ukrao, zamrzio bi na smrt svog druga radi te polovice. Često bi, davši taj dio onom, koji ga je vidio »na djelu«, padao počinitelj u nezadržljiv plač, i bilo je slučajeva, da se radi toga i objesio.

U nekih se izoliranih građana u tom prvom psihički razdra­žljivom stanju razvila strahovita netolerantnost, zloba i mržnja na drugove, a servilnost prema »vlasti« i ustašama.

U borbi za opstanak, ljudi, koji nisu prije imali prilike, da svoj karakter očeliče, postajali su servilni prema ustašama, a zlobni i nepovjerljivi prema svojim drugovima u nesreći. Uopće zbog takva mentaliteta – tog nekad dobrostojećeg čovjeka srednje klase – bilo je veoma riskantno nešto govoriti, a još opasnije s njima nešto poduzimati. Stoga smo se njih čuvali kao i poznatih agenata.

Prije pojave edema nije bilo smrtnih slučajeva od akutne gladi, osim onih, koji su u ćelijama, čergaškom logoru ili vozu bili namjerno osuđeni, da umru od takve smrti.

Otok tijela (edemi) od gladi. Zbog pomanjkanja hranijivih tvari poslije potroška rezerve hrane, nastaje dekom­penzacija, t j. popuštanje snage i funkcija te golemo slabljenje krvnog (cirkulacionog) aparata, dišnih organa, bubrega, crijeva i jetara.

Bubrezi nemaju mnogo snage da propuštaju mokraću, srce je slabo, da pumpa krv iz donjeg, visećeg dijela tijela, male su krvne žile i kapilare postale propustljive (permeabilne). One pro­puštaju vodu pomiješanu s malo bjelančevine i soli u tkiva. Na­stupe otoci (edemi) nogu i mošnica. Oteku gornje vjeđe, a ruke i prsni koš gladnih izgubi sasvim masno tkivo, dok se mišići sma­nje, atrofiraju.

Gornji i donji dio tijela stoji u oštroj opreci: gore skrajnja mršavost, jedino je lice podbuhlo, a od trbuha niže teško nabi­jeno vodom, »debelo« tijelo. Voda se (transudat) pojavljuje i u trbušnoj duplji. Bolesnik hoda kao trudna žena, trbuh ispada na­prijed, a teške noge jedva miče. Disanje oteščano.

Po logoru su se viđali svaki dan deseci i deseci takvih ljudi, kako se zavlače u jarke oko ciglarske jame medu visoko izrasli korov. Ako im uspije provući se, eto ih u bašći među krumpirom i rajčicom. Naročiti agenti love takve ljude, iznemogle od gladi i vuku ih u »3 C«, a odavle noću u Gradinu.

— Ča se izvlačiš, gospe ti, od posla. Ča, malo papci otekli, a moga si kopat! Sad klekni...a malo boli, pa će sve proći ...A tmica malo i onda u vatru, u svitlost . . . tamo doli kod nečistog! Tamo te već čekaju. A ko drugi – đavoli, gospe ti! – govorio bi Jere Maričić, križar, žrtvama pred smrt na stratištu.

Ljudi su s edemima bili najomiljeliji objekt za ustaško kanibalsko ismijavanje. Njih su »tražili i ubijali iz milosrđa«.

— Otečene noge! Šta si, čiča, pio toliko rakije. Da si malo prije pazio, ne bi pokvario bubrege. A što ti mi možemo, ovo nije bolnica, sanatorij za tako važne osobe, ovo je radni logor. Klekni, pijanduro, i alali se, dosta si i ti janjića i prasadi poklao. Treba tu krv platiti! – cinički se izrugivao fra Sotona Filipović-Majstorović.

Posljednje utočište »slonova«, kako su ih radi debelih nogu neki zvali, bila je zloglasna zatočenička bolnica »II-B« Ljudolovka. Ali naopako! To je isto bio samo mamac, da se skupe sami ti jad­nici, i da ih jedne noći pokupe u »bolju bolnicu«, t j. da ih po­kolju u Gradini.

Također su dolazili u bolnicu »II-B« i oni iz »3 C« na putu u Gradinu i pomagali vući te otečene iz bolnice. U Gradini ih je od reda sve čekao nož.

Jedne noći čusmo kroz trenice, kako fra Sotona Filipović-Majstorović kaže jednom zatočeniku:

* Možeš, možeš, samo se diži, ne zaguljuj!
* Ne mogu, boga mi, ne mogu!
* Diži se, lopove, u tebi ima dvjesta kila. Tko će toliku mrcinu nositiodavde, kad sutra crkneš. Pješke do groba, beštijo!

I sami otečeni zatočenici su morali vući i pomagati onima, koji su teško hodali. Svake noći poslije »čišćenja« bolnice, nalazila su se mrtva tjelesa po putu u Gradinu. Mnogi bi umrli već na putu ne dočekavši ustaški nož. Njihova smrt je uslijedila od srčane slabosti, prouzrokovane glađu i terorom.

Pokušavao sam u svoj svojoj nemoći, da nekog barem izvu­čem. Pretpostavljao sam, da te edeme izaziva najviše pomanjkanje vitamina B1 (antineuritičnog faktora) u tijelu. Jednoga dana pokušam s tim vitaminom. Preparat (Betabion forte) u ampulama našao sam u bolničkoj ljekarni. Dao sam jednom ciglarskom radniku intravenozno. Djelovanje nas je upravo zapanjilo. Čovjek je stalno sjedio na kanti i mokrio, mokrio cijeli dan i noć. Užasno je splasnuo. Morali smo mu davati sredstva za srce: kamfor i kofein. Sva se voda iz njega iscijedila. Izgledao je kao živi kostur. Noge su postale kao šipka tanke, koža se smežurala, trbuh se uvukao, lice se strašno izmijenilo, od podbuhlog postalo staračko, nabrano, iako je to bio mlad čovjek od 28–30 godina. Pomislio sam, da je to beri-beri, upravo jasenovački beri-beri (bolest od pomanjkanja vitamina B1), a ne kineski. Svi smo ga htjeli spasiti, donosili smo mu hrane i otkidali od sebe. On se naglo popravljao. Savo je likovao.

— Eh, da nam je barem ove mlade spasiti.

»Optimista, Savo!« – pomislih.

Vitamin B1 i dalje smo s uspjehom primjenjivali, ali ga je nestalo.

Kad je nekima bilo dozvoljeno, da pišu kući, i da dobivaju pakete, uputio sam ih, što im treba slati od hrane. Naročito sam savjetovao »Sikoferment«, preparat pivarske gljivice zagrebačke pivovare, koja sadržava mnogo tih vitamina iz kompleksa B. Pre­poručivao sam B1 forte u ampulama. To je stizalo, ali su ih dobrim dijelom ustaše pri kontroli oduzimali za ustašku bolnicu, a veći dio hrane za sebe.

Beri-beri je bila tipična bolest jasenovačkih zatočenika, naj­više ciglarskih radnika i onih s nasipa. Izazivanje beri-beri bo­lesti, koja ne samo što slabi srce i pravi otok oko srca (Hydrops pericardii), nego izazivai psihičku i nervnu klonulost, svakako se vršilo po savjetu vještih Hitlerovih stručnjaka za ubijanje masa. Mi bismo ga mogli nazvati »Beri-beri uništenja« (anihilicioni) Jasenovačkog logora: prava i najčešća logorsko- jasenovačka bolest.

Kao komplikacije edema nogu, brzo su se javljale sekun­darne infekcije u obliku crvenog vjetra te gangrena kože i potkožnog tkiva.

Te kožne gangrene nisam vidio dotada, iako sam za 20 go­dina vidio gotovo desetke tisuća bolesnika. Golema ploha kože pocrni, suho otvrdne, mumificira kožu, koja je čvrsto vezana s portkožnim tkivom. Pokušali smo izrezivati tu kožu, da bismo odstranili otrovanje tijela i tada smo opazili, da ju je nemoguće odvojiti od potkožnog tkiva bez većeg povređivanja. Naravno, takvi su jadnici brzo privlačili pažnju fra Sotone »Majstorovića«, Matkovića i ostalih zlikovaca na sebe, ne samo svojem nepokretljivošću, nego intenzivnim smradom tijela, koje se raspada.

— Hajde, hajde, diži se! Treba melem metati na tu ranicu – ironizirao je fra Sotona Majstorović-Filipović, kad su ih po noći odvodili u Gradinu.

Takvih gangrena nije bio mali procenat. Nije se moglo pro­naći, da li se tu radilo o kožnoj infekciji s anaerobnim uzročni­cima gangrene, nastaloj grebenjem noktima, ili o kompresiji od edema ili lokalnoj trombozi ogranaka neke arterije.

Bacili su našli u vodi (transudatu) odlično hranljivo tlo, a njihovu se množenju nije mogla suprotstaviti otpornost tijela (imunobiološke tvorevine), čije stvaranje zavisi o primanju dobre životinjske hrane, koje nije bilo. Općenito je pad otpornosti orga­nizma zbog gladi pogodovao svakoj infekciji u najvećoj mjeri.

Isto je tako bilo nekoliko slučajeva duboko ograničenog obamiranja (nekroze) tkiva, koje je išlo sve do same kosti. Golemi su se komadi tkiva, slični hladetini nabubreloj od vode, otkidali od nogu bez krvarenja. Vjerojatno se tu radilo o infekciji s naro­čitim bacilima (anaerobima, B. hystolicus), jer su svi ti radnici radili ili na nasipu ili u ciglani i dolazili u dodir sa zaraznim kli­cama zemlje.

Kad su se počeli u masama javljati u bolnicu s otečenim nogama i kvalificirani radnici iz lančare, stolarije, pilane itd., tada me je Leindorfer pitao za savjet, šta bi trebalo činiti. Isko­ristio sam priliku i rekao im otvoreno, da ovakva hrana vodi sve zatočenike bez razlike sigurno u grob, i da tu nema drugog lijeka, nego poboljšati kvantitativno i kvalitativno prehranu za sve zato­čenike. Oni su tražili, što bi se najuspješnije i najbrže moglo dati. Preko dr.Leindorfera dao sam im pismeni popis hrane, minimalne količine i najprostije kvalitete za svakog zatočenika, iako sam bio uvjeren, da se tu radi o nekoj ustaškoj mistifikaciji i podvali.

Zaista poslije nekoliko dana osnovana je »vitaminska kuhi­nja« na opće udivljenje, ali bila je samo za kvalificirane radnike iz lančare, stolarije itd. Kroz 14 dana samo je njih 80 dobivalo tu hranu, a poslije tog bi ih roka zamjenjivalo drugih 80. Oni su dobivali zelenu salatu, repu, varivo od povrća, luk, rajčicu**,** pa­priku, kupus itd. kao dodatak običnoj hrani, koja se za ostale kuhala.

Ponekad bi »Šuco« »uštedio« manje količine od njih za bolesnike.

Radnici su taj »viitaminski dodatak« dobivali uvečer pred bolnicom. Svakom se probušivala karta, čim bi dobio porciju. Od tog dodatka beri-beri je prilično iščezao kod lančarskih ra­dnika, ali nikad nije prestao uništavati ciglarske radnike i one s nasipa. Ciglarski beri-beri uništio je goleme mase zatočenika u Jasenovcu. **(VI. 8. F 1)**

Dobivanje hrane. Ljeti 1942. ustaše su iz naročitih razloga, a najviše radi umirenja do skrajnosti uzrujane javnosti, dozvolili slanje paketa s hranom mjesečno, što je trebalo da su­zbije glasine »neprijatelja«, da su svi poklani u Jasenovcu. Tim su oni zaista donekle izazvali zabunu, ali to je trajalo vrlo kratko vrijeme. Za golemi broj, za stotine tisuća ljudi, koji se nisu javljali, došli su upiti. To je bila neželjena reakcija, koju ovi banditi nisu očekivali.

Na sve te upite odgovarali su, da su umrli od različitih bo­lesti. Naravno, za poklane porodice i čitava sela nije više bilo koga, da pita. Pakete s hranom pregledavali su ustaše i neki zatočenici. Većinu sadržaja oduzimali su ustaše za sebe, a dobrim dijelom krali su i zatočenici (kriminalni), koji su ih s njima pre­gledavali.

Zatočenici, koji su radili po kancelarijama, hranili su se go­tovo svi od paketa poslanih ostalim zatočenicima, koji su trebali nužno tu hranu. Mnogi su i nastradali upravo radi toga manjka na hrani. Zbog toga je vladalo veliko negodovanje prema tim lo­gorskim cinicima i štakorima.

Pomoć od paketa, iako je samo desetina od poslate količine stizala do zatočenika, ipak je donosila koristi onima, koji su ih dobivali. Ali to je bio vrlo mali broj ljudi. Od koga bi uopće taj svijet u većini mogao dobiti paket, kad su mu svi njegovi veći­nom već poklani u logoru ili sami umiru od gladi, osobito u gra­dovima. Drugovi i prijatelji, koji bi htjeli poslati, nisu se usuđivali riskirati svoju glavu.

Golemi broj je i dalje živio od vode, s kašikom kukuruzna brašna i neminovno se pretvarao u »slonove«. Za kratko vrijeme, mnogi su i u roku tog kontakta sa svojima u međuvremenu po­bijeni, a paketi su i dalje stizali na njihovo ime. Te bi pakete ustaše uzimali za sebe.

Kod kuće je žena otkidala posljednji zalogaj od svoje djece i sebe, da bi poslala paket mužu i tatici, koji već danima leži preklan u Gradini.

Ni jedan paket nikad nije vraćen.

Dugo nisam dobio paketa, jer mi je žena bila bolesna, za­tvarana i pod oštrom paskom. Hranili smo se u kolektivu, u koji ja nisam ništa ulagao. Pajo i Miloš Vasić, dobivali su iz Srijema takve pakete, od kojih je i poslije temeljite pljačke ustaša i logorskih parcova još uvijek nešto ostajalo. Prema tome u stvari trebao sam da dobijem paket iz čisto ličnih, moralnih obzira i obveza prema kolektivu, iako bi svaki kolektivac to odlučno odbio radi lošeg ekonomskog stanja moje obitelji. Drugi je razlog bio mnogo važniji: doznati putem paketa, da li su još moji na slobodi i na životu uopće. Adresu će oni pisati, a rukopis ću poznati. Znao sam, da je moja žena Marta bila uhapšena, jer su naredbu pisali preda mnom u ustaškom zatvoru, da bi na mene izveli što jači pritisak za priznanje. Terorizirali su me, da će ih zaklati, najprije Igora, zatim Sergija i napokon ženu, preda mnom. Ka­snije su rekli, da su ih već poklali.

Jednog dana začuh, kako Satler viče:

— Paket, paket za starog!

Pogledao sam odmah na adresu: grozno razočaranje. Šalje: židovska općina. Hvala im, mnogo im hvala, na toj kuražnoj i plemenitoj pažnji. Ali meni nije do sadržaja!

Došao je i drugi paket, upravo kad su dolazili za druge Židove:

— Paket, paket, doktore! – viču mi. Znao sam, da je opet od židovske općine.

Jednog dana bio je drugi paket, ne od općine. Skočio sam, tuklo mi je snažno u vratu i grudima.

— Ona, ona je pisala svojim rukama. Ovo je njezino »t«, ovo je energičan, kao u muškarca, rukopis. Marta živa! U paketu diskretno na strani:

— Taticu cjeluju svi, Dedije, Iduška i mama.
Prevrtao sam sadržaj.

Sve je to bilo u njihovim rukama, oni su se toga doticali. Znam, kako su se svi našli u poslu, »svaki je htio nešto tati« spakovati. Gledao sam u sve kao u začarani tabu.

»Nije mi do jela«. – Crni kruh, luk, nešto slično na ko­lače, poluslatko, poluslano, znak prilika, u kojima žive, i sami gladni, šalju mi.

Otišao sam na boks, uzeo adresu s paketa i dugo, dugo gledao.

»Je li to moguće? Imati vezu iz pakla sa dragim zemaljskim bićima, koja su još živa. Nešto se prevrnulo u svijetu.«

9. UMORSTVA LJUDI ŽEĐU

U Cividinijevoj se mučionici mučilo žeđu. Najprije bi ljude dobro izgladnjeli pa bi im zatim dali da jedu preslano jelo ili bi ih natjerali, da ga jedu pod batinama i da piju zasoljenu vodu. Žrtva bi ožednjela. Bilo je nepodnošljivo. Pred ćeliju bi stavili posudu s vodom. Osjećaj žeđi kud i kamo je veći, nagonskiji, od osjećaja gladi. Gubitak vode iz tijela može se nadoknaditi samo velikom količinom vode. Ljudski organizam sadržava preko 4/5 vode i fiziološki se procesi ne mogu vršiti bez vode. »Corpora non agunt nisi soluta.«

Davanjem velike količine soli remeti se ravnoteža: kiseline, baze, vitalni Ph. Jedino se u ravnoteži kationa i aniona mogu razvijati živoitne funkcije. Sol se, unesena u tijelo, mora otopiti u vodi, a suvišni dio odstraniti što prije kroz tijelo» (znoj, mo­kraća itd.).

Mučenje je žeđu osnovano na poznavanju fiziologije ljud­skog tijela i utjecaja tog nagona na psihu čovjeka. Ono se upo­trebljavalo kao sredstvo terora u mučionici Jasenovačkog logora.

Masovna umorstva žeđu vršila su se komibinirano s umor­stvom glađu komunista u logoru u Staroj Gradiški, grupe iz »3 C« u kombinatu u Gradini, u »zaboravljenim« vozovima i Ci­gana u »čergaškom logoru«. Poznato je, da čovjek bez hrane, ali s vodom, može izdržati glad 3–4 nedjelje, dok bez hrane i bez vode jedva 6–7 dana.

Masovna su se umorstva vršila namjerno kod transporta zatočenika. Ljudi, zatvoreni u plombiranim vagonima, ostavljeni su više dana na žezi bez vode. Takve »vozove užasa« stavljali bi na sporedne, udaljene kolosijeke, daleka od kolodvora i kuća, i ostavljali bi ih tu, »zaboravljene«. Lupa, topot, huka želje­zničkog prometa u toku vožnje zaglušivala bi jauke i vapaje mučenika.

Takvim su vlakovima prevozili ljude iz Srijema, Karlovca, Zagreba, Zemuna. Takvim su metodama ubijali i naše zaro­bljenike god. 1941. prigodom poraza, kad su ih vozili preko Madžarske i Austrije u Njemačku. U takvim su vlakovima zdravi i jaki momci umirali u gomilama od gladi, a osobito od žeđe. Ta, barem vode je bilo svuda, makar kakve! Ali su njemački fašisti znali, da će malo koji izdržati u toku 6–7 dana transporta. To sam čuo od naših ratnih zarobljenika, koji su se vratili iz Nje­mačke i slučajno ostali živi u takvim vlakovima.

Umorstvo je žeđu rafinirano umorstvo, jer se krivica ne baca na »dolus«, na hotimičnu namjeru, nego na prostu »zanemarenost«, »transportnu administraciju«, »slučaj«, na »željezničare«, koji skrive i sudare vlakova, a kako nebi zaboravili jedan trans­port na sporednom kolosijeku »robe«, koju nitko ne traži, koju nitko ne treba, zapravo na »slavensko đubre«.

Isto su tako ustaše, po nalogu svojih gospodara nacista, prakticirali te metode kod transporta onih, koje imaju namjeru odmah likvidirati. Morenjem glađu, osobito žeđu, oni »umekšaju teren« i fizički oslabe ljude za bilo kakav otpor, jer oni izgube glas i ne mogu ni da viču, i moralno ih slome.

Takva se gomila lakše vodi na klanje. Nitko nije kadar, da uteče, jer nema snage. Nitko ne može da navali na njih, jer nema ni snage ni hrabrosti. Oni samo još mogu da plaču, da jecaju i da padaju u nesvijest. Kad usput u takvu vlaku pomre od žeđi neki procenat, tim bolje, manje muke s njima . . .

Radi uskotračne bosanske željeznice nisu se mogle te na­mjere primjenjivati za cijelu Bosnu, nego samo za Krajinu, koja ima normalni kolosijek Sunja–Banja Luka. Takvi su »vlakovi smrti« dolazili najviše iz Slavonije, Srijema i Hrvatske.

Takav jedan vlak užasa sa 5000 ljudi, dovezli su Nijemci za likvidaciju 28.VIII. 1942. iz Zemuna u Jasenovac. Preko 60–70% pomrlo je od žeđe. Ostatak je bio odmah pobijen u Gradini.

10. MASOVNA UBIJANJA LJUDI TJELESNIM ISCRPLJIVANJEM

U Jasenovačkom logoru uništenja išlo se za tim, da se tje­lesnom iznemoglošću slomi masa, njezin duševni otpor, moral. U toku tog procesa dogodit će se dvije bitne promjene: za vri­jeme tog fizičkog iscrpljivanja jedan dio neće uopće izdržati i umrijet će, a drugi dio ostat će toliko moralno malaksao zbog tjelesnog oslabljenja, da će ga lako odvesti u Gradinu bez re­volta i bune.

U svrhu tjelesnog iscrpljenja ustaše su uredili nekoliko takvih ustanova: ciglana, nasip, »3 C«, ciganski logor, sječa drva u Mlaki i Košutarici.

U ciglani do svibnja 1942., pod imenom »keramike«, gdje bi se imali peći keramički predmeti, uređene su bile peći za spa­ljivanje ubijenih ljudi, i nisu se pravile cigle od tog vremena. Istom tada je odlučeno, da se oko logora napravi veliki zid s kulama »vrebačnicama«, da se dignu velike zgrade za električnu centralu, kancelarije, stolarija itd. Za sve je to trebalo mnogo cigle i crijepa. Radne snage trebalo je 90–120 radnika. Ali ustaše su slali 500–800 i više, jer bog je dao snage, koliko hoćeš. Uzimali su se najzdraviji seljaci, pravi kolosi. I vidiš ga: došao kao hrast, zdrav, snažan, a za dvije nedjelje nisi ga mogao ni prepoznati. Rad na ciglani bio je najteži, jer se glina morala kopati u vodi do koljena i do pasa u dubokoj jami. Sve je bilo meckavo i sklizavo. Po uskoj trenici gura radnik kariole pune gline uzbrdo, noge se skližu, a teške kariole lete nizbrdo na njega, on upinje još više snage, opet se sklize, opet napinje snagu. Sada ustaša intervenira:

— Majku ti lopovsku, bajagi ne možeš, došao si ovamo da markiraš.

Tada ga počne udarati štapom ili korbačem. Radnik ne smije ispustiti kariole, nego pod pljuskom udaraca, još dok ima rezervne snage, uspijeva izgurati kolica. Drugi dan već je slabiji, treći još slabiji i konačno prigodom jednog takva guranja kolica padne, pod udarcima zločinca pod kolica, da se više nikad ne digne. Njegovu iscrpljavanju mnogo pridonosi naravno i potrošak rezerva tijela zbog nedovoljne kvantitativne i kvalitativne hrane. Radnici na ciglani u toku sedam dana rada toliko smršave, da se ne mogu ni prepoznati.

Ciglana je davala najveći broj bolesnika u liječničku ambu­lantu. Dolazili su s dva karakteristična oboljenja: akutni srčani kolaps, još bez otoka nogu, i otok nogu i lica s teškim oboljenjem srčanog mišića. Najveći broj bolesnika dolazio je iz ciglane u Ljudolovku, bolnicu II-B. Radilo se najviše o gore navedenim oboljenjima.

Jasenovačka ciglana bila je jedna od prvih i najvažnijih ustaških ustanova, koje su uništavale tjelesne snage zatočenika. U ciglani je radio pošteni, srpski i hrvatski seljački svijet. Ustaše su se najviše bojali, da komunisti u logoru ne uliju seljačkoj masi duh otpora i junaštva, te su nastojali, da se što prije riješe i jednih i drugih. U tome su ustaše na žalost uspjeli. Stoga je i otpor u logoru bio ograničen i vrlo težak.

11. NASIP

Za ubistvo mrcvarenjem i fizičkim uništavanjem treba pro­naći teške radove. Za toliku masu ljudi nema u Jasenovcu rada. Ciglana »radi«, radi na drugom poslu, na uništenju ljudi vatrom, u peći. Brzo su našli posao. Sizifov posao: gradnju nasipa u močvari.

Rad na nasipu imao je cilj fizički iscrpsti i najjača tjelesa i time im slomiti volju za otpor i za život.Ujedno je rad na na­sipu imao poslužiti uvjetima za prikrivanje glavne njihove akcije ubijanja masa, a koje su tobože dovedene u logor, a da logora nikad ne vide.

Fizičko uništavanje ljudi pretjeranim radom od 12 sati dnevno nebi se moglo tako brzo postići, kad bi se ljudi odmarali i propisno hranili. Tim je nesretnicima to bilo uskraćeno. Stoga ta ubistva ne možemo nazvati ubistvom jedino putem fizičkog uništavanja, pretjeranim radom, nego više kombiniranim na­činom: fizičkim iscrpljenjem, glađu i psihičkim terorom, u kojem čisto fizičko iscrpljenje putem gubitka energije pretjeranim radom spada u glavni.

Nasip se gradio bez plana, bez materijala, bez ikakvih teh­ničkih sredstava: samo lopatom. Naravno, primitivna sredstva proizvodnje i tehnike troše više ljudsku energiju. Prvi se nasip počeo graditi od starog nasipa na Savi u pravcu željezničke pruge, u duljini od 3–4 kilometra.

— Treba zaštititi logor od poplave sa sjeveroistočne strane od Struga. Nećemo valjda dopustiti, da se zatočenici podave! – Tako je govorio Luburić, najveći cinik i moralno slaboumni ustaški poglavar, Pavelićeva desna ruka.

Potjerali su prve zatočenike u te močvare, da grade zaštitni nasip. Sve je to bilo toliko primitivno i svakom očito, da se taj nasip na takav način pravi samo zato, da se nađe »posla« za masu, da ona ne sjedi dokona i da ne počne razmišljati, da sje­denjem i neradom ne sačuva koju rezervnu kaloriju i nešto od svoje vitalnosti.

Nasip se počeo graditi u jesen 1941., a tamo su slali najviše Srbe, zatim Židove, a manje Hrvate i nešto Muslimana. Srbi su bili većinom seljaci, od Hrvata intelektualci, radnici i seljaci. Od Židova intelektualci, trgovci i sitna buržoazija. Krupni židovski kapitalisti utekli su većinom prije dolaska Nijemaca, a ostali su većinom intelektualci, srednji stalež i židovska raja. Hrvati su bili većinom svijesni i otporni, stoga su ih ustaše naročito pro­gonili.

Ustajalo se vrlo rano, dok je još bio vani mrak, magla, a često bi sipila i kiša. U samom je logoru bilo sve raskvašeno, blato do koljena. Ujutro bi dobivali slanu, vruću vodu i odmah bi odlazili na posao. Tjerali su ih poznati »ustaški agenti«, kri­minalci, koji su radi službenog prekršaja poslani na rad u po­moć ustašama u Jasenovac. Oni su tjerali prvi, a za njima »stotnici«, »pedesetari«, »desetari« zatočenici, koje su ustaše izabirali. Ti su ljudi često bili isti kao i nadzornici.

Svaki stotnik, pedesetar i desetar ureduje svoje robove i svi tada krenu naprijed do spremnice, gdje se nalazi alat, u početku samo lopate i po koji budak i kolica. Već ih pristiže ustaška straža zloglasne 17-te jasenovačke ustaške »satnije«, sastavljene najviše od »ljubuških škutura«, koja će ih čuvati uz ustaško kundačenje i psovanje.

— Zbog tebe i ja moram kisnuti, majku ti lopovsku. Da si bio pošten, ne bi ovamo došao. I ja moram zbog tebe trpjeti. Marš, oca ti poganog!

Psovali su čarkari i tukli masu, kud je koji stigao.

Već su odmah ujutro nasrtali na masu, psovali, derali se i tukli osobito onog, koji bi zaostajao. To su radili zato, što su se bojali gomile, da se ne pobuni. Terorom su ih htjeli predusresti, a da bi pokazali svoju neodgovornost u postupku, ubijali bi na nasipu pojedince i time još više strašili masu.

Već bi putem od baraka ustaše naredili, da se na nasip ide trčećim korakom. Tom bi se prilikom ustaše razgranjavali po 10–12 m razdaleko i stalno bi udarali svakog zatočenika, koji bi im u taj momenat pao pod štap. Ta je tužna ropska povorka morala proći i ispred ustaške straže na dva mjesta, koja bi ih isto tako mlatila toljagama.

Tako trčeći 1–2 km, umorni, prozebli, gladni, odmah su uskakivali u vodu i vadili mulj iz lokve i lopatom bacali ili nosili po 50 metara na »nasip«.

Nasip se morao praviti u močvari, to znači, da se zemlja morala s krajeva vaditi iz podvodnog terena i bacati na liniju, kuda treba da prođe nasip. Čim izvadiš jednu lopatu zemlje, na tom se mjestu odmah nalije rupa vodom. Što dublje kopaš, to nastaje dublja lokva, a tad već možeš zemlju pronaći istom u du­bini lokve.

Danas radiš u vodi do koljena, sutra već do pasa. Niotkud se zemlja ne može uzeti, nego baš iz te vode. Tehničkim spravama nekoliko bi radnika nasip podiglo za 7 dana, sjedeći u suhoj i toploj mašini. Ovako lopatama posao može trajati mjesecima i s dvije hiljade zatočenika.

Ustaše su stajali na nabačenoj zemlji i odozgo štapovima tukli one, koji su lopatama, do pasa u vodi, bacali zemlju na nasip.

I samo nebo kao da se okomilo na nesretne zatočenike. Kiša je neprestano padala jeseni 1941. svaki dan i noć. Sava je nado­lazila i sjeverni prud (rit) se razlio. Sve, što je zemlje bilo nabačeno, smekšalo se i pretvorilo u žitki glib. Nadošla podzemna voda i iz pruda potkopavala je taj nasip.

Ustaše su pazili, kako im je bilo naređeno, da ne daju pre­daha zatočenicima i da svakog onog, koji polagano počne raditi, odmah mlate. Slabiji ljudi, osobito intelektualci, brzo su smalaksavali. Tada bi ustaša pošao prema njemu. On bi, udišući zrak otvorenim ustima, upeo posljednje sile i počeo kopati i bacati blato na nasip, da bi izbjegao bijesu ustaše i njegovim udarcima. Ali je već bilo kasno.

— Što se izvlačiš, psino! Radio si, rovao protiv ustaške države, pa i ovdje nećeš da radiš, kad smo te upecali i pri­morali, a?

Ustaša bi ga udarao, i što se obično dešavalo, pokliznula bi se žrtva i pala na zemlju. Tada bi ga ustaša mlatio, padajući u sve žešću zločinačku strast i vatru. Nitko nije smio prekinuti ni na čas svoj posao niti pogledati, što se događa, a kamoli da se za njega zauzme. Svi su radili kao gluhonijemi slijepci. Kao da se uopće ništa nije dogodilo, nikakvo ubistvo pred njihovim očima, iako su oni sve vidjeli i čuli.

I kad su drugi otišli uvečer s rada u logor, premlaćeni bi ostao ležeći s velikim ranama na glavi, vjerojatno i s prelomom lubanje, s prebijenim rebrima, hropteći u kaljuži.

Nisu se ustaše bojali, da će taj pobjeći, jer mu je sudbina već bila zapečaćena. Ujutru je on i dalje tu ležao, ali nepomičan, zgrčen, otvorenih usta – izvaljenim očima zurio u nasip ili u bešćutno nebo.

Na samom je nasipu tako ubijano dnevno oko deset do pet­naest ljudi. Zapravo su bili ubijani oni, koji su iznemogli zbog pretjeranog rada. Najviše su padali starci, intelektualci, bolesni i fizički nježni ljudi.

Oko dva sata po podne dolazio je ručak na nasip. Taj se ručak sastojao od »čorbe«, u kojoj su bila 1–2 krumpira, sku­hana zajedno s olupinom u slanoj vodi. Ručak često uopće nije ni dolazio. Ustaška bi se straža u to vrijeme smjenjivala. Dok taj nazovi ručak još ni pojeli nisu, već ih nova ustaška straža tjera na posao. Mnogi bi brzo strpali krumpire u džep, a vodenu bi žitkost popili i odmah u vodu za lopatom.

Nova straža, svježa, odmorena i sita počela bi vršiti okrut­nosti još veće od stare straže, koja se bila pri kraju, oko podne, već umorila tukući zatočenike. Padali su novi iznemogli »markiranti«, »zabušanti« pod debelim štapovima tih zločinaca.

Zatočenici bi posjedali mrtvi od umora, gladi, iznemoglosti u blato po nasipu, zapravo po hrpama gliba, pohlepno udišući zrak i zureći u pravcu Kozare, mislili bi na Titove partizane, koji će ih osvećivati. Tu su se našli skupa svi Srbi i Hrvati, Židovi, Cigani, radnici i seljaci, intelektualci, koji su vidjeli, da im nema spasa; mislili su samo na osvetnike partizane.

»Osvetite me, posvetila vam se ruka«, to je bila njihova misao u tom času.

S ustašama su tukli zatočenike i neki, ne svi, desetari, pedesetari, da bi se dodvorili ustašama. Ali su ustaše često i njih tukli zato, što su propuštali zatočenike, da se odmore krijući se od ustaša. Ustaše su radi toga ubili i nekoliko desetara na nasipu.

Kad se smrkavalo, oko 6 sati uvečer, eskorta robova išla je u logor, ostavljajući iza sebe desetak svojih drugova mrtvih ili u agoniji. Kiša je padala na njih, magla je sakrivala vidik, voda im je prodrla davno kroz odijelo, upila se u kožu i ulazila u kosti. Noge su ih vukle k zemlji kao dva teška olovna stupa. Prokleta jasenovačka ilovača kao smola se lijepi za noge. Nosiš je čitav tovar na nogama. Noge upadaju do koljena u glib onima, koji ne stanu na usku trenicu. Ustaša ne propušta priliku i nemilosrdno kljuca toljagom po glavi.

— Proklet nek je dan, kad sam došao na ovaj svijet! – usudio se netko da mumlja.

Svakog je gotovo dana dolazila inspekcija ustaških oficira na nasip. To je uvijek značilo smrt nekolicine drugova. Dolazili su na konju i često ne bi ni sjahali, nego su s konja pucali u zatoče­nike, za koje bi rekli, da ne rade s voljom.

Oficiri bi poubijali desetak ljudi iz revolvera ili bi istrgli lopate iz ruku zatočenika i zatukli ga oštricom lopate.

— Misli svinja, da se ne vidi, kako se izvlači. Naučio se sjediti u kafani i kibicirati sirotinju i kvariti žene i djevojke naše, što nisu imale zarade.

Ili:

— Ispaštaj sad grijehe, majku ti partizansku.

Ubijali su klevećući i sramoteći ih mrtve, da bi zagušili iako rudimentarni protest savjesti i opravdali svoje zločine.

Kad bi se na nasipu pojavio Ljubo Miloš ili Matković, tada bi ljudi ponikli u zemlju, radili, kopali i od straha nisu dizali očiju. Uza sve to bi oni »pronašli« »zabušante« i zvjerski bi ih utukli.

No panika bi dostigla vrhunac, kad bi ugledali Pudića. Taj se ne bi zadovoljio malim brojem, niti običnim ubistvima, nego bi kao i Miloš tukao, bo bodežem, pucao iz revolvera.

Naročito su starce mučili, šibali i ismijavali. Oni su obično malo nagluhi, spori, slabije vide i fizički su uopće slabi. Ustaše bi ih psovali najgorim riječima, nešto tiše, da ovaj ne bi čuo, a on bi gledao na njih prostodušno. Ustaše bi im govorili strašno nepristojne riječi, koje oni ne bi čuli. Svi su se smijali, a i on bi se smijao, ne znajući zašto, da bi ih udobrovoljio. Tada bi se ustaša namrgodio, uperio revolver na njega i proderao se:

— Stari, trči ravno na nasip! Lezi, ustaj, lezi!

Starac ne vidi smrt, a od straha mu um ne radi, misli, da će se spasti i izići iz pakla. Takva je varljiva ljudska pamet. On liježe u blato, ustaje, sav se zadihao, opet, opet i opet uz nasip, niz nasip . . .

— Laj, psino!

Starac izbuljio oči, ne razumije, a ustaša uperio pušku u njega.

— Laj, vau-vau!

I starac laje: »Vau-vau-vau-vau . . .«

— Jače, jače, psino!

Starac laje jače »vau-vau-vau . . .«

* Ko pravi šarov!
* Mogli bismo ga uzeti umjesto našeg kera!

Starac stalno »laje« i već je promukao.

— Na četiri noge ko ker hodaj, lopove stari! — pokazuju mu ustaše i starac se spušta na ruke i hoda četveronoške lajući »vau-vau-vau-vau«.

Ustaša bi tada zamahnuo štapom i lupio iz sve snage starca po glavi. Odjeknuo bi čudan zvuk, kao kad udariš po zemljanom loncu, punom nečega. Puče glava, i starac se ispruži i prevrne na leđa. Donja vilica zadršće, oči se ukoče na desnu stranu, i pjena prokulja iz usta, pomiješana krvlju. Nekoliko trzaja nogu, dva uzdaha, i stari se mučenik smiri na vijeke vjekova, ne u položaju četveronošca, nego u položaju dvonogog čovjeka.

Najgore su prolazili židovski emigranti iz Njemačke i Austrije, koji nisu znali ni jezika. Oni su bili predmet šale i mučenja.

* Viči: Hajl Hitler! – ustaša mu pokazuje dižući ruku na fašistički pozdrav.
* Hajl Hitler!
* Ne spuštaj ruku, šuft, šuft!

Jadnik se sav tresao od straha. Držao je ruku sate i sate, sve dok nije padala od umora.

— Zar tako ti pozdravljaš napola, izruguješ se!

Tada bi padali udarci, udarci, a jadnik bi vikao: – Jezus, Marija! – Jezus, Kristus!

Ali ni Jezus ni Kristus pa ni Marija nisu mu pomogli. Utukli su ga.

Kad su se uvečer približavali logoru, ustaše su naredili, da pjevaju ustaške i druge poznate koračnice. Ljudi su promuklih glasova napinjali svu snagu, da puste kakav glas, jer, ako ga spazi ustaša, da ne pjeva, može još noćas zaglaviti u ovom glibu.

Najstrašnije je bilo gledati tu povorku osuđenih na naj­goru smrt, kako prokisla, iznemogla, hropti »još Hrvatska nij' propala, dok mi živimo!«

Ovaj jasenovački nasip simbolizira »ustašku Hrvatsku«, sa­građenu od gliba na ljudskim tjelesima i na zločinima.

Čim su došli u »nastambu«, u »logor« ili u »3 C«, umorni, mokri i gladni, survali bi se na pod u mokrom odijelu ne svlačeći ga sa sebe. Ali čim su legli, upada nova ekipa ustaša – za uznemirivanje – u baraku:

— Nastup!

Svi skaču brzo i izlaze iz barake. Oni znaju, što to znači. Svi se redaju u stroj. Iz stroja izvode nekoliko zatočenika zovnuvši ih po imenu. Oni izlaze, dvojicu odvode u »kavez«. »Kavez« znači: ubijanje umorom, čučanjem i hladnoćom.

To je uski i niski, 60 x 70 i 80 cm visoki prostor, opleten žicom sa strana i odozgor, a s vratima sprijeda. U takve kaveze ubacuju po jednog ili po dvojicu. Kiša pada, magla, vlažna stu­den, prokisli ljudi moraju zgrčeni prenoćiti pod golim nebom u tom kavezu, u kojem se ne može ni sjesti, ni ležati, nego samo čučati. Do sutra sigurna neće moći izdržati na ovakvu vremenu.

U takvu je kavezu prenoćivao dr.Oton Gavrančić iz Zagreba. Poslije 3 nedjelje rada na nasipu izdahnuo je jedne noći u ovom kavezu. U taj su kavez trpali »opasne ljude«, koji se nisu mogli slomiti na nasipu, gdje su mislili iznemoglošću ubr­zati njihovu tihu likvidaciju.

Ljude su odvodili u kavez isprativši ih kanibalskim vice­vima i psovkama:

* Ptičicu u kavez!
* Kakva ptičica, to je ptičurina!
* Jastreb, što piliće ždere! Bi li malo piletine, a?

 Ustaše su se smijali Ljubi Milošu i njegovoj duhovitosti, a bogme su se morali smijati i poredani građani zatočenici na silu, neiskreno.

* Nije to nikakav jastreb. To je obični strvinar.
* Baci mu krepanu mačku, neka ždere!

Ovi su jadnici čučali u svom kavezu, šuteći i šibajući očima, a lice im se oduljilo, poblijedjelo od straha. Pričao mi je jedan zatočenik:

* U onoj magli u mraku pod svijetlom karbidske lampe nisu zaista više bili nalik na ljude, nego na neku egipatsku »pticu-čovjeka«. Ruke su im stajale zbog uzanosti prostora kao spuštena krila, noge kao u australskog kazuara, a ušiljeni nos, osvijetljen, izgledao je kao orlovski kljun. Grozno priviđenje ili jezovita zbilja.
* A sad ona petorica, što su danas markirala i mrmljala na nasipu, nek istupe!

Pročitaše imena, i ljudi istupiše.

— Skidaj gaće, gangsteru jedan!

Pozvani, sav izbezumljen, skida gaće.

* Lezi, kurvo! Na trbuh!

Leže čovjek na trbuh.

* Udri, Brko!

Neki se ustaša pojavi iz mraka i zamahne žilom po debelom mesu. Pri lampi vidjesmo masnice, crvenilo pa odmah zatim potkožno i otvoreno krvarenje. Krv curi po debelom mesu, žrtva vrišti, jauče, moli, plače.

— Nemojte, braćo, ostavite me!

— Tko ti je brat, kučkin sine! Evo ti od brata! ...

Udarci su padali još žešće. Izmijeniše se drugi, i svi se na­tječu, tko će jače udarati. Sve se debelo meso crveni i crni od krvi.

Ljubo Miloš dohvati od jednog ustaše kajiš i poče mlatiti. Uhvatio je kajiš obim rukama, stisnuo zube, uvukao usne, smrknuo čelo, izdreljio oči kroz naočale i počeo udarati svom snagom. Žrtva je srećom već davno u nesvijesti. Na licu se Miloša vidi duboka strast, koju proživljava udarajući ljude. Sav se zanio u svom junačkom poslu.

Tako su prošla i ostala trojica.

— Neka vam je to opomena i pouka, kako se trebate vla­dati u ovom logoru!

Miloš opomene zatočenike i tada ih pusti u baraku.

Poslije nastupa ljudi bi se u redu razišli na spavanje. Nitko u to vrijeme nije znao, gdje će spavati. Kamo? Dok nisu bile podignute barake, koje su se tada podizale iza jezera, nije se znalo, gdje tko spava, jer nije bilo ni mjesta. Ljudi bi jurnuli u barake. U početku je jedna bila određena za Srbe, a jedna za Židove. Sve su se barake brzo napunile. Ostalo bi preko 1500 ljudi vani, a kiša pada, oni su prokisli, prozebli, umorni. Tada je bilo velikodušno dopušteno, da spavaju u ciglani.

Tavan ciglane brzo se napunio. Spavalo se na gredama, na uskim daskama, s kojih bi noću padali u agoniji na pod u smrt s visina kao u ponor. Spavalo se u svim položajima, sjedeći, sto­jeći, naslonjeni na zid, na gredu, potrbuške s obješenim nogama, ili obratno. Ipak je oko 600 ljudi ostajalo bez krova. Oni su se zbili jedan uz drugoga i tako »spavali« vani u blatu, na kiši, na oluji.

Svakog se jutra stalno našlo nekoliko mrtvih, a vrlo mnogo onih, kojima su se ukočili zglobovi od studeni i vlage. Kad su ih ujutro rano gonili na rad, oni se nisu mogli ni dignuti.

— Vidi ti mrcina ovih! Hoće u bolnicu. »Bolestan« čovjek. Eh, nećeš se, lijena mrcino, ovdje pretvarati. Ja ću te već izli­ječiti. Evo medicine!

To je bila tipična povijest jednoga dana na nasipu, a tako su, i još crniji, prolazili i drugi za njim.

Taj se nasip gradio oko dva mjeseca i bio je gotov u pro­sincu 1941. Tehničku izgradnju njegovu vodio je inženjer, zato­čenik iz Sarajeva Černy. Bio je dobar čovjek. Spašavao je ljude, koliko je mogao. Ali danas ga spasi, sutra ga ubiju. On mi je pričao mnogo o tom strašnom zločinačkom pothvatu ustaša. S njim je radio i inženjer Miloš Savić, Crnogorac, koji je kasnije pre­bjegao navodno u partizane, ubivši ustaške stražare.

Naravno, da je nasip građen nesolidno i primitivno, jer nije bilo tvrdog materijala za osiguranje, za osnovu itd. Sve se radilo u glibu.

Baza je nasipa bila oko 4–5 metara široka, a hrbat 2 i vi­sina 2 metra.

Radi slabog zbijanja zemlje, lako je voda mogla probiti u unutrašnjost, razmekšati i provaliti nasip, što se i dogodilo po­slije kiša i poplava u kasnu jesen 1941. i u siječnju 1942.

Osim toga sastav nasipa nije bio solidan, a visina mu je bila nedovoljna. Voda ga je preplavila i, kako se slijevala na drugu stranu nasipa, izrovala je brzo zemlju i prokrčila sebi prolaz kroz svu visinu nasipa.

Noć, kad je voda provalila nasip na nekoliko mjesta, bila je jedna od najtežih u Jasenovačkom logoru.

Razbješnjeli ustaše ubijali su zatočenike, kao da su oni krivi za provalu vode. Neki su, videći svoju neminovnu sudbinu, gledali da se sakriju u labirintu ciglane, hoteći se izvući, da ne pođu na nasip. Njihova je sudbina bila grozna. Kad bi ih uhvatili, mučili su ih, mrcvarili, javno šibali i konačno javno zatukli.

— I ovdje se pokušava izvući od rada! Ali ustašama se ne može podvaliti.

Ubijali su ih već napola mrtve.

U takvoj situaciji neki su sami priželjkivali smrt. Nisu se imali čime ubiti, pa im je misao na svršetak u Gradini postajala privlačljiva.

Ubistva su na nasipu bila samo sitni kusur za ustašku poli­tiku uništenja. Ubistva pred barakom isto tako mala dobit u njihovu kontu smrtnog protokola. Pomor od iznemoglosti bio je mala cifra u dnevnom izvještaju »dobitaka« ustaškom šefu oberrauberu Paveliću i njegovom kontroloru Kascheu. Svrha je bila postignuta: ljudi, slomljeni fizički i moralno, srljaju dobro­voljno u smrt. Drugi je uspjeh bio, da se u logoru »živi«, da se netko još miče i da se to vidi, kako nitko ne bi upozorio na glavni rad te klaonice, na ubistva i to masovna, direktna, bez pripreme, u tunelu, u Gradini.

Sva su ta masovna ubistva bila kamuflirana radom na na­sipu. Svakog su dana ljudi s prozora vlakova, koji su prolazili na pruzi Zagreb–Beograd i obratno, gledali žive hiljade ljudi, koji nešto kopaju, rade. »Živi su, nisu spaljeni, nisu zaklani, svojim sam ih očima vidio!« – kune se ustaški agent ili po neka naivna luda.

Već u prosincu 1941., poslije propasti prvog nasipa, započeo je rad na drugom nasipu. Prosinac je u slavonskoj Posavini vrlo kišovit, a poplave su kao u proljeću obligatne sezonske pojave. Neki su mislili, da se rad na nasipu izvodi ljeti u doba, kada nije teren poplavljen. I pravilno su mislili. Oni su se tužili, zašto ustaše žele graditi nasip upravo sada, u to nemoguće vrijeme za nastupa zimskih kiša, snijega i poplava. To je najveća glupost! Tako su mislili kratkovidni naivčine. Ustašama nije do nasipa, nego do uništenja ljudi, do kamuflaže masovnih ubistva u Gradini.

Rad je na drugom nasipu započeo zimi 1941.–42. u vodi, kiši i ledu. Lopatama se nosio mulj iz vode, koji bi se još više ras­tapao prolazeći kroz vodu, pretvarao u žitkost i curio s lopate. Tek se mala količina mogla baciti na nasip. Ali bi voda s onu stranu nasipa i to rastapala i odnosila. To je bio Sizifov posao, bez praktične vrijednosti.

Za vrijeme građenja tog drugog nasipa bila su uvedena i kolica (tačke), koja su se vukla natovarena muljem po uskoj trenici preko lokava i uz nasip. Ta su kolica upropaštavala ljude, jer su bila preteška za izgubljenu snagu zatočenika.

Kad bi se punila kolica, pričali su mi neki preživjeli, lice zato­čenika bilo je zaplašeno, kao da je govorio: »Ne pretrpavajte, braćo, ta zar ne vidite, da će me to zatrpati pod sobom, kad budem gurao uz nasip?«

* Mi smo ga razumjeli – pričao mi je jedan od logo­raša, koji je preživio tu periodu gradnje drugog nasipa.
* Šta ga štediš, majku ti kurvu! – dreknuo bi ustaša i počeo bi nas mlatiti kao i vozača kolica. Naravno, ljudi su po­puštali i nisu se više obazirali na očajničko lice vozača niti na njegovo namigivanje, da ne trpaju više.
* Naravno padali su vozači pod teretom kolica i bivali pregaženi i u agoniji od ustaša bacani u lokve, gdje bi se uda­vili. Vidjeli smo tada njegovu dušu, vidjeli smo je, kako izlazi, i čuli smo i njezin zvuk: to je bilo nekoliko mjehura kao od plina, koji bi iz mutne vode zaklokotali. Tako smo ustanovili, da je ljud­ska duša plinovita. To je bilo jedino pozitivno naše otkriće. Usta­novili smo, da ustaše nemaju ni takvu dušu, da su i bez toga. Totalne živine. Imali smo žarku želju, da jednoga stavimo u lokvu i ustanovimo, ima li on uopće dušu ili ne. Jedan mi je rekao, da imaju i oni plinovitu dušu, ali da je taj plin užasno smrdljiv i otrovan. Eto, bavili smo se i filozofijom. Šta ćeš! Misao je potekla od ustaša. Čim dođeš u logor, odmah se pitaš, da li uopće imaju dušu. Oni su bez duše i bez morala.

Na radu drugog nasipa sprovodila se na dlaku ista proce­dura kao i na prvom, jer je bio isti cilj, a i upravljači i stražari ostali su isti. Jedino je bilo ustanovljeno, da se smrtnost na ovom drugom nasipu još više povisila.

Meteorološke su prilike bile kud i kamo lošije. Ljudi su sta­jali do pasa u vodi i tražili po mutnoj lokvi u dubini zemlju. Ruke su im stalno bile u vodi, a na gornji dio trupa padala je kiša ili snijeg. Zbog bojazni od poplave u veljači 1942. tjerali su ljude i u noći da grade nasip. U tim je noćima nestajalo mnogo ljudi, koji su propadali u dublje lokve i u njima se davili.

Veći je broj ljudi zakopan u tim rupama. Posebna grupa grobara, sastavljena od zatočenika, nosila je svakog dana mrtvace s nasipa i pokapala ih u zatočeničkom groblju, na lijevoj strani puta za Mlaku, izvan žice, ili na groblju sela Jasenovca.

Na drugom se nasipu radilo brzo, trčeći, jer su ustaše tjerali zatočenike. To trčanje uz drugi fizički napor naročito je brzo istrošilo energiju i snagu zatočenika. Padali su kao snoplje, ne­moćni i ubijani. Zimske su kiše lile neprestano, snijeg se topio, a voda je rasla i konačno prelijevala i taj nasip i plavila naš logor i bolnicu. Opet su tisuće odlazile da začepe rupe, da poja­čaju nasip, još su dublje tonuli u vodu, utapali se i umirali od istrošenosti i slabosti, od kuršuma i batina ustaša.

Vadili su iz duboke vode i gliba potopljenu građu za po­dizanje baraka. Za to su se vrijeme morali preseliti opet svi u ciglanu, u lančaru i u »ekonomiju«. Prljavština, ušljivost, glad i iznemoglost donosile su smrt od trbušnog tifusa, pjegavca, ili naprosto od iznemoglosti, gladi i paralize srčanog mišića.

Za nekoliko su dana kiše prestale, i voda se povukla si logor­skog prostora, i opet su zatočenici bili vraćeni u barake. Ali kiše su se vraćale, a Sava je naglo nabujala od otopljena snijega. Voda je prodrla u pojačani i osigurani nasip i bujica ga je srušila jedne noći u subotu, sredinom ožujka 1942. i poplavila logor. Sve je bilo alarmirano. Ustaše su dotjerali i seljake iz Jasenovca za spašavanje nasipa. Cijelu se noć i dan radilo. Ambulanta se premjestila na ciglanu, a bolnica je uglavnom bila »ispražnjena«.

Ustaše su ugrabili priliku i »spašavali ljude«. Bolesne, slabe, iznemogle, starije ljude su poklali u tunelu ciglane i spalili u peći.

Oko 250 logoraša bilo je poslano u Staru Gradišku.

Odluka je o masovnim logorskim ubistvima u ožujku 1942. pala zbog toga, što nije bilo ni mjesta niti hrane za veći broj zatočenika. Iza toga su ljudima podražili osjećaje životinjskog egoizma i tobožnje vrijednosti, što su upravo »njih« ustaše iza­brali, da ostanu na životu.

Te masovne likvidacije u proljeće 1942. nisu se ograničile samo na ljude u logoru, hiljade ljudi iz svih krajeva Hrvatske nestale su tada u Gradini i ne zaustavivši se u logoru.

Odmah poslije drugog nasipa počeo se raditi koncem ožujka 1942. treći nasip, mnogo solidniji. U tom su se nasipu izgrađivali propusti za vodu, a bio je tehnički više manje temeljitiji. Taj su nasip gradile nove mase seljaka Srba i Hrvata, zagrebačkih ra­dnika, domobrana, bosanskih muslimana, intelektualaca i Cigana. Židovi su bili rijetka pojava, jer su već bili poubijani za vrijeme rada prvog i drugog nasipa, dok je ostatak bio zaposlen u kance­larijama i logorskim grupama. Kao novost pojavili su se komu­nisti i partizani u okovima, koje su također tjerali na nasip. Oni su svakog jutra prolazili pokraj naše barake klepećući lancima, koji su udarali o teške željezne prstenove na nogama. Taj se zveket lanaca čuo već izdaleka kao i mukli pad negvaša pod kun­dakom ustaša. Negvaši su bili osobita meta ustaškog bijesa; »sinđiri« su bili svezani za alke, koje su bile na nožnim željeznim prstenovima, tako da je korak bio vrlo skraćen. Drugi veliki lanac išao je od sredine tog lanca između nogu i uzdizao se do pojasa oko trbuha, za koji je bio svezan i koji je negvaš morao držati jednom rukom, da mu se ne plete između nogu.

Išlo je uvijek oko 30–40 negvaša u povorci na nasip noseći lopate na ramenima, a drugom rukom držeći lanac.

Najčešći su tip negvaša bili komunisti intelektualci, studenti, poneki domobranski oficir, uglavnom Hrvati. Ponekad se slika negvaša promijenila, kad dođe neka partija. Tako su nekad bili bosanski muslimani Sarajlije, Mostarci, Skopljaci, iz Vakufa, Bu­gojna, Livna. Jedna je partija došla iz Sarajeva, a bila je sasta­vljena od dječaka od 10–16 godina, većinom djece oko 12 go­dina, u okovima. To su bila sarajevska djeca isključivo musli­manska i katolička. Odmah smo čuli, da su oni bili kuriri, parti­zanski obavještajci, koji su odnosili i javljali vijesti iz Sarajeva. Ustaše su ih proglasili »kriminalcima«, da bi ih tako osramotili pred ostalim zatočenicima, i da bi ih ovi bojkotirali. Međutim, bio je obratan slučaj, svi su ih gledali s najdubljim žaljenjem. Nije bilo rijetko, da zatočenici pred smrt u »3 C« zaplaču radi te djece, koju su strahovito mučili glađu, žeđu i batinama. Djeca su samo šutjela. Nisu ni plakala ni vriskala pod udarcima ustaša.

— Bolje, brate, da što prije zaklopim oči, da me crna zemlja što prije pokrije, samo da ne gledam muke ove jadne dječice. Meni srce puca za njima, a kamoli ne bi njihovim nesretnim ma­terama, kad bi ih samo sada vidjele!

Određen sam bio da obiđem kao liječnik »3 C«. I ja sâm zaista nikad ništa užasnije nisam vidio od srpske djece s Kozare i ove iz Sarajeva. Kad bih se zaustavio kod njih i htio barem da ih pitam nešto, ustaški šef »3 C«, Brko Ilija doletio bi i odmah intervenirao.

— Ne gledaj, doktore, tu paščad sarajevsku, ako ti je glava mila! I ništa ih ne pitaj!

Bilo ih je oko 45, i svi su izgledali kao aveti, lica uvela, oči upale, noge gore same kosti, a ispod okova debele, otečene, a iz njih je pištila voda. Oko okova zjapila je golema rana, dekubitus, do kosti. Njih su tukli i tjerali na rad na nasip. Umirala su svaki dan po dvojica-trojica, i svi su konačno izumrli, osim njih osam, koje su jedne noći zaklali u Gradini. Pričao sam dru­govima o tom užasu, a i oni su ih viđali, kad bi prolazili na nasip.

Neutaživa mržnja na ustaške odrode uvijek nas je iznova obuzimala, i kovali smo pobunu. Nikad nisam mislio, da toliko mogu mrziti čovjeka, kao ovu ustašku pokrštenu neman.

Da nam se je dokopati oružja, da osvetimo tu nevinu dječicu!

Za jedan rafal na ove odrode dali bismo sto svojih života . . .

Neko je vrijeme polazila jedna grupa Cigana u okovima na nasip. Oni su zvečali svojim sindžirima i bukagijama, nosili lopate, primali udarce svakog časa, a usto su morali pjevati. I svake sam večeri nehotice bio prisiljen promatrati njihov prolazispred naše ambulante.

Ni 20 m daleko od nas, preko žice, bio je stari nasip i stražarnica, u kojoj je svake večeri ustaška straža čekala prolaz zato­čenika s nasipa, da ih »ustaški nagradi« za rad. Jedne srpanjske večeri 1942. gledao sam ispred ambulante njihov dolazak. Sunce je upravo zalazilo iza Grmeča, a s nasipa se čula kao obično pje­sma. Skoro čuh uz tu pjesmu i mukli zveket okova. Okov jedne noge udarao je u okov druge noge, a 80 nogu udaralo je jedna o drugu, i doskora se uz taj mukli metalni zvuk čulo i klepetanje i zveket lanaca. Čudna melodija! Poznata grozna melodija, toliko uzbudljiva! Srce mi je zatreptalo, i neka me neodoljiva tuga gu­šila. Tužna i široka melodija! Sunce je na zapadu gorjelo purpur­nim sjajem, ljudi su bili crveni, a lanci bliještali i sijevali.

Poznata melodija!

»Večernji zvon!«

Pjevali su cigani, a udarci željeznih bukagija odzvanjali su kao daleka brončana zvona. Zveket njihovih lanaca zvonio je kao zvončići na jaganjcima, kad se uvečer vraćaju s planine. Janjci za klaonicu!

Došli su do stražarnice. Nakratko vezani lanci između nogu nisu dopuštali praviti velike korake, a ustaše su tjerali zatočenike da trče. Oni, koji nisu imali okove, slobodno su baratali nogama, trčali su praveći velike korake.

Negvaši ih nisu mogli stići, iako su pravili dvaput više koračaja nego drugi, a morali su svi ići i pjevati zajedno.

Pred stražarnicom morali su preskočiti neki jarčić.

Negvaši su padali, jer ga nisu mogli preskočiti. Straža ih je toljagama i štapovima dočekala i tukla. Ostali su zastali i prestali pjevati.

* Pjevajte, skotovi! Što ste stali?
* V-e-e-e-č-e-e-r-nj-i-i-i- z-v-oon!

Drhtavi je glas treperio kroz tu tužnu večer, pjevali su po­smrtnu pjesmu svojim

drugovima, koje su bijesne zvijeri domlaćivale tu, pred njihovim očima. Posmrtni zvuk večernjih zvonâ!

Sunce je tonulo iza Grmeča, zamukla su zvona bukagija i zveket sindžira u daljini, na vratima 13-tog etaža pakla, u »3 C«, još se samo čuo drhtavi glas ciganskog basa.

* Z-v-o-o-o-o-o-o-o-n!
* ... o-o-o-o-o-o-n!

odjekivao je odnekud, kao iz ponora, kao iz groba prigušeni vapaj živih zatrpanih.

12. UBIJANJE LJUDI »BAKTERIOLOŠKIM METODAMA«

Njemački su fašisti uz pomoć svojih stručnih savjetnika, koji su se dobro razumjeli u fiziologiju i patologiju ljudi, upo­trebljavali sva sredstva za uništavanje ljudi. Uništavanje ljudimehaničkim putem (mitraljezom, nožem, maljem itd.) ostalo je, istina, najvažnijom metodom ubijanja, ali ova metoda izaziva kod »slaboumnih humanista« i »filantropa«, »demokrata«, kako su ih fašisti nazivali, negodovanja radi »krvoločnog i okrutnog« načina uništenja. Nacisti su taj način smatrali »najhumanijim« i najbržim, iako on izaziva optički vrlo neprijatne slike i čuvstva kod ljudi slabih živaca.

Za volju tog »zastarjelog čovječanskog revolta« okupirane Evrope i vanjskog svijeta, oni su ipak nastojali da pronađu nove metode uništavanja ljudi. Uz ubijanje glađu, žeđu, pretjeranim radom, terorom itd., pronašli su i ubijanje »bakteriološkim pu­tem« u koncetracionim logorima. Ta je metoda prenesena i uJasenovački logor iz Vernichtungslagera sa sjevera, a njihovi su je učenici ustaše ovdje izvodili.

U krugu Jasenovačkog logora stvoreni su takvi antihigijenski uvjeti, kakve su mogli samo poželjeti.

a) Voda. U početku se voda za piće uzimala iz »Sablasnog jezera« i iz Save. Osim toga što su mrtva tjelesa stalno plovila niz rijeku dolazeći iz Krajine Unom ili od Siska Savom, ta je voda bila zaražena trbušnim tifusom. Sva sela uz Savu, kao i Jasenovac, istresala su izmetine u Savu. Još prije rata u tim je krajevima vladala endemija trbušno-tifoznih oboljenja.

Drugi je izvor vode za piće bilo »Sablasno« jezero, koje je od Save odvajao mali prostor jednog nasipa. To je jezero postalo kopanjem gline za ciglanu. Poslije velike poplave ta se jama nalila vodom, u koju su upale ribe: štuke, šarani, smuđevi itd. i ostale su tu, i kad se rijeka povukla u svoje korito. Vjerojatno je, da je to jezero spojeno podzemnim kanalom sa Savom. U to se jezero svaki dan pumpala voda iz druge goleme rupe (»bajera«), iz koje se i sada vadila glina i prebacivala u to jezero. U toj rupi radnici su vršili nuždu. Iznad te rupe nalazila se golema logorska latrina, koja se u nju izlijevala.

S druge se strane jezera bacao u nj sav crijevni sadržaj kao i krv iz klaonice na ekonomiji.

U početku se masovno ubijanje vršilo na samim obalama jezera kao i u krugu sadašnjeg logora. Mrtvaci su tu bili i poka­pani. Mnogi su bili bačeni u jezero, »da se ribe tove«. Za noge su leševima vezali teške predmete. Kad su se leševi naduli, podigli su se uspravno i njihali u vodi. Židovi su ga prozvali »Sablasno jezero«. Kad su ustaše trebali ribu za sebe, oni bi je hvatali iz tog jezera.

Slobodan mi je govorio:

— Radije bih skapao od gladi, nego tu ribu okusio. Njeno je meso, meso naših mučenika!

Iz tog se zaraženog, do krajnosti onečišćenog jezera uzimala voda za piće. I kasnije, kad su pumpe bile postavljene, u tom su se jezeru prali kazani i uzimala voda za kuhanje hrane. Na tom su jezeru zatočenici prali svoje porcije i žlice, šišali se, kupali i prali prnje.

Istom su kasnije bile postavljene dvije pumpe; jedna za ustaše pred oficirskom blagovaonicom, a druga pred kuhinjom zatočenika. Nitko se nije usuđivao uzimati vodu ispred očiju ustaških bandita, tako je i pumpa pred kuhinjom ostala za sve zatočenike jedina. Ali brzo bi se iscrpla podzemna voda, i tada bi počeo na pumpu izlaziti mulj i pijesak. Ustaše su stoga posta­vili lanac s katancem na tu pumpu, i mogli su dobivati vodu samo pojedinci, dok je većina opet morala uzimati vodu iz jezera ili iz Save.

Kasnije su izvrtjeli još jednu pumpu u »3 C«, a bušenje če­tvrte pumpe kod bolnice nije uspjelo. Voda je iz pumpe imala čudan, gorkast okus i bila je teška. U želucu bi se mućkala sate i sate i ostajala bi dugo kao neprobavljiva težina. Ta je voda mi­risala na mrtvace. Mnogi su govorili, da je »jezerska voda« mnogo lakša i čišća.

Vjerojatno je, da je i ta voda iz pumpe bila zaražena tifusom, jer se crpla iz plitke dubine, a u svakom je slučaju bila onečišćena. Naravno, nitko nije smio ni pomisliti, a kamoli pred­ložiti, da se ta voda kemijski i bakteriološki pregleda. A u stvari praktički ne bi to imalo ni smisla.

Voda za piće u Jasenovačkom logoru bila je svakako uzrok velikom procentu oboljenja od trbušnog tifusa, paratifusa, zara­znih proljeva pa i dizenterije, angine, a sigurno je prenosila i crijevne parazite.

b) Latrine. Kad sam ljeti 1942. došao u Jasenovački logor, latrine su se kopale svuda uz živicu na sjeveroistočnoj strani Logora. Sadržaj je tih latrina bio uvijek žitak, pun crvi i muha te plinovitog vrenja. Svi su zatočenici od reda trpjeli od proljeva, odakle je potjecala, uz mokraću, i ta žitkoća u latrinama. Postavljene trenice preko rupe bile su zagađene, krvave. Sve se crnilo od muha, koje su padale drsko i po otvorenom tijelu i svuda se zavlačile, slijetale u latrinu i dizale se na nos i na usta čovjeku. Po zemljanom zidu već su puzali milijuni zrelih crvi, larve muha, koje traže da se zakukulje u zemlji, da odatle izlete kao razvijene muhe i da povećaju rojeve na ljudsku propast i nesreću.

Čim bi se jedna latrina napunila, odmah bi je zatrpali ze­mljom, ostavljenom u tu svrhu još za vrijeme kopanja latrine. Te­kući je sadržaj razmekšavao zemlju, a to bi se mjesto, na kojem je stajala latrina, gibalo kao neka polužitka masa. Čim bi netko stao na to mjesto, odmah bi propao u dubinu. Takovih je mjesta bilo svuda u to doba. Površinu bi, po naređenju ustaša, posipali krečom, što nije imalo nikakve koristi osim obmane.

Dr. Lajndorfer me pitao:

— Što bi se moglo uraditi u pogledu boljeg rješenja dispo­zicije izmetina? Moj bi prijedlog on podastro komandantu logora u očekivanju, da će ga on prihvatiti, jer se oni, ustaše, više boje za svoju kožu, osobito poslije pojave tifusa među njima.

Tada sam mu predložio dva plana: prvi, koji oni sigurno neće prihvatiti, da se naprave betonirane zahodske jame, koje bi se povremeno ispražnjavale pumpom i posebno za to udešenim točkovima. Drugi je plan bio mnogo lošiji, mnogo nezgodniji: da se naprave nužnici s velikim kantama ili naročitom buradi s po­klopcima, koju bi, kad se napuni, odvozili izvan logora i istre­sali u jame, naročito za to iskopane.

Već su za nekoliko dana poslije toga zaista napravljeni nužnici »sistema buradi«, po planu. Ti su nužnici bili kud i kamo bolji od latrina, jer su imali poklopce za zaštitu od muha. Zato­čenici su se njima veoma hvalili, ali sve je to bilo ništa, sve uzalud. Pitanje tifusa i dizenterije tim se nije moglo riješiti. To su ustaše znali i zavaravali i takovim sanitarnim uređajima.

Ti su uređaji dobro dolazili i eventualnim »međunarodnim komisijama«, koje su trebale doći.

Stvarnost prave zadaće logora: uništenje narodnih masa carevalo je bez zapreke još uvijek u tom paklu.

c) I n s e k t i. Nikada u životu nisam vidio toliko muha, koliko u Jasenovačkom logoru. Bilo ih je više vrsta: tabanida (sva četiri genera), caliphora, od kojih se species lucilia često jav­ljala, sarcophaga, konjskih muha itd., ali naravno, najviše kuć­nih muha (musca domestica). Pod jesen se pojavila i peckavica (stomoxys calcitrans), krvopija, koja je žestoko ujedala. Legla su muha bila obilata: štale u »ekonomiji«, đubre od konja, krava, svinja, kod klaonice, seoska đubrišta i naše latrine.

Muhe su bile tolika napast, da već nitko nije vodio računa о nekoj osobnoj zaštiti. Sasvim smo se predali na njihovu milost i nemilost. Zatočenici umorni, gladni, bolesni, s golemim ranama, iz duboke apatije puštali su, da muhe uživaju raj nebeski po miloj volji: stotine i stotine se muha hvatalo na gaćama krvavim od dizenterije, na nozi pukloj od edema, slini nosa i usta posve apatičnog ili već umirućeg zatočenika. On uopće ne pokušava, da ih tjera, on ih uopće više i ne vidi niti osjeća. Problem je mnogo dublji. On vidi ustaški nož, malj, revolver, on vidi otečene noge, vidi propast, neminovnu propast. A te muhe, kao muhe, svuda ih ima, ne nose noževe, bombe, nego eto, plaze i škakljaju.

Čim se približi ručak, one već u rojevima zuje i padaju na stol, u porciju. Često upadaju parovi u strastvenom zagrljaju u čorbu. To se sve mirno vadi kašikom, baca napolje i dalje nasta­vlja jesti. Na prolivenu čorbu na stolu skupi se jato i srče. Često u jurnjavi lupe u glavu zatočeniku i padnu u čorbu. Nije bilo nikakvih zaštitnih mjera, a ni smisla za to, jer bi to bio pingvinski optimizam. Svejedno, umrijeti od tifusa još je lakše nego od noža, svakako je nada izgubljena. Konačno, u vrućici tifusa klanje nije tako strašno kao pri zdravoj pameti.

Kad bi neki liječnik pao sMjeseca i pogledao, što te muhe rade u »bolnici« ili u »ambulanti«, on bi od užasa zanijemio. Bolesnici unose sobom čitave milijune muha. One padnu, čim otvoriš bubanj za sterilnu gazu, one sjedaju na iskuhanu špricu, iglu, skalpel, pincetu.

U bolnici poneki bolesnik drži grančicu i brani se od ove napasti. Onome u agoniji jata muha zavlače se u nozdrve, u usta, u oči, onima umrlim pljuju po licu, hvataju se na gaće zamazane krvlju i nečistoćom; odatle lete onima, koji jedu, na one, koje previjaju itd.

Sve je upljuvano nečistoćom muha: grede, daske, boksovi, na svemu crne točke u milijardama.

U Jasenovačkom logoru muhe su bez sumnje odigrale glavnu ulogu u prenošenju i širenju trbušnog tifusa, paratifusa, infekcioznog proljeva, dizenterije, crijevnih parazita itd., a jaseno-vačka muha peckavica kao i lucilia prenosile su ubodom i sepsu, i izazivale gangrenu nogu kod oslabljenih zatočenika.

d) Uš. Ušljivost se vrlo brzo raširila iz dva razloga: što su ustaše zabranjivali kupanje i pranje rublja, i što je kontakt iz­među ljudi bio vrlo bliz, pogotovo kod spavanja. Zapravo u po­četku nitko nije znao, gdje tko spava i gdje će omrknuti.

Građanski svijet, koji nije uši možda nikad ni vidio i koji je dobivao sve gotovo, čisto, uvijek u redu, nije se mogao snaći. Dok su seljaci i radnici trijebili uši, dotle su se građani česali, prislonivši leđa uza zid ili uz kakav stup. Ruke su im bile stalno u njedrima ili u džepovima hlača. Stalno su se drpali ispod pazuha i između nogu, gdje se uši najviše zadržavaju i legu.

Sve tri vrste ušiju bile su tu: prtena uš (Pediculus corporis), uš glave (Pediculus capitis) i mandavuška (Phtirus pubis). Kad se epidemija pjegavca proširila i na ustaše, čiji su se glavari od toga prestrašili, naredili su razušivanje zatočenika i ustaša.

Bilo im je rečeno, da je nemoguće odijeliti ustaše od dodira sa zatočenicima, pa ni žicom, jer uš ne priznaje nikakvih granica. Ustaše bi pitanje ušljivosti riješili vrlo prosto: ubili bi svakog, tko dođe u logor, ali tu metodu masovnih ubijstava sada moraju vješto prikrivati. Logor mora postojati. Tamo se moraju micati neka živa stvorenja na dvije noge. U tom slučaju za zaštitu njih samih bili su prisiljeni provesti borbu protiv ušiju.

Ustaše su naredili šišanje svih zatočenika na kratko. Neki su u tom bili izuzeci, kao npr. akademski slikar Valter Kraus iz Osijeka, koji je radio u keramici.

Dezinsekcija se parom provodila u poljskim parnim dezinsektorima na 4 i 2 kola. Čini se, da su dovezeni s teritorija novogradiškog Doma narodnog zdravlja. Međutim, sve je to bilo nedovoljno, jer je trebalo razušiti i robu ubijenih, koja se je u go­lemim hrpama svakog dana nagomilavala. Radi toga je dovučen veliki lokomobil, koji je paru pod pritiskom tjerao u dezinsektor.

Kod razušivanja novopridošlih, ustaše su iskorišćivali pri­liku za fizičko slabljenje mase, a i za ubojstva na taj način, što su ih svlačili kod dezinfekcione komore i gole gonili na temperaturi od -10°C i više u jezero na kupanje. Takovi su transporti išli po snijegu.

Poslije te dezinsekcije u logoru, koja se strogo provodila, vršena je 1942. u jesen dezinsekcija i ustaša i stražarnica. Ustaše se nisu dali šišati ni razušiti, nego su se malo okupali, tako da je ušljivost kod njih ostala, kasnije je i njih dosta stajala, jer je odatle bila ponovno s pjegavcem prenesena u logor.

Uporedo kako se pjegavac naglo širio u proljeće 1942. medu zatočenicima, širio se on i medu ustašama, koji su mnogo umirali usprkos boljoj hrani i drugim uvjetima. U svrhu sprečavanja epidemije, koja nije počela opadati usprkos dosadašnjim epidemijskim teorijama ni početkom ljeta, ustaške su starješine izdali strogu naredbu o šišanju, dezinsekciji i kupanju ustaša.

Za ustaše je bila ustanovljena posebna dezinsekcija, a kupali su se u Savi. Ali su se razbojnici strašno opirali šišanju kose. Mateša, zapovjednik prve satnije 2. bojne, 1. zdruga, tukao je nemi­losrdno svoje razbojnike, koji su krvavih nosova škrgutali zubima i režali kao torni psi na lancu.

* Razbojnici, vi niste vojnici, vi ste banda, stoka! Vi do sebe ništa ne držite!
* Samo da čujem, da se netko otima šišanju!
* E, dođi pa mi je skini!
* Zaklat ću svakog, tko me se usudi taknuti! – potiho ali čujno je rekao jedan od poznatih koljača.

Mateša, razbojnik nad razbojnicima zbilja mu nije smio ni spomenuti o šišanju. Tako je većina koljača ostavila kosu i s njom uši.

Isto su se tako ustručavali davati odijela na dezinsekciju.

* Bog te ...dadeš hlače, koporan, a dobiješ neku podrtinu, kao da su ih krave žvakale i prežvakale.
* Ne dam ja svoje.

Tako su i odijela ostala neraskužena.

— U redu. Crknite, ćaća vas razbojnički, ni zašto drugo i niste – opsovao bi ih Mateša, ali se ustručavao da im pritegne dizgine.

Dovezli su novi veliki dezinsektor na četiri točka iz Nove Gradiške u Jasenovac. Smjestili ga pored ustaške bolnice za de­zinsekciju i zdravih i bolesnih.

Tako se Zahid Nalić, poznati sarajevski glumac, javio, da bude »dezinsektorom« u bolnici.

– Znaš li ti baratati parnim dezinsektorom?

* Ih, to ti ja imam u malom prstu! Šta ima, naliješ vodu u ljevak, evo ova staklena cijev pokazuje stanje vode, paziš na manometar, na atmosfere, otvoriš ventil, paziš na termometar, ložiš, i stvar u redu, ihi, hi!
* U redu! – rekao mu je Jurčev.

Prva dezinsekcija: puši se dezinsektor, šumi pokraj kuhinje. Nalić natrpao ustaška odijela, gaće, košulje. Dezinsektor je pun. Nalić stalno gura drva, potpaljuje vatru. Sretan, što je dobio takvo mjesto, koje mu spašava glavu. Od sreće zapjevao bosan­sku sevdalinku.

*Kad ja pođoh na Benbašu,*

*Na Benbašu, na vodu,*

*Ja povedoh bijelo janje,*

*Bijelo janje sa sobom . . .!*

* Ti se, Zahide, kako vidim, dobro osjećaš ovdje.
* Šućur Alahu. Poljubit ću ovo bure. Glava se za njeg dobro zaklonila. To ti je moj bunker.

*»Ja povedoh bijelo janje,*

*Bijelo janje sa sobom«* – razvukao je Zahid sevdalinku.

Nije prošlo ni pola sata, Zahid uleti u sobu. Blijed kao krpa, oči izbezumljene, kao da je u Gradini nad rupom. Bio sam sâm.

* Nikola! Gotovo je, gotovo je! Odoh ja, ode glava!
* Šta ti je, što si napravio?
* Od veselja, eto, od veselja zapjevah, vidio si me, i zabo­ravih nadoliti vode. Zapalila se ustaška odijela i pokrivači. Sve izgorjelo i još gori.

Skočio sam, a za mnom i Zahid, »stručni dezinfektor«. Na­polju dim crn, smrdljiv po rožini i čađi, obavio je bure.

Pomagao sam mu vaditi. Sve uzalud. Odijela se raspadaju kao da su istrunula.

— Bacaj u vrt i večeras neka kiblama istresu u Savu.

Otišao sam do Jurčeva i rekao mu, da su manometar i ter­mometar neispravni (kako će termometar biti neispravan!) i da je nekoliko odijela izgorjelo. Tu nema ni do koga krivice. On je to primio za gotovo, ali je ipak bio zabrinut.

* Boga mi, teško će spasiti glavu.
* Davat ćemo robu umrlih onima, koji budu izlazili.
* Nikola – rekao mi je Zahid – najbolje bi bilo, da ih otrujem, onda ne bi tražili od mene svoja odijela!

Srećom zataškali smo nekako tu griješku Zahidove stručnosti. Od toga je doba stalno lijevao vodu u lijevak i slabije podjarivao vatru pod dezinsektorom.

* Neka koja uš i ostane! Neka im se nađe! – šaptao mi je umjetnik Zahid.
* Crknut će i uši od njihove pogane krvi, Zahide !

e) Buhe. I ova strašna napast mučila je zatočenike u Ja­senovcu. Buhe su mnogo dosadnije od muha i ušiju. Nemirne i pakosne, uporno su skakale po trbuhu, nogama i leđima i nepri­jatno bockale. Buha se nitko nije mogao riješiti. Apatični zato­čenici nisu više ni reagirali. Većinom su bile pulex irritans, a rjeđe pasje buhe (pulex canis). Zbog velike navale štakora u logoru Jasenovac, bilo je i štakorskih buha (xenopsylla cheopis).
Uloga te štakorske buhe, glavnog pomagača endemičnog pjegavca kod ljudi, naravno nije mogla biti istražena.

Običnih komaraca (culicida) te pješčanih mušica (phleboto-musa) kao i malaričnih (anaphelida), aedesa bilo je u ovom mo­čvarnom predjelu bezbroj. Isto tako i raznih krpelja (ixodes rie. ripicephalusa s.). stjenica (cimex 1.) itd, itd.

f) Štakori. Velika pojava štakora u Jasenovačkom logoru pripisuje se vrlo pogodnim uvjetima za njihovu prehranu. Šta­kori su se hranili leševima i pravili rupe pod barakama, ciglanom, nasipima itd. Po danu su se mogli uvijek vidjeti, osobito na »ekonomiji«. Često su puta jeli ostavljene mrtvace i izgrizali im lice. Najviše se vidjevao smeđi, kanalski štakor (rattus norvegicus), a rjeđe crni štakor (rattus rattus) i muškatni štakor. Buha štakora mogla je igrati ulogu u prenošenju pjegavca (endemijskog murinog tipa). Sam je štakor zagađivao sve oko nas.

Ti su štakori prelijetali noću preko zatočenika. Pojava žutice vjerojatno je bila pokatkad u vezi i s leptospirosom, koju prenose štakori urinom.

13. UMJETNO SIJANE I IZAZIVANE INFEKCIJE

a) Trbušni tifus. U Jasenovačkom logoru sva je voda, pa i ona, koja se upotrebljavala za piće, bila zaražena izmetinama ljudi i bacilom trbušnog tifusa. Sava, Jezero, plitke pumpe bile su izvor trbušnih tifoznih oboljenja. Latrine su do rujna 1942. bile važan izvor zaraze, jer su bile otkrivene i prljave. Svakako je najveći procenat oboljenja od trbušnog tifusa u Ja­senovačkom logoru nastao kontaktom. Tijesni dodir između ljudi i muha bili su glavni putovi zaražavanja.

Po kliničkim simptomima mogla su se ustanoviti i oboljenja od paratifusa.

Mortalitet je, ukoliko izdrži do smrti u bolnici, da ga ne od­vedu u Gradinu, bio veoma visok zbog pomanjkanja pravilne i dobre prehrane, nikakve njege bolesnika i nikakve otpornosti, dekubitusa itd. Obični bolesnici ležali su zajedno s onima, što su bolovali od pjegavca, dizenterije itd., da bi odmah dobili pjegavac, dizenteriju itd., čim bi preboljeli trbušni tifus, što je jedva moguće i zamisliti.

b) D i z e n t e r i j a. U jesen 1942. razvila se dizenterija po cijelom logoru. Na latrini su stalno sjedili ti nesretnici, zamazani sluzi i krvlju, opkoljeni rojevima muha. Daske su na boksovima istrule od mokrine. Pomor je bio velik i kod onih, kojima je bilo uspjelo umrijeti »prirodnom smrću«. Po kliničkim znakovima, bilo je najviše toksičkih forma (Shiga).

Najviše su nastradala od dizenterije srpska djeca iz sela Kozare, koja su se vježbala za buduće »vojničare«, kako su se ustaše o njima izražavali. Pod krovom »obrtne grupe« stanovala su ta djeca sa svojim »učiteljima«, zaista bivšim učiteljima osno­vnih škola, koji su imali zadaću da ih »uče«. Ta su djeca bolo­vala od dizenterije, nekoliko smo ih uspjeli spasiti, dok je veći dio pomro. Kasnije su ih ustaše, oko 260, poklali.

c) Infekciozno-dispeptički proljevi. Svi su zatočenici bez izuzetka imali proljeve. Uzrok tim proljevima nije točno poznat, jer se nisu mogli bakteriološki niti inače istražiti. Na temelju kliničkih znakova moglo bi se pretpostaviti, da se radilo o kombinaciji dvaju uzroka: infekcije i dispepsije.

Sama hrana, koju su zatočenici dobivali, bila je ili čorba od kukuruzna brašna (kukuruzno se brašno u maloj količini prema vodi prokuha i malo osoli ili ne osoli), ili (rijetko) neslana kuku­ruzna kaša. Pomanjkanje soli izazvalo je u organizmu poremećaj ravnoteže baza-kiselina i pomanjkanje u limfi, krvi, a osobito za izgradnju solne kiseline u želucu. Isto je tako sigurno, da se i produkcija fermenta u cijelom probavnom aparatu vrlo smanjila zbog nedostataka animalnih bjelančevina za njihovu izgradnju.

Prema tome zbog gladovanja atrofiraju i žlijezde za produk­ciju probavnih sokova i fermenata. Kukuruzno je brašno osim toga teško probavljivo, pa u ovakvim slučajevima nije čovjek kadar, da i tu količinu iskoristi. Posljedica je takva stanja bila, da je hrana neprobavljena izlazila napolje.

Uz taj: dispeptički momenat svakako se pridružio i infekciozni, jer je stolica veoma zaudarala, bolesnik je stalno imao grčeve, tenezme, a neki su u posljednjem stadiju imali pravu inkontinenciju (alvi).

Bilo je i fudrojantnih forma, koje su bile nalik na koleru.

d) P j e g a v a c. Ustaše su naročito gajili pjegavac u Đa­kovu i u Staroj Gradiški kao sredstvo za ubijanje ljudi. Tu su metodu upotrebljavali u početku i u Jasenovcu, sve do ljeta 1942. Tek pojava pjegavca medu ustašama i veliki pomor medu njima natjerao ih je na provođenje dezinsekcije u logoru, jer je bilo nemoguće zapriječiti kontakt sa zatočenicima. Dezinsekcija se vršila nepotpuno, nestručno i nesistematski. Usprkos svim mje­rama ušljivost je bila svuda raširena, jer su se novopridošli mi­ješali sa starim logorašima, i odmah su se zaušljivali.

Pomor je bio u akutnom stadiju velik, jer su ljudi već otprije bili izgubili otpornost zbog gladovanja. U akutnom su ih sta­diju, većinom kao delirante, ustaše pobirali iz bolnica i klali u Gradini. Logoraši, koji su imali veze s ustašama ili s onima, koji prevoze u Gradinu, pričali su jezive scene, koje su se dešavale za vrijeme pokolja pjegavičara u Gradini.

— Grozna je bila ova noć – pričao je Zrinušić. – Gledao, sam, kako Majstorović i Šipka kolju »tifusare«. Groznica me je hvatala od užasa. Sve kao neki mravi plazili su mi po tijelu. Do­lazi tifusar, nešto on osjeća, vidi on više u svojoj vatri, nego obi­čan čovjek, vidi nož i krv i prerezane vratove, čuje krikove, očajne vapaje – zastajkuje pripovjedač od uzrujanja i guta slinu.

* Kosa im se digla u zrak, nikad nisam mislio, da kosa može uspravno stajati, Oči su im se svijetlile kao u mačaka noću.
* Najedamput strahoviti krik, od kojega bi čovjek, koji ga čuje, mogao poludjeti. Tako što nijedan živi stvor ne može pro­izvesti. Jedan se ustremio na Šipku i počeo ga gristi, kud je god dohvatio. Jedan mu ustaša otraga sjurio nož u pleća i tako izbavio Šipku. Drugi je opet jurnuo na Majstorovića. To je bilo strašno gledati, i još strašnije slušati: »Ja sam Isus, Isus – veli – a ti sotono, sotono, umri! – i počeo ga svom silom gurati prema jami i »u pakao, u pa-a-kao!« — ali u to je od Cigana dobio sje­kirom po glavi i stropoštao se u jamu. Jedan je šutio i najedam­put skočio i zaletio se na Ciganina, koji je upravo htio raskoliti glavu drugom tifusaru. Eto nešto mu došlo da spasi svog druga, u bunilu! Pali su i on i Ciganin u tom gušenju u grob. Majstorović je vikao: »Ovo su luđaci, njih treba trovati, ovako se ne može.« Poslije toga je ispalio nekoliko hitaca na obojicu, na Ciga­nina i na tifusara i ubio ih. Ali to sve još nije bilo gotovo. Za vrijeme tog meteža nestalo je četvorice, koji su pred nama stajali. Kao dim odšuljali se, a da nitko nije ni primijetio. Svi su pojurili u potragu za njima, samo smo Majstorović, Šipka i ja sa 5–6 čarkara ostali. Majstorović se razljutio i bijesno počeo klati prve na dohvatu. Tada je nastala tolika vriska, metež kao u paklu. Jedni su navalili kao zvijeri na nas, umalo da nas nisu bacili u jamu, iako su bili slabi, a bilo ih je mnogo, preko stotinu. U taj su čas pridošli ustaše i pomogli nam priklati ih. Jedan je skočio u jamu i šćućurio se među poklanima. Vidjeli smo ga i ostavili, samo smo ga zatrpali mrtvacima i zemljom. Čulo se jaukanje i njegov vrisak još 50 metara od groba – pripovijeda sam Zrinušić.
* Neka se davi beštija luda! – rekao je Majstorović.
* Tifusari rade upravo ono, što u duši svi ostali zatočenici misle, samo nemaju kuraže napraviti kao ovi luđaci. Da su svi takvi, imali bismo mnogo muke i posla s njima. Od ona četiri tifusara dvojicu su našli mrtve na žici, a dvojicu su ubili kod Save, dok su se okrenuti prema drugoj obali rijeke, vikali i dozivali »Mare, prevezi lađu ovamo, da idemo kući!«

S one strane su, kako znate, naše straže i ustaška obrana. – Još ni danas ne mogu doći k sebi od te grozne noći. Još jedna takva, pa ću i ja poludjeti.

Tako je govorio zločinac, koljač Zrinušić i u rakiji zagušivao strah i savjest.

Zaista, kasnije nisu tako rado vodili tifusare u Gradinu. Pu­štali su ih, da umiru po bolnicama, a u rekonvalescentnom su ih stadiju onako slabe domlaćivali lako na ciglani i na nasipu.

e) Kožne bolesti. Svrab (scabies), veoma je bio ra­širen po logoru. Svrab sam po sebi ne bi bio opasna bolest, da nije bilo sekundarne infekcije putem češanja i grebenja. Te sekundarne infekcije u normalno doba također ne bi predstavljale opasnost po život, ali u jasenovačkom su paklu predstavljale smrtonosno oboljenje. Iscrpen organizam bez otpornosti bio je odlično tlo za sve klice, štoviše i za inače nedužne saprofite. Tako jedan bezazleni piogeni kok odmah poslije ogrebotine noktima izazove furunkul, koji se pretvori u karbunkl, flegmonu ili sepsu. Smrt od svraba nije bila rijetka pojava u Jasenovačkom logoru.

14. BOLESTI SRCA KAO POSLJEDICE UNIŠTAVANJA PRETJERANIM RADOM

U planu uništenja, uz morenje glađu, paralelno se izvodilo i fizičko uništenje pretjeranim radom. Ono se javljalo kao druga važna komponenta metode tihe likvidacije. Oduzimanje hrane i fizičko izmaranje moralo se vršiti sinhronično, da se postigne brže željeni rezultat: fizički kolaps (kljenut) zatočenika.

Oslabljenje srčanog mišića (myastihenia cordis) neminovno se javljalo kao prva posljedica te kombinirane metode uništenja ljudi. Pritom su se manifestirala dva tipa tog oboljenja.

a) Akutni se kolaps srčanog mišića javljao prije pojave potpune srčane i »gladne« dekompenzacije. Anatomsko-patološke promjene na srčanom mišiću nisu se mogle ustanoviti, jer se nije moglo ni pomišljati na sekciju post mortem. Stoga se sva ta naša izlaganja osnivaju na kliničkim dokazima. Nije se ni postavljalo pitanje pobližeg osvjetljavanja smrti tih ljudi, jer nam to uopće nije bilo moguće izvesti u tim prilikama. Većinom se radilo o zdravim, mladim seljacima. Jesu li oni prije bolovali na srcu ili su prije pretovarili srce teškim radom, da li je oštećivanje srca dolazilo još i psihičkim putem, terorom, na ta se pitanja nije moglo odgovoriti.

Nekoliko je slučajeva bilo olakšano adrenalinom, koraminom, intrakardijalnim injekcijama, što bi upućivalo na puko oslabljenje srčanog mišića.

Smrt od akutnog srčanog kolapsa bila je vrlo česta ljeti 1942.

b) Popuštanje snage srca (dekompenzacija).

Popuštanje snage srčanog mišića u nekim slučajevima nije išlo strmoglavo kao kod akutnog kolapsa, nego postepeno. Ono se očitovalo u obrazovanju otoka (edema) na nogama i tijelu. Taj edem, kako smo dokazali s vitaminom B1, ne može se smatrati, samo posljedicom popuštanja mehaničkog efekta srca, nego i sla­bljenjem samog srčanog mišića zbog nedostatka važnih hranid­benih tvari, potrebnih za rad srca, osobito šećera (glukoze), kalcijevih soli, vitamina B1, i zbog fizičkog napora mišića, lišenog tih važnih tvari.

Prema tome napor srčanog mišića, što ga on treba da izdrži pri teškom radu, ne nalazi potrebno »gorivo« niti bitne elemente za obrazovanje energije. U tom slučaju efekt rada popušta. Iz groze pred smrću od batina pojačava se volja za rad i napinju se sile više, nego što mašina može izdržati. Dolazi do popuštanja funkcije srca, t j. pumpa ne može više da siše krv iz nogu i iz organa donjeg tijela. To se javlja utjecajem nedostatka vitamina B1 na izmjenu tvari (metabolizam), soli (diurezu), gdje ona za­ostaje i konačno izaziva edeme.

Kod sporta i rada pretjerani se napor kompenzira pojačanjem (hipertrofijom) srčanog mišića, jer postoji odmor i hrana (šećer, vitamini, minerali), dok se u logoru ne dozvoljava ni odmor, niti se daje adekvatna hrana. Sve je to stručnjački predviđeno i usa­vršenoza ubijanje ljudi. Fašizam se i u tu svrhu poslužio naukom, dokazima normalne i patološke fiziologije čovjeka.

Mnogi dolaze u ambulantu s vrlo teškim, smrtonosnim obo­ljenjima i traže lijeka. Ne idu u bolnicu, jer se boje čišćenja. Svaki dan po 1—2 leže pred ambulantom u agoniji. Prolazeći po­kraj praonice jedamput spazih jednoga, gdje leži ukočen, blijed. Mlad, lijep kao slika.

* Mrtav je – dobaci mi dr. Lajndorfer.
* Strašno, od čega je umro?
* Srce – reče, okrenu se i zamače u baraku.

Primaknem se instinktivno i od tuge prihvatih za puls. Osje­tih puls. Trgnuh se.

* Nije moguće! Možda me vara moj puls?
* Ne! Živ je, puls slab, ali bije.

Bio sam sâm. Sam samcat. Što da učinim? I sinu mi. Spasiti, spasiti, spasiti. Skočio sam u ambulantu, zgrabio špricu i iz uza­vrelog kuhala dugu iglu, izvukao adrenalin i pojurih k »mrtvacu«.

Brzo mu očistih oko prsnog koša blizu sternuma i zabodem u dubinu.

Zahrska.

Odnesosmo ga u baraku II B »Ljudolovku« blizu peći. Savo mu pripravi čaj, mećemo mu tople cigle na noge. Masirali smo mu predjel srca i umjetno izazivali disanje. Otvorih mu usta. Dugo smo se mučili i ja i Savo. Najedamput mladić zijevne, drugi put, treći put. Otvoriše se i oči, opet zatvoriše, opet otvoriše. Iz dubine se odvi težak uzdah, koji je bio više nalik na neki čudnovati jauk. Sada mi je uspjelo dati intravenozno kardiazol, koramin, supkutano kardiazol i kamfor. Cijelu večer sam bdio kraj njega, a kasnije me Savo svaki čas obavještavao prilazeći nečujno i šapčući mi u uho:

— Jovo (tako je bilo mladiću ime), Jovo pri svijesti, dobro. Boli ga injekcija u srcu. Dobro je, hvala bogu, dobro će biti. Uvečer se filozofiralo na moj račun.

* Ti si ga »spasio«. Nisi to nikad malo kritičnije analizirao. Jesi li ga ti zaista spasio ili si ga ponovno izvrgao strašnom mu­čenju, poniženju i konačno još goroj, još strašnijoj smrti? Zar ti misliš, da će on ostati? Zaklat će ga, možda još noćas. Zaklat će ga, i on će gledati ciganski nož, on će biti pri svijesti, on će osje­titi grozni ubod u vrat, osjetit će bol, a najstrašnije, taj smrtni strah. On će misliti na svoju djecu, na ženu, majku, na svoje selo. Komu ih je ostavio? Komu? Ovim čudovištima. I tako fizičkoj od­vratnoj boli pridružuje se još strašnija moralna, duševna bol. Zato si ga spasio, zato! Ha, ha, ha! On sebi još utvara, da ga je spasio. Ha, ha, ha!
* Što ga nisi pustio, da umre kao čovjek, poštenije, plemenitije? On ne bi osjetio boli, prosto bi zamro. Prva je dužnost me­dicine odvratiti taj grozni osjećaj boli i straha. Ti ga nećeš ane­stezirati, ti ga naživo daješ operirati, i to kome? Ovim zvijerima. Priroda je genijalna. Ona zamrači mozak i anestezira osjećaje prije smrti. Tuberkulozni je pred smrt pun euforije, pun je optimizma. Evo sutra, prekosutra on će ići na more, na kupanje, a danas on već umire, umire lako, zaspi. Kad laik-čovjek nasilno usmrćuje čovjeka, ne može se obići ta grozna preagonalna drama. Ha, ha, ti si ga spasio!

Jovu smo krili od očiju grabežljivih ljudoždera i brzo ga ispustili i prebacili Slobodanu, da ga čuva.

To je možda razum, to je možda i pravilno. Inoperabilnom karcinomu daje se samo morfij, nesretnik se ne ubija, iako bi bilo bolje, da se toliko ne muči. Svaki to liječnik zna, da bi bilo bolje, a ipak nitko to ne čini. Teško je biti racionalan, jer bi ta racional­nost odvela korak po korak dalje do ubijanja staraca, kao što negdje u Aziji rade iz čisto ekonomskih razloga. To je fašistički racionalizirano. Otkuda je on baš siguran, da se Jovo neće izvući?

* Možda će – uteći?
* To spada u fantastične priče!

Edemi su posljedica kriminalnog progona radom i glađu. Ta bi se bolest srčanog mišića (myocarda) mogla naravno vrlo brzo izliječiti. Jedini bi lijekovi bili: odmor, hrana i osjećaj sigurnosti. Upravo se to nije dozvoljavalo. Smrt od akutnog kolapsa, od srčane slabosti bila je najljepša. Dekompenzirani su bolesnici s edemima, dispnoama završavali u Gradini pod nožem, ali pod užasnim prilikama.

VII. DUŠEVNA OBOLJENJA (PSIHONEUROZE)

Čini mi seprosto nemoguće i sada, kad me već dijeli veći razmak vremena od jasenovačkog pakla, pisati o tom najtežem i najzamršenijem problemu. Ne znam, kako sam tada ja izgledao, jer su te užasne pojave morale zbuniti svako ljudsko biće. Znam, da sam duševno toliko trpio, da su mi mnoge pojave ostale pokri­vene maglom dubokih uzbuđenja i razdraženosti. Pokušat ću ba­rem donekle ocrtati svoja opažanja, što su mi preostala u sjećanju.

Priroda je obdarila ljude osjećajem fizičke boli, da bi indivi­duum znao, gdje mu se uništava njegov organizam, da bi vidio i osjetio uzročnika, koji ga ugrožava, i da bi se branio od njega. Da nije toga osjećaja boli, ne bismo uopće mogli živjeti. Čovjek bi udario o kamen, o drvo, krv bi curila, otpadali bi prsti, ispadale kosti itd., a da on ništa ne bi osjećao.

Ali srećom (i nesrećom) priroda je obdarila ljude osjećajem boli. Ona je dala to osjetilo čovjeku, da njime upozna sve opa­snosti: ugrize štetočina, neprijatelje svoje. Bol je nužno zlo čo­vjeka. Bol od studeni, smrzotine, kao i smrt od zime, izazvale su uglavnom potrebu odijela, skloništa, vatre. Bol od vatre, kipuće vode, usijana željeza, opekline izazvale su opreznost prema ekstenzivnoj vrućini i kult vatre. Ali taj osjećaj boli može donijeti i strašnu nesreću. Ugrožavanje žrtve usijanim željezom od ljudi, koji je žele prinuditi na nešto ili iz osjećaja mržnje mučiti, spada u najstarija i najužasnija teroristička sredstva. Ugrožavanje i pa­ljenje očiju usijanim željezom najužasniji je teroristički zloči­nački čin uopće, despoti i religiozni teroristi čuvali su svoju vlast i uspjehe najviše na tom sredstvu zastrašivanja.

1. JASENOVAČKE HOROROZE **(F 1)** **(horor = užas)**

U ovoj ću se knjizi, koja je namijenjena široj javnosti, samo površno dotaći jasenovačkih hororoza i navesti neke doživljaje u vezi s njima. Naravno, da ću gledati kasnije, ako dospijem i uzmognem, opisati te hororoze za liječnički svijet.

Navest ću samo najvažnije hororoze jasenovačkog pakla:

1. Vitalne (totalne) hororoze:

1. hororoze Gradine,
2. hororoze zvonare,
3. hororoze bolnice »II B«,
4. hororoze mučionice,

e) hororoze totalne vivikombustije,

f) simptomi jasenovačke hororoze.

2. Razna duševna oboljenja logoraša u Jasenovačkom logoru.

Osjećaj straha dominirao je općenito u dušama zatočenika Jasenovačkog logora. Koliko je god bilo grozota, opasnosti, koliko je gadbilo sredstava i načina povređivanja i uništavanja, koliko je god bilo lica, koja su to izvodila, toliko je bilo različitih osje­ćaja straha, i sve te nijanse spajale su se u jedan snop moćnog poriva užasa i izazivale psihoneurotična oboljenja, koja su se uglavnom kod većine slično manifestirala. Taj bi se posebni tip psihoneuroza mogao nazvati specifičnim imenom: jasenovačke hororoze.

2. VITALNE HOROROZE

Tako se mogu nazvati sve one psihoneuroze straha, koje su nastale od ugrožavanja akutnog, prijekog zvjerskog uništenja života, ličnosti.

a) Hororoze Gradine. Svaki je zatočenik dobro znao, što se svaki dan događa u Gradini. Znao je, kako se ubijaju ljudi na zvjerski način, djeca guše, žene siluju i ubijaju itd. Najviše se to događalo noću. Svaki je čuo krikove, jauk, vrisak, pucnjavu u gluhoj, mrkloj noći. Svaki se prevrtao od užasa, što ti ljudi trpe. Svaki je mogao to sebi predočiti i prenijeti na sebe. Njega očekuje ista sudbina. Svaki dan odvode ustaše iz logora gomile na klanje u Gradinu. Tu se ljudi ubijaju, masakriraju.

Ta se grozota odnosila na cijeli organizam i život, koji se ne može više zaštićivati. Tu se napada instinkt za očuvanjem ži­vota, za samoodržanjem. Grozota od uništenja života izaziva osjećaj straha od smrti, koji toliko povređuje psihu čovjeka, da se u njoj stvore teška psihoneurotična stanja, vitalna hororoza.

Slika hororotičnog zatočenika obično je davala dva tipična odraza prema duševnoj konstituciji.

Jedan se tip očitovao velikom zastrašenošću, zbunjenošću. Izražavanje misli bilo je konfuzno, isprekidano. Ti su se bojali sami sebe, izbjegavali su da govore s ljudima. Svi su im ljudi bili sumnjivi. U momentu duševne relaksacije i lucidnosti povjeravali bi se najboljim prijateljima. Sutradan su zazirali od njih i bojali se govoriti s njima. Štoviše, osorno bi ih vrijeđali, da bi pokazali, da nisu prijatelji. Bilo je i takvih slučajeva, da su prijavljivali svoje prijatelje, kako su oni sve ono govorili, što su oni o njima u toj lucidnosti rekli, iz bojazni, da oni ne bi prijavili. Takvi slu­čajevi još su više izazivali zaziranje i strah od ljudi. Bilo je slu­čajeva, gdje bi sasvim nevina čovjeka proglasili ustaškim agentom, »cinkerom«, kojem bi se tada ulagivali i davali cigarete, pa i hranu, kad bi koji dobio od kuće. »Agent« bi od gladi šutio i primao. Opća sumnja progonila je te hororotičare: u radu su bili smeteni. Po noći su u snu stalno vikali zovući u pomoć, kao da ih gone, a oni nisu krivi: »eto, već me hvataju, jooj . . .« itd. Krikovi tih hororotičara po noći izazivali su i kod ostalih posebni utjecaj i ubrzavali njihov nervni kolaps. Radi takve krike po noći neki su od tih zatočenika s »jasenovačkim pavor-nokturnus-om« bili odvedeni iste noći i ubijeni u Gradini, uhvaćeni od ustaške straže, koja je stalno noću krstarila logorom.

Tome tipu su najviše pripadali građanski elementi.

Drugi je tip bio na oko mirni psihoneurotičar. To su obično bili seljaci i radnici. Oni bi šutjeli, plahovito se ogledavali, nisu nasjedali na izazivanja, još su vladali nad sobom. Ali provale ne­obuzdanog osjećaja straha pomiješanog s mržnjom izbijale su elementarnom snagom ili na radu ili noću u baraci. Bolesnik bi padao u bjesnilo, prijetio, psovao, vriskao, od užasa iskolačivši oči, bježao gol zimi i sakrivao se pod boksove, pod baraku. Ta­kove hororotične manifestacije tjerale su sve odmah u Gradinu, jer su se ustaše, iako su znali, da je »lud«, ipak našli pogođeni i uvrijeđeni psovkama na Pavelića i na sebe. Zatočenici su osje­ćali, da će jednom isto tako provaliti iz njih vulkan mržnje na te izrode i da se neće moći suzdržati, što je opet značilo mučenje i smrt. Radi toga su svi neurotičari, što smo svi i bili, uprli iz petnih žila da »zabremzaju« svoje elementarne porive, koje je u prvom redu nagomilao strah. Istina, i mržnja je tu igrala ulogu, ali sporednu, jer se ona u ovom slučaju javljala kao neko, iako ne­moćno zaštitno i moralno osjećanje.

 b) Hororoze zvonare.Prije ubistva u Gradini, ustaše su mnoge žrtve, koje su htjeli još pred smrt teže kazniti, stavljali u »Zvonaru«, jednu šupu, na desnoj strani pri izlazu iz logora. U toj su šupi stajala zvona, skinuta s pravoslavnih crkava, od čega je ona i dobila to ime. To nije više bio istražni zatvor od onog vremena, otkad se je osnovala mučionica odmah uz nju. Mnogi su zatočenici prolazili pokraj zvonare i slušali vapaje nesretnih žrtava. Nekoliko je sretnika štoviše uspjelo izići nekom ludom srećom iz Zvonare i pričali su nam o toj kuli užasa.

3. U ZVONARI

(Ovaj nam je događaj pričao očevidac Vranić, koji se je tada spasio »Zvonare«).

* Vode, vode!
* Ubijte nas već jednom! – dozivali su iz Zvonare.
* Crkni, psino**,** još je i to malo za tebe! – odgovarali bi ustaše.

Tuljenje, plakanje, zavijanje, jecanje, dozivanje boga itd. čulo se danju i noću iz te zloglasne spilje.

— Proklet bio, tko me je rodio! . . .

Jedan je pao u psihotičnu histeriju i stalno, stereotipno molio:

* Spasi oče, spasi sine, spasi duše sveti, spasi oče, spasi sine, spasi duše sveti, spasi oče . . .
* Vo-vo-o-o-di-di-ce
* Ma-a-a-a-ma-ma-majčice . . .

Jednog dana, kolovoza 1942., prolazio je Jere Maričić pokraj Zvonare.

* Jere, Jere, ovdi Mate Tomas, čuješ, Jere!
* Isus i Gospa ti nebesko naselje dala, brate Jere, kap vo­dice — duša će ti u raj poći za to dobro djelo. Jere, Jere. brate, pomozi, vode!
* Jere! – vikao je jedan ustaša, koji je »slučajno« zapao medu ostale u Zvonaru, radi primjerne kazne.
* Ča će ti, gospe ti, voda? Ne će ti tribati ni duša doskora!

Ča ti ja mogu! Strpi se! – sikteći dobacio mu je Jere.

— Proklet, proklet bio, zlikovče! – viknuo je onaj. Jere se ni obazreo nije, nego se smješkajući odgegao k Cividiniju.

— Šta ti trpiš, ni po jada, još je i to malo za tebe. Ali što mi trpimo ovo, to je zločin, kojemu nema ravna. Ti uopće nisi čovjek! — dobacio je onom ustaši jedan radnik, mučenik iz Zvonare.

* I ja sam čovjek, i ja osjećam žed!
* Nisi ti čovjek! Ti si klao, kao i oni.

Ustaša je ustao i primakao se grupi mučenika. Svi su trpjeli žed, ali nitko nije više jaukao, hulio ni cvilio, svi su ipak napeli uši, da čuju ovo čudovište, šta će reći.

* Ipak sam čovjek! Evo sad ću ti ispričati istinu svoga ži­vota, pa ćeš vidjeti, da sam čovjek. Svi su napeli uši.
* Jednog dana našao sam se s ustašama, bio sam trgovački pomoćnik. Otvorila mi se prilika da se uzdignem. Hrabrom bog pomaže. Sve je lijepo bilo, ali jednog dana nas pokupiše pa u Banju Luku, odavde u Prijedor i u sela srpska. Vodili su nas dvojica »žutonja«, emigranata. Skupili Srbe seljake, žene, djecu. Mi ih opkolili. Izvadiše noževe njih dvojica i još druga četiri i počeše klati na jednoj poljani. Vjerujte mi, da mi se smrklo pred očima. Nisam mogao vjerovati. Ovi žutonje uvodili su pet po pet novih ustaša, da svaki nekog zakolje.
* Učili vas klati!
* Da, učili nas klati. Neki su padali u nesvijest, jer nisu mogli. »Izbaci tu mrcinu iz naših redova, tu strinu, a ne momka, i skidaj mu uniformu, oca mu kukavičkog« – tako su izbacivali neke, koji nisu mogli klati. Vidio sam, gdje su mnogi drhtali i u nekom besvijesnom stanju udarali nožem ljude, a poslije toga kao luđaci smijali se i klali, klali. Poludjeli ljudi! Vidio sam neke, koji su upeli svu snagu, da izvrše naređenja, stisli zube, zatvorili oči i klali. Samo da im ne kažu, da su kukavice.
* Jednog samo zakolji, pa će već kod drugog ići lakše, kod trećeg još lakše, a zatim će ti biti veselje klati! – vikali su žu­tonje učitelji. Sad mi je jasno, zašto su to oni htjeli. Htjeli su nas uvući u zločine, da povežu našu sudbinu sa svojom za ta ubistva. Jasno mi je, ali kasno! Došao red na mene, krupne kaplje znoja pojavile mi se na čelu. »Što je, šta si stao, kolji! Evo ovako! Vidi momka, hoće biti junak, ustaša, a sinja je kukavica!« Smračilo mi se pred očima, zamahnem, žena vrisnu, krv me poprska, truplo pade. »Još, još«, netko mi je šaptao. Opet vrisak, opet krv, opet truplo pada. »Tako treba, samo još, to je pravi junak ustaša, još, još, još**,** još . . .«

Te noći sam se našao u nekoj sobi, pio sam prepečenicu, že­stoku, ali još ne tako, da mi spali poganu utrobu. Otrov bih bio popio. Tada sam osjetio ono, što ti kaza malo prije: da nisam više čovjek, ni živina da nisam; osjetih da sam nešto gore, još strašnije, da sam krvolok u ljudskoj spodobi, da sam krvolok, neman.

Vodili su me na klanje. Svaki dan sam klao. Neki mi je nezasitni demon šaptao: »Još, još, još«. Ogrezoh u krvi nevinih. Noću čuh vapaje, krikove djece, žena. Pođoh na ispovijed. Ispovijedih se kod fratra. Skrušeno mu rekoh sve. Pitam ga, ima li nade, da smirim svoju savjest. Nisam ga pitao, ima li nade za spas moje duše, jer spasa više nisam vidio. On mi je, blagoslovivši me. rekao: »Tvoja je duša spašena, jer ti nisi ubijao zato, što si htio, nego zato, što je bila potreba!« ( ТО СУ ФРАТРИ „СЕСТРИНСКЕ ЦРКВЕ“, НАП.РЕД.)

Jednog su me dana poslali iz Gradine na brdo, da dovedem ljude – sve živo iz jedne kuće. Upadoh u kuću.

— Rakije! – dreknuh najprije.

Ustrašeni ukućani donesoše oku prepečenice. Potegoh žestoko. Trebalo je, da mi rakija raspali krv, da mi oči zakrvave. Okrenuh se i opet viknuh. Nitko se ne ozva. Šta? Pojurih kućom. Nigdje ni žive duše. Ni u kući ni oko kuće. U neposrednoj blizini bila je šuma, koja ih je sakrila i – spasila.

Šta da radim? Obuze me bijes, ali i strah. Nagnem ponovno oku i potegnem još, još, još . . .

Dođe satnik.

»Šta ti je? Jesi li lud? Gdje su ljudi!« Odgovorih mu, da su otišli. »Šta? Ti si ih pustio?« Šutio sam. Nije tu ništa poduzimao. Kad smo došli u Jasenovac, odmah su me zatvorili u Zvonaru. Nisam se opirao. Da me samo ne muče tom žeđu. Kamo sreće, da me što prije zakolju! Sad ti vidi, jesam li još čovjek?

Radnik ga je gledao čudno!

Nije znao da nađe pravilnu formulu za njega. Tražio ju je.

* Grozan si, velik si zlikovac!
* A čovjek? – Zašto se kao jedinom vrhovnom sucu obratio upravo ovom radniku?
* Tebe bi popovi proglasili grešnim poslije ove tvoje iskrene i skrušene ispovijedi. Pred tobom bi otac Pajsije pao ničice, toliki si ti grešnik!

— A čovjek – izvalio je oči i zurio, očekujući sud pravde.

Radnik ga je gledao otvoreno, mirno, odlučno.

— Ne, ti nisi čovjek! Ti si zvijer, fašistička zvijer gora od svake živine!

Grozna je osuda pala. Ustaša je izbezumljen zurio, skame­njen, bez daha. – »Nisi čovjek!« »Nisi čovjek!« – Uzdahnuvši, tromo se odvojio od ostalih te sjeo na ciglu u jedan ugao, »pro­kazani gubavac i izlučeni iz društva ljudskog«, poduprijevši glavu i dršćući.

Poveli su ih te noći uGradinu, klali su ih redom. On je šaptao: »Još, još, još? . . .« i smijuljio se bezrazložno, kad je do­šao na njega red.

* Ha, ha, ha. Nisi čovjek, nisi čovjek, ha, ha, ha, nisi čovjek, nisi čovjek, ha, ha, ha ... još, još, još . . .
* Klekni, ludo!

»Nisi čovjek, nisi čovjek, ha, ha!« Bradva je pala, glava se otkotrljala i još micala, pričali su koljači, kao da je mrmljala iste riječi, ali samo bez glasa.

4. HOROROZE »LJUDOLOVKE«

Ustaše nisu dopuštali ni da ih »luđaci« vrijeđaju. Ta su vrijeđanja »hororotičara« često povukla noću čitavu baraku ili bolnicu sobom u Gradinu. Stoga bi sami zatočenici, čim bi netko počeo psovati ustaše, skočili i zatvarali mu usta i borili se s mani­jakom, kojega bi to opet još više dražilo. Hororotičara takva tipa bilo je stalno u mojoj bolnici »II-B«. Jedne noći probudila nas je vriska:

* Aooj, aoj! Paveliću, pasji sine!
* Jooj, ovaj je šenuo! Umirite ga brzo, zlo ćemo proći, braćo!
* Ne viči, brate, smiluj se!
* Paveliću, Paveliću, kurvin sine, skoro će ti vlast da mine!
* Poludio je, otac ga njegov zakartao!

 — Joj, nesretniče, sve će nas pobiti! Joj nama, gotovi smo!

* Paveliću, izdajniče kleti . . .
* Budalo, umukni, slame mu u usta nabij!
* Ubij ga, majku mu ludu! – padali su grubi povici bole­snih zatočenika.
* Kakav idiot! Kreten! Idiot! – šetao je okolo i lamatao rukama jedan trgovac i, došavši do njega, sa suzama ga počeo moliti:
* Brate, umiri se, brate, umiri, žive će nas strpati u peć, znaš, žive, cvrljit će nas kao race! Jooj!

Bolesnik ih je gledao, ali nije bio pri sebi, on naravno, nije mogao da razumije, zašto se oni bune i što zapravo hoće. To ga je upravo razdražilo. To je hororotički negativizam ove varijacije jasenovačke hororoze. Malo se smirio, oni mu odčepiše usta, ali on iznova poče još jače:

*»Sa Kozare gore zapucala puška,*

*U Zagrebu zadrhtala Paveliću njuška«.*

Sad je počeo još glasnije pjevati, izdirući se na sve, koji su mu počeli začepljivati usta.

Slušali smo, što se događa tamo, svi smo se uzbunili. Satler mu treba dati skopolamin. Čujemo hrkanje i krkljanje. On se ne da. Kroz svu tu buku čuje se njegovo, na mahove prigušeno – dok mu ruku drže, a na mahove, kad oslobodi usta – glasno pjevanje:

*»Skote Paveliću, pasji gade.*

*Što ti Hitler za izdaju dade«*

* Ne dajte mu, braćo, više, udrite ga!

Ali najedamput iz mraka odjeknu:

* Pustite čoveka neka peva, kada tako lepo umede!

Iz jednog boksa dolazio je promukli glas na lalinskom dija­lektu.

* /…/ Ta pustite ga, nek peva, to mi tako godi, ha, ha, ha!
* Vidi, sad i ovi poludjeli!
* Pravi melem duši ... – dobaci opet neki treći, musli­man, Bosanac.
* Dobit ćeš noćas melem od željeza demirjak po vratu, budalo.
* Ti, brate, iz svega glasa – a mi ćemo ti pomoći! – opet će novi iz drugog ugla.
* Ludi su svi, jaooj, kud me đavo dotjerao ovamo u ovu groznu ludnicu.
* Kakvi idioti, idioti! – lamao je rukama trgovac, ska­čući između boksova.
* Mir, mir, ljudi!
* I ja sam idiot, kada sam ovamo došao. Mogao sam u Švi­carsku uteći. Ali sam slušao druge idiote: »Neće kod nas fašizam biti tako surov, malo će protjerati one ljevičare, komuniste, i stvar će se smiriti. «A mene, zašto mene? A sad, evo, jedan te luđak tjera u peć! – glasno je plakao i lamao rukama.

— U peć će nas žive kao rakove bacati. Smiri se, ti si pame­tan čovjek, smiri se! – tepao je buntovniku kroz plač i suze.

*»Od đubreta, od ovih ustaša,*

*Smrdljiva se napravila kaša.«*

— Jaooj, majku mu, poludiše ama svi! Nema nam spasa, nema! – plakao je trgovac.

Satler je uspio dati sedativ, manijak je smalaksao i već zahrkao. Sve je ušutjelo te noći u bolnici »II-B«. Ustaše nisu čuli, i tako nekim čudom prođe ta burna noć.

Ujutro upade fra Sotona Filipović-Majstorović namrgođen i bijesan u »II-B«.

* Doktore, što je to sinoć bilo? Jedan je psovao, grdio.
* Čuo sam isprekidane, nevezane riječi, bez veze i smisla. Dali smo mu odmah injekciju. On je, kako vidite, evo ovdje.

Pokazao sam mu mrtvo tijelo jednog drugog, koji je još jučer, davno prije ovog incidenta umro. Svi su me napeto gledali. Fra Sotona Filipović-Majstorović približi se mrtvacu i udari ga vrškom čizme po glavi. Nešto muklo odjeknu u lubanji, tijelo je bilo već ukočeno. Glava se malo zaljulja i ponovo pade na stranu, kao da je federima privezana za vrat.

— Pseto. Šteta, što je crkao!

»Krivac« noćašnje uzbune sjedio je na boksu i gledao nas bezazleno, iskreno, a njegovi »sekundanti« okrenuli se zidu u svom boksu, šute, sakrivši lice.

Jedne se sparne lipanjske noći 1942. desio sličan slučaj, ali se svršio pokoljem. Jedan se psihotičar digao na boks. U to su vrijeme neki bolesnici stenjali, neki jaukali, neki govorili u deliriju, neki opet hroptali u agoniji, a petorica su već odavna ležali mrtvi.

* Mir! – čusmo svi prodoran, hrapav krik.
* Narode! – opet je zakriještao prigušen, hrapav glas. Vidjelo se, da forsira usprkos velikoj slabosti. On je čas bio tanak kao sopran, čas debeo, mukao kao bas, a čas prelazio u neki tanki zvižduk.
* Narode, čuj!
* Jooj, ovaj je lud – vidim odmah.
* Savo, upali svijetlo, da ga vidimo i da mu, prije nego počne »trabunjati«, začepimo usta.
* Narode! Vidim poklanu djecu, poklane cure, žene, ljude. Narode! On je kriv, Hitler, Pavelić, taj krvolok i njegovi vuci-ustaše.
* Joj! Ne dajte mu, ljudi, bulazniti – tražio je jedan zatočenik sav otečen, blijed, već pri koncu života.
* Pobit će nas! Ne dajte mu, ljudi, govoriti. – Upravo ti najbliži kandidati smrti, kojima od same bolesti nema spasa, oni su se najviše bunili. Oni bi ga ugušili, kad bi se samo mogli kre­tati. Na njihovim se licima odražavao užas. Neki su plakali.
* Ta, zar da nas pokolju zbog ove budale?!
* Savo, što ne pališ svijeću, brate, ne daj, da nas ovaj tjera pod nož!

Savo upali svijeću, koja je žmirkala nad njegovim boksom.

Posmrtna svijeća!

— Smiri se ti, čovječe, lezi i šuti! Nije ovo skupština za iz­bore »Jereze« niti turska kavana u Bijeljini! Izvini ti to, ostavite budalaštine!

Savine su riječi bile upravljene više za unutrašnju potrošnju,da se kaže, kako je on umirivao, ali se eto budala ne da ni »osoliti**«.** Znao je Sava iz iskustva, da tu nema pomoći. Bilo je svaki dan takvih.

* Narode, vidim krvavu rijeku, vidim krvavu Bosnu!
* Ma umukni, nesretniče, umukni!
* Sveti Mihovil arhanđel leti sa sjevera, iz Rusije s ognje­nim kolima, vidim ... vi ... vidim.
* Ma šta vidiš, đavo te vidio, jaooj, spasite nas od ovog proroka, braćo! – viču propali ljudi.

Savi se lice zažarilo, srce mu kuca, a on se krsti, suze mu zablistaše u očima, kroz koje se lomilo svijetlo kao kroz kristale, od posmrtne svijeće. Savo je pobožan čovjek.

* Vidim, narode . . .
* Ne daj mu, Savo, brate!

/…/A jooj, a joooj, pa nikoga pametnog ovdje nema! – jaučući viču nepokretni živi leševi.

* Vidim, narode, arhandela Mihovila, u jednoj mu ruci mač ognjeni, a u drugoj ...
* Top, top, reci, jadan! Jaooj, majko, evo . . .
* Top, veliki, veliki top zjapi!
* Kao crni bezdani ponor. . . Narode, vidim, kako riga usijano željezo.
* Crvena armija! – dobaci netko.
* Crvena armija!
* A joooj, a joooj, a joooj . . .
* Crvena armija!

Slušali smo iza pregrade, srce nam je tuklo, oči suzile, a usne same šaptale »Crvena armija!« »Crvena armija!« I mi padosmo u trans.

Satler je došao k meni uzbuđen:

— Nemamo više skopolamina ni morfija ni pantopona, uopće nikakva sredstva.

— Šta možemo! Sada šuti i slušaj!
Slušali smo dalje kroz ogradu.

 – Vidim, narode, svetog Jurja na krilatu konju. Vatra konju iz nozdrva sipa i iz žvala.

* Sveti Juraj koplje strašno nosi. Konj mu iz Kozare na Grmeč preskače!
* Tito!
* Tito! Da, Tito! – cijela se bolnica pridigla.
* Što, Tito dolazi?
* Dolazi, dolazi! – Svi su iz boksa digli glave i gledali na vrata!
* On okupatorsku i izdajničku aždaju mnogoglavu probada i odsijeca joj glave.
* Sveti Juraj iz Bosne, a sveti Mihovil iz Rusije!
* Staljin! – šaptalo se pobožno i krstilo.
* Staljin i Tito! Osvetnici satiru krvoloke.

Vidjeli smo, da više nije bilo protesta; ekstaza je carevala. A što možeš? I mi smo, s ove strane bolnice, u baraki, u takvu stanju, tobože normalni.

* Narode, čuj!
* I sveti Mihovil arhanđel. . .

Uto uletješe ustaše u bolnicu i tiho su stali slušati.

Govornik malo zastade.

* Samo ti nastavi, dalje.
* Narode! I sveti Mihovil arhanđel zamahnu ognjenim ma­čem i odsiječe razbojničku Hitlerovu glavu, a sveti Juraj probode pogano, otrovno srce onoj zmiji i izdajniku Paveliću . . .
* A, majku ti kurvu, bit će da si se prevario! – Jedan ustaša skoči i jurnu prema boksu. Približi mu se, dok je ovaj i dalje, ne obazirući se na njega, skandirao. Posmrtna je Savina svijeća zatreperila od vjetra ustaške furije.

– Narode, čuj, vidim . . .

Uto ga ustaša snažno tresnu kundakom po glavi. Čusmo mukli lom lubanje i odmah zatim samrtničko krkljanje. Tada se okrenu prema svima i prodere se:

* A, a vi, kurve, i paščadi, slušate! Nećete dugo!
* A jooj, a joooj, a joooj!

I taj je ustaša izletio iz bolnice u noć.

— Braćo, došlo je vrijeme, da se gine, da se duša razdvaja od nas. Ama, makar! Eto ovaj nam mučenik, što mu sad raskoli onaj razbojnik glavu, priuštio najljepšu večer u ovom zvjerinjaku. Hvala mu! On nam bijaše pravi prorok. Sve nam predskaza, što će biti. Pravda će pobijediti. Idu topovi, što rastaljeno željezo rigaju, Staljin nosi mač ognjeni, Tito nosi osvetničko, ubojito koplje. Ej, umrijet ću ponosno i lako!

* Tako je!
* Valahi, tako je! Aferim ti bilo i tebi i njemu! Biva, kad se umire, neka se ko čojik umire! – jedva se čuo glas musliman­skog radnika iz Sarajeva. Već se čula vriska čopora ustaških vu­kova. U bolnicu banuše pjeneći se od bijesa.
* Gdi je ta beštija?
* Ja sam ga već dekusurio! Nisam se mogao suzdržati!
* Eh, šteta! Krv bismo mu pili na slamku!
* Reče: Staljin »Sveti Mihovil arhandel zamahnu mačem i odsiječe razbojniku Hitleru glavu, a Tito sveti Juraj probode po­gano srce razbojniku Paveliću.« – Svi su ovi to slušali u mraku i cerili se od veselja.
* Polovici odsjeći glave, a polovici živima srce bosti i vaditi – kriknu fra Sotona Majstorović-Filipović.

Potjeraše i one, koji prije nisu mogli ići.

— Miči se, pseto, slušaš i uživaš, kad ona beštija vrijeđa po­glavnika i Hitlera.

Sutradan smo čuli, koljači su pričali, kako su neki pred smrt vikali:

* Živjeli Staljin i Tito! Živjela Crvena armija! Živjeli Partizani!
* Sagni glavu!

Bradva je fijuknula kroz zrak, tupo je udarila i zazvonila lomeći kralješke mučenika i junaka. Ustaša bi pri svakom udarcu uzviknuo: Hah! – a žrtva ne bi ni jeknula. Krvave su glave le­tjele odmah u jamu, a truplo, koje se treslo još, i kojemu je iz vrata šibala krv, bacali bi poprijeko u grob.

* Gdje ti je srce pogano!
* Pokaži, gdje ti je srce, majku ti razbojničku! – pitali su ustaše ljude, trgajući im sa prsiju prnje, koje se nekad zvalo ko­šuljama.
* Gdje ti je junačko srce, mrcino?
* Ovdje, razbojnice, ovdje!! – pokazivali su razgaljena prsa.
* Živjela Crvena armija! Živio Tito! Živio Staljin!
* Ha, ha!!

Zvijer se pritom smijala ukočenim i usiljenim, sardonskim smijehom, pjeneći se od bijesa i bodući žestoko upravo u to juna­čko srce, koje je prevladalo strah.

Neki su zabadali nož ravno kroz rebra u predjelu srca, a neki su ga zabadali odozgo, kroz rupu, više ili ispod ključne kosti. Nož bi tada vrtjeli praveći što veći krug. Bolovi su žrtve bili užasni. Vjerojatno je većina i pomrla odmah zbog strahovitog paroksizma boli, šoka.

Zapovijed »Majstorovića« bila je striktno ispunjena. Odsje­kli su glave bradvama polovici, a polovici su izboli srca.

5. HOROROZE MUČIONICE

Mučionica ili tzv. »istražni zatvor« u Jasenovcu mala je kućica sa četiri prostorije i malim predvorjem. U jednoj od tih sobica stanovao je Cividini. Kao istražni zatvor prije je služila Zvonara. Kasnije je ona postala brutalna, smrtonosna mučionica žeđu i glađu za na smrt već osuđene žrtve. Ovaj je »istražni za­tvor« služio za ispitivanje i istragu, za »zločine« i »djela« poči­njena u samom logoru i za najbliže okolno područje, gdjegod je ustaška obrana imala svoju jedinicu. Najstrašnije je bilo za nas zatočenike, što nakon svršene istrage u ustaškom zatvoru u Za­grebu može iskrsnuti nov momenat ili uopće neki svježi uhapšenik može spomenuti tvoje ime. U tom slučaju ne vode više u Zagreb na ispitivanje, nego u mučionicu, k specijalisti Cividiniju. Zna­jući, što se tamo čini i kakva se sredstva upotrebljavaju, prolazili su srsi na samu pomisao, da se tamo dođe. Već se svakome zatočeniku užas mučionice utisnuo u glavu i živce. Ponekad bi se Cividini prošetao po logoru. Obilazio je bolnice i dolazio popra­vljati zube kod dr. Katza.

* Vidiš, doktore, kad mi vrtiš zube, to strašno boli.
* Ja ću polako, pomalo, nježno.

Dr. Katz je počeo nježno, svaki čas ga pitajući, da li ga boli.

— Neizdržljivo. Neizdržljivo! – kliktao je Cividini, ne to­liko od boli, nego od neke radosti. – Samo ti, doktore, nastavi svoj posao, ja to tako samo kažem.

Poslije toga se interesirao, kako se pokreće pedalom mehani­zam mašine, kako se umeće svrdlo itd. Čuli smo kasnije, da je nabavio zubarsku mašinu za svrdlanje zubi i da je prvi put pro­bao na zdravim zubima jednog zatočenika.

— Ubijte me, ubijte me, ne mučite, zaklinjem vas svim vašim najdražim! – vikao, je u očaju taj zatočenik.

Miloš i fra Sotona Majstorović čestitali su Cividiniju na izumu. On je od sreće likovao. Njegov je patent brzo upotreblja­van po cijeloj NDH. Pronašli su još jedno sredstvo iz područja medicine: u oko bi ukapali rastvor octene kiseline, alkohol ili eter, pa bi ga namazali mastizolom. Vjeđe bi se tada slijepile i ne bi dozvolile, da kaustikum iziđe. Čovjek bi zaista pomahnitao od boli i prženja u oku. Odakle su taj recept i uputu doznali?

Termokauterizacija (paljenje usijanim željezom) ostalo je najomiljenije sredstvo mučenja u istražnom zatvoru Jasenovca. Čovjek ima od rođenja oštro urezane utiske boli od opeklina, od kojih je najčešće kao dijete stradavao. Vjerojatno se taj osje­ćaj straha od opeklina prenosio genetički u toku stotina tisuća godina, otkada je Sinantropus pronašao vatru. Taj je strah boli od opeklina bio naročito pojačan u doba ustaške strahovlade, jer se znalo, da oni time muče ljude. Osobito je u Jasenovačkom logoru svatko znao, čime se oni služe u toj mučionici. Postojala je prava psihoza straha od vatre (ignihororoza).

Ali poslije druge termokauterizacije ta ignihororoza dostigla bi kulminaciju naročito kod djece i žena. Ponovno paljenje iza­zvalo bi užas, koji se uopće ne da opisati. Dijete bi vriskalo, bli­jedjela, znojilo bi se, u golu bi se vodu pretvaralo, zjenice bi se raširile. Izraz užasa trgao bi i kamen, ali ne ustašku zvijer.

Ustaše su palili žene po sisama, bradavicama i po spolovilu, gdje su osjetni živci najviše razvijeni. Ljudi su sve priznavali, što se god od njih tražilo.

— Dakle spremali ste atentat na poglavnika ?

* Jest!
* Ha! Tko je još tu bio s vama?

Naravno da nije bilo nikoga, ali žena je rekla »jest«, da je ne bi više mučili. A oni traže sukrivce. Novo mučenje, nove muke, beskrajne, neizdržljive! Poslije velikog mučenja pravili su »pauze«, da se mučenici oporave. Liječnici, u koje su imali po­vjerenje, previjali su ožegline. Često sam vidio, kako nose razne masti, gaze i zavoje.

— Idem previjati kod »gorile«, – govorili su mi neki liječ­nici. Gorila je bio Cividini, koji je samo izgledom sličio gorili, ali je gorila bio svakako više čovjek nego on.

6. HOROROZE SPALJIVANJA ŽIVIH LJUDI

Ovdje bih dodao uz ove hororoze psihozu užasa od spaljiva­nja. Ignihororoze (strah od vatre) u Jasenovačkom logoru nisu bile samo vezane uz Cividinijevu mučionicu, nego i uz Picillijev »krematorijum« za žive ljude u ciglani. Spaljivanje živih ljudi nije bio, istina, njegov izum, ali je sam način njegov patent. Vivikombustija (spaljivanje živih ljudi) bacanjem u užarenu peć, izazivala je naročite psihotične komplekse. Na lomači čovjek umire od boli, strašno je! Međutim peć je strahovito užarena, tijesna, bez zraka, bez prostora. Pravi užareni grob, u koji treba strpati zdrava, živa čovjeka. Ono gušenje, onaj momenat, kada udišeš umjesto zraka vatru u pluća, to je užas, kakva zaista nema ravnog. Naravno, reći će netko, ne traje dugo. To nije točno. To je relativnost ljudskog mozga. Taj užas je vječan. U doba rada tog »vivikrematorija« u logoru je vladala prava epidemija igniho­roroze. Ljudi su ludovali i počinjali samobistva. Bili su na sve spremni iz očaja. Uto su ustaše počeli klati u tunelu i zatim bacati u peć, bojeći se, vjerojatno, izgreda iznutra kao i izvana, jer je glas o spaljivanju živih ljudi brzo dopro u javnost.

7. SIMPTOMI JASENOVAČKE HOROROZE

U Jasenovačkom se logoru, a i izvan Logora, znalo samo ne­koliko detalja mučenja: paljenje osjetljivih dijelova, oka, nosa, usta, sisa, spolovila, vađenje noktiju posebnom spravom: metal­nom pločom sa šarafom (koja se stavi na prste i kojom se zavrtanjem šarafa istisnu svi nokti ujedamput), vađenje očiju naro­čitom kukom, bockanje očiju iglom, »vađenje«, t j. izbijanje zubi, tjeranje štakora u trbuh, rezanje rana i zatim soljenje tih rana, zabadanje noževa ili šila u predjel srca, guljenje kože, skalpiranje, otkidanje kliještima ili rezanje nosa, ušiju, rezanje no­žem ili odsijecanje prstiju sjekirom, zabadanje igala pod nokte, vješanje za ruke, za noge, strmoglavce, bičevanje i morenje glađu i žeđu, mučenje sina pred ocem ili oca pred obitelju itd., itd. Sama pomisao na mučionicu, sama slika Cividinijeva, izazivala je simptome hororoze kod mnogih zatočenika: drhtanje, cvokotanje, znojenje ruku i tijela, osjećaj povišene temperature, širenje zje­nica, grčeve u crijevima, proljeve, umiranje. Ti su se simptomi očitovali u duši u obliku skrajnje zbunjenosti, stereotipnog pona­vljanja jedne riječi, usklika ili rečenice, motoričkog nemira kod jednih, stupora kod drugih, dispraksije (npr. žlicom piše kao olovkom, a olovku drži kao žlicu i kusa itd.) ili optimističke »prisilne predodžbe« ili krajnjeg pesimističko-nihilističkog ko­lapsa itd.

Mnogi je pokušavao vješto prikrivati svoje psihotične sim­ptome, ali se izdavao licem ili držanjem. Stiskao je vilice, upro se nogama, stiskao ruke, ukočio se. Pri tome bi teško disao i gušio se, udišući jecajima zrak u pluća, dok bi mu lice bilo blijedo, a čelo oznojeno.

Kriminalna fašistička filozofija, koja se osnivala na naj­nižim životinjskim instinktima i emocijama, provodila se dosljedno u praksi u ovom ratu, onako metodički i sistematski, kako to umije samo čovjek-automat. Razbojnička, ljudožderska politika istrebljivanja »bastarda«, »nižih rasa«, »poluljudi«, ili zarobljivanje tih ljudi, snizujući ih u red domaće tegleće stoke, bila je prihvaćena kao »logična«, »razumna« i »biološko-genetički oprav­dana«, kao »zakon evolucije«, kao »moralna«, kao »eugenička« itd.

Jasenovački logor uništenja nije bio samo logor ubijanja, nego i logor predsmrtnog mučenja ljudi, logor bestijalnog sadizma.

Ustaški ljudožderi nisu bili proste ubojice, nego sadistički homicidomani, divlje, bijesne zvijeri, koje su pronalazile sve mo­guće nijanse u svom držanju, u nastupu, kako bi izazvali što veći užas kod zatočenika, kandidata smrti.

Trebalo je samo pogledati podmukle, zakrvavljene oči fra Sotone Majstorovića - Filipovića, namrštene obrve Matkovića, stisnute čeljusti i gubicu Ljube Miloša, obrve Cividinija i Zovka, pasju njušku Zrinušića, hijensku glavu Šipke, ciničke nabore Luburića i drugih, pa da se vide terorističke maske zločinaca ogre­zlih u krvi.

8. PSIHOZA PJEGAVIĆARA

U samom akutnom stadiju pjegavičari doživljavaju zbog bo­lesti teško povređivanje CNS (centralnog nervnog sistema). Deliriji su se pjegavičara često odnosili na svježe, oštre uspomene iz ustaške strahovlade. Bolesnici su različito reagirali. Neki su vidjeli pred sobom ustaše s nožem i padali u užas.

* Ustaša! Ustaša! Ne dajte, braćo, ne dajte!! – bolesnik je pokazivao na drugoga bolesnika ili na Savu bolničara.
* Bježi, bježi, joj, majko, joj, joj!! Nosi se, nosi se s tim nožem, odlazi!!

Bilo je i deliranata »napadača«. Sjedio bi u boksu ili bi ležao pokrivši lice jednom rukom, a drugu bi stisnuo u šaku. Kad bi mu se netko približio, naglo bi skočio i udario ga šakom po licu ili glavi.

— Majku ti ustašku, crkni, krepaj!! Ne ćeš više u moje selo!
Jedan je ubijao muhe, poslagao ih na jastuk i otkidao im krila.

* Stotine ustaša sam ubio u Knežpolju. Stotine! Evo ih. Otkinuo sam im glave. Vidi! – Lice mu se sjalo i okretalo za muhama, koje je lovio s velikim žarom.
* Pusti ga, neka lovi muhe, »ustaše«, samo nek šuti, stoga dalje od njega!

Jedan je počeo vikati, najprije tiho:

— Šime, Šime, brže, brže . . .

Zvao je sate i sate, i konačno počeo da doziva Šimu iz sveg glasa. Približi mu se Savo, pa će ga zapitati (kamo sreće da ga nije pitao!) po zagorski:

* Kaj pak hočeš?
* Hočem Šimu!
* Kakva vraga Šimu?

Našao se jedan bolesnik Zagorac, kojega doguraše do njega.

* Imbrek, kaj pak ti hočeš?
* Kaj vraga, imaš oči?
* Zakaj?
* Ne vidiš, ti bedak!
* Kaj bi vraga videl?
* Kaj ne vidiš poglavnika?
* Kakva poglavnika, vrag te dal, ter te dal!
* Evo ga!

Pokazao je ćebe, koje je čvrsto rukama stegao kao kliještima, i vidjelo se, da je svu snagu koncentrirao, da bi ga što bolje ščepao.

* Čkomi, ti bedak, buš glavu zgubil . . .
* Kaj? Bumo ga vešali tu il᾿ v Krapini pred cirkvom v Petrovskom kod općine i cirkve!
* Kaj si bedast, to je deka!! – Tada bolesnik okrene lice od njega i strahovito se prodere.
* Uhvatil sem poglavnika, bumo ga vešali, bumo ga škopili – hej, hej!! – strahovito se derao.
* Bumo mu nos odrezali, haj, hej, hej!

To je bilo usred bijela dana, katastrofa se nije mogla izbjeći. Agenti, špijuni, provokatori su tu.

* Hej, hej, bumo mu . . . odrezali.
* Hej, hej, Šime, Šime, poj sem, pomozi mi zvezati pogla­vnika, em sem ga zgepil, pogleđ kak sem ga ščepal za vuha i vrat...

— Živega . . . Hej, Šime! – strahovito se derao.
Upadoše ustaše.

* Hrvat?
* Da!
* Zagorac?
* Da! pašče prokleto! Pijanice proklete. Samo loču vino na prazan želudac, psuju našeg poglavnika i ustaše, puntari.
* Hej, poglavnika sem zgepil . . .
* Đubre jedno! Zgepit ćeš ti svoju glavu. Diži se, majku ti tvoju puntarsku, zagorsku . . .
* Šime, kožu bumo poglavniku zderali – Ši-m . . . Ali ga uto ustaša udari u glavu šakom. Imbre pade na boks, ali ne pušta ćebe.
* Bumo mu . . . mu . . . odrezali . . .
* Nosila. Nosite ovo pseto na skelu! – Imbre je buncao, hroptao, škripao zubima, grčevito stiskao ćebe, nisu mu ga mogli izvući iz ruku. Strpaše ga u nosila i ponesoše s ćebetom u Gradinu.

U baraci je vladala panika! Znalo se, što će biti.

— Joj, ja bi zišel z bolnice, kad bi me tulko malo poduprli do barake. Tak sem inače zdrav. Nikak mi se neče zastati tukaj, – govorio je jedan Zagorac »slon« s otečenim nogama kao badnjevina. Još je bio zdrav instinkt u tog Krapinčana.

Uvečer je došao fra Sotona »Majstorović«, naravno.

— Ima li još tko ovdje iz Hrvatskog Zagorja?Svi su šutjeli. »Majstorović« se okrenu meni i kimnu mi obrvama.

* Nema!
* Nema? – zapita me u čudu fratar-sotona.
* Nema! – odgovorih. (Više se nije ni moglo skrenuti s te linije).
* Dobro! – Obišao je boksove i počeo pitati okolo.
* Odakle si ti?
* Ja iz Virovitice.
* Ti?
* Ja iz Sarajeva!
* Ti?
* Ja iz Grubišnog Polja.
* Ti?
* Iz Karlovca!
* Iz Turopolja.
* Iz Bosne! (Uzeo je širi pojam, jer je uži »Prijedor« opa­san) – Pomislio sam, da sam nasjeo provokaciji, jer on, čini se, zna, da su još tri Zagorca ovdje u bolnici. Oni se šćućurili i zanijeli očima, prate svaki pokret razbojnika.
* Dobro! Inače, doktore, puna ti ova bolnica, uvijek puna. Može li se koji izliječiti?

Provokatorsko pitanje! Kad bih za nekog rekao, odvela bi ga odmah ta beštija u Gradinu.

* Pa svi će skoro na posao.
* I ovaj? Pokazao je na jednog s otečenim nogama.
* Da, i taj, 8–9 dana, dok se odmori!

Fratar »Majstorović« me lukavo pogleda, ironično se nasmi­ješi i zaklima glavom:

— Ako tako zaista misliš, onda si slab liječnik.

Iziđe iz bolnice.

Doktore, a ovi Zagorci? – zapita me prestrašeno Savo.

* Kakvi Zagorci, nisu to Zagorci, to su sjeverni panonski Hrvati! Razumiješ li? I zapamti to!
* Sjeverni, panonski, panonski, panonski! Neću zaboraviti.

9. OSTALA PSIHIČKA OBOLJENJA

a) Shizophrenija. Ustaše su sve luđake odmah ubijali. Ali i delirantne slučajeve u groznici ili temperaturi, psihoze poslije pjegavca, psihoze gladi, straha, smatrali pojavama ludila te su i te bolesnike odmah likvidirali. Malo je bilo slučajeva paranoje ili dementiae praecox, shizophrenije, koje bi se u logoru mani­festirale provocirane ustaškim terorom. Takvi slučajevi nisu se uopće vodili u bolnicu, nego ravno u klaonicu Gradine. Nekoliko je slučajeva izbilo iznenada u bolnici »II-B«.

Jedan nam je ostao duboko u pameti. To je bio mladić od svojih 18–20 godina, seljak iz okolice Nove Gradiške. Bio je inače miran bolesnik bez temperature, samo malo šenut. Doveli su ga iz jedne barake u bolnicu. Jedne noći probudi nas glasno disanje i hrvanje.

* Kud ćeš jadan, lezi!
* Čusmo Savin glas.
* Idem kući! Idem kući! kući! kući!

Čim iziđe, straža će ga uhvatiti, vidjeti, da je »lud« i odvesti u Gradinu.

— Idem kući! Dižite se, braćo, idemo kući!

* Ti hajde, sinko, sretan ti put. Mi imamo još malo posla, moramo zatrpati one rupetine u Gradini, što nam zlotvori isko­paše! – iz mraka je govorio netko.
* Dižite se, braćo, idemo kući! – Navro jadnik kući, pa gotovo. Morali su ga držati i vezati za boks.

Nemamo sedativa. Iz boksa se on ne može dizati, ali zato stalno govori iste riječi:

— Pa ćemo kući, idemo kući! Pa ćemo kući, svi ćemo kući, idemo kući, pa ćemo kući, pa ćemo kući . . . Sate i sate on viče te riječi, koje se iz barake čuju ne samo kroz našu pregradu, nego i napolju.

 — Pa ćemo kući, pa ćemo kući, idemo kući – govorio je cijelu tu noć i sutradan. Začepili smo uši, ali opet čuješ. Već nam grebe po mozgu, da se ubiješ. Nitko nije spavao. Sutradan cijeli dan opet. Nekako smo dan pretrpjeli, ali evo noć.

Ustaše su prolazili kroz bolnicu, nasmijali se i odlazili.

U noći opet isto »pa ćemo kući«. Nesnosno, grozno. Draži te stereotipnost, a draži te još više sama ideja. Kući? Nitko još nije toliko pošašavio, da vjeruje u spas. A kako bi to bilo veličan­stveno! Jeza te trese, kad vidiš, da je to jasenovački pakao, iz kojeg nema spasa. Nitko od velikog bola i tuge ne smije da misli na kuću. A onaj ti tu misao trubi već dane i noći. Ljudi su prosto pomahnitali.

* Prokleta luda!
* Zar nema morfija ili nešto takvo, da ga smirite! – govo­rili su nam u bolnici naši supatnici.

Uletio je jedan bolesnik.

/… Smirite ga, ili ćemo svi poludjeti. Ja ću ga zadaviti, neka ga vrag nosi, prije nego poludimo. Nek nas kolju pri zdravoj pameti, a ne kao lude!

Nemamo sredstava – odgovarali smo. Iz bolnice se stalno čulo: »Pa ćemo kući, pa ćemo kući, svi ćemo kući!« Glasno smo govorili, da ne čujemo tu testeru po našem mozgu. Sve je to malo pomagalo. Kroz uho prodire do mozga »pa ćemo kući, idemo kući «.

Pišta se hvatao za glavu, Salom se molio Jehovi, Salko škri­pao zubima, mnogi su od tuge i muke prosto plakali. Gledali su se! Slegao sam ramenima..

* Što možeš, trpi, lave!
* Idem se prijaviti kao dobrovoljac za Gradinu. Neka kolju, boljet će nekoliko minuta, i tad vječna tmina, vječna zabo­rav – govorio je Mandić.
* Teži mi je on, nego cijeli Jasenovac, nego Gradina. Stalno mi bocka mozak, da se sjetim na one moje, na poklanu djecu i ženu, na moje selo – govorio je neki seljak iz Bosne.
Ujutro se objesio o boks.
* Ej, doktore, otkad ovaj jadnik stalno prede o kući, ne izlaze mi iz glave djeca i žena. Jesu li ih poklali? Kako su preži­vljavali tu groznu smrt? – govorio mi Savo, koji je za tjedan smršavio na polovicu i od slabosti jedva hodao. U noći listopada 1942. upao fra »Majstorović« u bolnicu, da kupi za Gradinu, i čuje ovog, kako govori: »Pa ćemo kući, idemo kući«. Sjeo je u boks i njihao se sad naprijed, sad nazad.
* Lud! ...
* Lud, lud i te kako lud! — zagraktaše svi bolesnici. Majstorović ide od boksa do boksa . . .: Ti, ti, ti, ti, ti, ti ... neprestano ono »ti«, koje ljudima nije više bilo tako grozno. To se više ne može trpjeti.
* Ustajte! pa ćete kući, pa ćete kući, idete kući, svi ćete kući« – oponašao je fra »Majstorović« onog luđaka. – Pravo vam i kaže onaj pametnjaković. – Ljudi znaju, što znači, silaze većinom bez straha i bez uzrujavanja.
* Sotona, Sotona! šapću oko nas.
* Nek me zakolje, samo da više ne slušam ovu budalu – reče jedan zakopčavajući košulju i razgovarajući sam sobom.
* Tako? tako? A! A! – začudio se fra »Sotona«.
* A njega? – zapitaše neki.
* Njega treba, njega, on nam je zatrovao živce, on nas je ubio. Povedite i njega s nama.

»Da izbavi nas od lukavago« promrmlja jedan osuđenik.

* Kuda?
* Pa u Gradinu, znamo mi tu »Krvavu kuću«.
* Ne, on tu ostaje! – smijuljio se »lukavi«, kojeg je Gospod poslao da »izbavlja« narod na zemlji. Ispraznila se bolnica II B. Ostao samo bijedni luđak; ostavio ga je fra »lukavi«, da nas ubija svojim riječima. On se i dalje ljuljao i stereotipno govorio: »Pa
ćemo kući, svi ćemo kući«. Tako je on postao ustaškim sredstvom za uništenje zatočenika. Nije htio jesti, smršavio je silno, ali je neumorno izgovarao te riječi, koje su nas poput tupog malja tukle po glavi. Glas mu je oslabio, skoro ga ni mi za pregradom nismo čuli. Savo ga je sad tužno pogledavao. Jedne je noći umukao za svagda.

b) Psihoze gladi. Postoje dva osjećaja gladi, glad organizma normalno hranjenog, sa svim potrebnim rezervama, glad, koja se pojavljuje u normalnim periodičnim intervalima: pred ručak, pred večeru itd. Taj normalni fiziološki osjećaj gladi izaziva po nekim teorijama kontrakcije želuca (Cardiae), zatim smanjenje koncentracije šećera u krvi ispod 0,75%, praznina želuca itd. Taj je osjećaj gladi naročito nagonski osjećaj, koji tjera čovjeka, da pronađe one tvari, koje nedostaju organizmu: šećer, minerale, vitamine, bjelančevine, masti, jer tijelo čovjeka ne želi trošiti svoje dragocjene rezerve. Taj se osjećaj gladi može ade­kvatnim jelom odmah neutralizirati, što se očituje pojavom drugog osjećanja sitosti.

Druga je vrsta osjećaja gladi, kad organizam tokom kroničnog gladovanja izgubi ne samo sve svoje rezerve, nego uzima i tvari potrebne za pogon životne (kemodinamične) mašine i one iz same konstrukcije tijela, iz samih njegovih temelja. Živci i mozak izgu­bili su kroničnim gladovanjem isto tako važne faktore u svojoj građi: vitamine B1, B2, fosfor, kalcij pentozu itd. Oni su u ošte­ćenom stanju i vrlo razdražljivi. Mozak postaje vrlo naklonjen razdraženjima.

Općenito su sva tkiva organizma u lošem stanju, mašina neće moći da radi, a zakon života tjera, da se on pošto-poto održi. Re­zultat je takva stanja opći, organski osjećaj gladi, koji se manifestira kao jedini i dominantni nagon u mozgu, koji privezuje uza se sve misli. Taj organski poriv gladi sasvim je nešto drugo od običnog periodičnog osjećanja gladi. Organski se poriv gladi ne može zadovoljiti davanjem adekvatne količine i kakvoće jela, makar u maksimalnoj mjeri, za ručak, za večeru itd. Želu­dac mu je prepun, pojeo je za tri čovjeka, a osjećaj sitosti nije još nastupio. Poriv gladi ostaje, kako sam kasnije vidio i kod parti­zana, sve do onog časa, dok tijelo ne uspostavi fiziološki »restitutio ad integrum«, što traje nedjeljama i mjesecima. Ta »pelikanska« glad, glad »nesita« s poremećenjem CNS (**F.zvezdica:**Centralni nervni sistem) izaziva teške psihoze.

Jasenovačka se psihoza gladi očitovala u zamršenim znako­vima, ponajprije neobuzdanim nagonom za traženjem bilo kakve hrane bez izbora. Svima je bilo dobro poznato, da se krađa jednog krumpira ili rajčice ili kukuruza odmah plaća smrću. Ljudima se, gonjenim tim nagonom, zamračio razum, utrnuo svaki trag plašljivosti za život, stalno su krali krumpire, kukuruze i bivali stri­jeljani i klani svaki dan radi te »krađe«. U svakom slučaju smrt je bila neminovna: od gladi ili od noža. Zaista tu razum nema što da sudi. Zbog toga je taj silni nagon gladi patološki i kao takav se ne može izlučiti od općeg stanja. Takav čovjek, s takvim po­vredama, zbog svoje nagonske sile, trpa u sebe bez truna premi­šljanja, bez kritičnosti, da li će njegovi probavni aparati, koji su već oštećeni, uopće moći to nesažvakano i progutano jelo proba­viti. Što se obično događa? Prvo nastupi štucanje, težina u želucu, povraćanje, zatim dispeptični proljevi, koji obično svrše smrtno. To se događalo i u prošlom ratu poslije povlačenja srpske vojske kroz Albaniju (otok Vido), i u ovom našem velikom oslobodilačkom ratu, osobito za vrijeme pete ofenzive. Psiha je takva čo­vjeka s patološkim nagonima gladi potpuno podvrgnuta tom na­gonu, a ispoljuje se u različitim manifestacijama.

To može ilustrirati samo jedan karakterističan slučaj. Ustaše su ugrabili u nekom selu kiseli kupus i donijeli ga u logor. Kuhali ga za zatočenike. Čorba je bila potpuno rijetka, smrdljiva i nakisela, a bez kruha je još više podražavala osjećaj gladi. Ljudi su instinktivno pili tu čorbu, jer im je organizam tražio vitamine iz kiselog kupusa, koji toliko manjkaju tijelu. Nagon za tim vita­minima bio je neizdržljiv, jer bez njih uopće nema života. Ni batine Zvonare ni smrt nisu ljude sprečavali, da nasrnu na hranu bilo kakve vrste.

Jednog su dana nosili iz magazina u kuhinju u kablovima ki­seli kupus, koji je već trunuo i neprijatno zaudarao. Nekoliko je zatočenika popravljalo nasip između jezera i bajera. Kad su kuhari s kupusom prolazili pokraj njih, oni su, zaslijepljeni glađu, skočili na kupus, grabili rukama trpali u usta i ne žvačući ga gutali. Ustaša, koji ih je pratio počeo ih je nemilosrdno tući batinom po glavi i rukama, ali oni su i dalje grabili i jeli pod udarcima batina.

* Živine, živine! Ovo nisam nigdje vidio, ovakve živine!
* Odbij, majku vam gladnu, zar da pojedeš ti sam hranu svojih drugova. Kao stoka, kao gladna svinja, kad navali na korito!

Tukli su ih, ali oni nisu hajali za batine. Jedva su ih odstranili. Kuhari su molili tog čarkara, da ne prijavljuje, jer se znalo, da bi ih odmah poklali:

— Vidiš, glad je užasna, ljudi su poludjeli od gladi. Zaista je ustaša prešutio, ali se drugi dan dogodila ista scena.

Oni su opet radili tu i čekali. Opet su navalili, pune šake kupusa uvaljivali u usta, ali je bio već drugi ustaša, koji ih je počeo ne­milosrdno tući batinom.

— Kako se usuđujete, stoko!

Kod ovog nisu više molbe pomagale. Svezali su ih žicom i poklali za pregršt smrdljivog kiselog kupusa.

Animalni egoizam javlja se kao posljedica psihotičnog nagona gladi. Pri dijeljenju onih 30 grama kruha ljudi su za mrvicu režali jedan na drugog groznom mržnjom. Kruh je davan i onima, koji ga od slabosti nisu više ni mogli jesti. Njegovi su susjedi gledali, gdje će mu ga Sava metnuti, kad je dijelio kruh i onima, koji su bili u samrtnom hropcu. On još nije mrtav — i čestiti Sava je smatrao svojom svetom obvezom, da mu njegovu porciju kruha preda.

* On još nije ispustio dušu. Nije još mrtav, znači: pripada mu njegov dio.
* Gledaj ih, doktore, kako očima proždiru. Čim se okrenem, nastat će gužva! – šapnuo mi je Savo.

Bolesnici su od gladi upiljili oči u kruh tih samrtnika i ništa nisu čuli, što se oko njih događa od pozornog čekanja, da što brže skoče na taj komadić kruha. Izraz njihova lica nosio je na sebi masku skamenjene misli, težnje: domoći se tog zalogaja kruha. Oči su svoje koncentrirali na jedan fokus, na mjesto, gdje je kruh bio sakriven. Gurali su ih otraga drugi, molili, da se maknu s tog mjesta, psovali, a sve je bilo uzalud: oni nisu ništa čuli, njihov po­gled i sluh bili su koncentrirani na jedan jedini predmet: kruh. Zaista čusmo odmah, čim smo se malo udaljili, škripanje boksova. prigušeno šaptanje, psovanje i plač. Dva su se susjeda potukla oko kruha onog bolesnika, koji se rastavljao s ovim svijetom! Preko vlasnika tog kruha, koji umire, derali su se za taj zalogaj, stisli zube i režali jedan na drugog kao divlje pantere. Vlasnik kruha hroptao je bez svijesti u agoniji, samo mu se vidjela bjeločnica i mali rub šarenice i široko otvorene zjenice. Disao je u naglim trzajima. On ne vidi svoje drugove, on je u mraku nesvijesti, ali ni ti nesretni drugovi ne vide njega. Jedan je od cinika oteo veći dio i odmah ga uvalio u usta. Drugi je zaplakao! – Od zlobe i muke –reći ćete. Ne! To su isto tako bolesnici, teški bolesnici psihotičari – od patološkog nagona gladi.

Gladni psihotičar, tjeran strahovitim bičem svog nagona za održanjem, izgubi često moralne osobine.

To su većinom bili oni elementi, koji su i prije u građanstvu živjeli s elastičnom kičmom. Za komad kruha nema ničeg, što on ne bi dao od sebe. Nagon patološke gladi nije ništa manje ubitačan za moral čovjeka od strasti morfinizma i alkoholizma. Ustaše ne iskorišćuju te ljude, jer bi to bilo i suviše prozirno. A u tom bi slu­čaju morali postrijeljati i sav logor, jer bi ti psihotičari izmišljali svašta, samo da se dočepaju pure.

Cinizam je bila odlika tih psihotičara. Oni nisu ništa imali pred sobom nego jedan cilj: spasiti život od umorstva glađu. Drugo nisu ni mogli vidjeti, jer nisu imali vremena upoznati bit fašizma. Oni bi preko mrtvaca prelazili za komad kruha. Ubili bi svog druga, da dobiju mrvicu više.

Ovdje se od toga – po svom odgoju i životu – još prije od­vojenog građanina, moraju lučiti čvrsti karakteri radnika, seljaka i napredne inteligencije, koji štoviše – to je ostalo fenomenalno – i u psihotičnom stanju, nikad nisu odstupali od osnovnih postu­lata morala, jer im je svijest i ideja često ostajala čvrsta i intaktna do same smrti.

Odsutnost samokritike bila je opća pojava kod građanskog elementa. Oni su izgledali kao ovce u toru vukova, koji ih kolju kakogod to oni zažele. (Klali su i radnike i seljake i inteligenciju, ali ne kao ovce, već kao opasne protivnike). Nisu ništa znali, vidjeli su smrt svuda, ali su mislili, da će joj izbjeći. »Ovdje treba da se svatko spašava, kako najbolje zna, pa i na račun dru­goga.« To je bilo njihovo geslo. Oni će se već izvući, sakriti, po­gnuti šiju, ponizno se nasmijati. Prosto, oni će mahati repom. Mnogi su uspjeli dohvatiti se položaja i približiti se koljačima, da im ugode, da im polaskaju, kako bi ih oni zaštitili. Bilo je takovih ljudi. Ustaše su im povjerili radove, ekonomiju, kancela­riju. Hoće li se izvući? Iskustvo je pokazivalo, da neće. Koman­danti su se logora mijenjali. Svaki je bio tip za sebe, sa svojim naklonostima, hirovima, koljačkim karakterom. Ali ljudi su se stalno vrtjeli oko svakog od tih koljača. Svaki je našao svog »zaštitnika«. Tih smo se ljudi isto morali bojati. Radi toga je naša grupa bila izolirana od tih ljudi.

Beskritičnosit je vladala u taboru građanskog elementa, koji je mislio, da se spase lukavstvom, podvalama i servilnošću. Ti su ljudi isto tako gubili glave kao i naši, samo s drugim, različitim moralnim odrazom.

Upravo je psihoza gladi bila jedan od glavnih faktora u tom beskritičnom stavu tih elemenata prema ustaškim koljačima.

c) Kanibals ka psihoza. Ljudožderstvo je bilo posebna manifestacija psihoze gladi u prosincu 1942. i u siječnju 1943., u »3 C« Jasenovačkog logora.

Prije nego što čovjek posegne, da jede sirovo ljudsko meso svog umrlog druga, treba da u njegovoj psihi dođe do golemih, korjenitih i dubokih promjena. Odvratnost pri samoj toj pomisli izaziva u čovjeku odlučan prekid takvih misli i razgovora.

Sama pomisao ili riječ »jesti ljudsko meso« izaziva u čovjeku podražaj na povraćanje. To je odvratnost ukorijenjena već gene­tički.

Glad ruši i samu supstanciju instrumenata »psihe« mozga i razvraćuje i bestijalizira njegove funkcije. Nisu to više ljudi. Ostali su samo nagoni za očuvanje života, ali svi su centri, u ko­jima stoji »svijest«, »moral«, »pojmovi o ličnosti«, izblijedeli. Ostali su vitalni centri »starog mozga«, ribljeg mozga iz devonske periode.

Zatvoreni u »3 C«, 30-torica zatočenika u siječnju 1943. bili su osuđeni na smrt glađu. U toj je periodi bilo »zabranjeno« ubi­janje ljudi mehaničkim sredstvima. Stoga je te ljude trebalo nekako likvidirati. Zatvorili su ih u taj logor. Oni su ih čuvali i pustili da »umiru prirodnom smrću« od gladi, bez rane i bez otrova.

Slabiji su umirali, jači ostajali. Ovi su jeli, izgubivši svijest, svoje mrtve drugove. Na koncu su potpuno poludjeli.

d) Manije, melankolije. Osim tih javile su se još i druge psihoze i psihizmi:

1. Mania religiosa, javila se je u nekoliko slučajeva.
2. Mania ateistica, nepoznata mi dosada pojava borbenog, aktivnog ateizma, jedna vrsta manije. Zbog užasnih šokova do­življenih od popova, križara-koljača, istinski religiozni katolici skočili su u maniju ateizma. Naravno da mania ateistica, kao duševno oboljenje, nema veze s filozofskim, znanstvenim i racio­nalnim ateizmom.

— Nema boga, nema! Sve je laž! Užasno, toliko vremena, cijeli vijek sam vjerovao. Sada vidim, da je to laž, laž! Treba stvoriti »religiju ateizma« i rušiti najveću prijevaru. Čovječanske parole, humanizam, milosrđe ljudi su pretvorili u najgroznije zlo­čine! Dosta, dosta! – itd. Većina je tih ateističkih manijaka bila zvjerski likvidirana.

1. Skeptomania. Pojava ekstremne sumnje u sve, rodila se iz straha. To su bili veliki mučenici. Apatično lice, melankolično-ironične brazde oko usta, omega na čelu i beznadni pogled u pra­zninu uokvirivalo im je lice. Skeptomani su bili na oko mirni, ali su u stvari živjeli intenzivno u svojoj nutrini. Brzo starenje, sije­đenje kose, brazdanje lica, to su vanjske metamorfoze jasenovačkog skeptomana.
2. Melankolija je bila vrlo česta pojava u Jasenovačkom logoru. Melankoličari su tražili smrt i lako su je našli u Gradini.

e) Pod nožem. Postoji golema razlika u psihologiji po­sljednjeg proživljavanja žrtve, koju ubijaju revolverom, i žrtve, koju kolju nožem. Hitac iz revolvera prodire u glavu strelovito, to­likom brzinom, da je zaista pitanje, da li žrtva uopće osjeća boli. Možda osjeća samo, dok kugla prolazi kroz glavu, a to je tek jedan sitni odlomak sekunde. Pojava boli i nesvijest istovremene su; nesvijest je prirodna narkoza, ona je jača od boli, ona je trenutno preraste. Odavno se kod našeg čovjeka uvriježilo sa­znanje i svijest, da hitac u glavu rješava odmah i pitanje bola. Osim toga malo je tko, osim u ratu, vidio čovjeka s prostrijeljenom glavom. Ni životinje se tako ne ubijaju (izuzevši bolesnih konja, ali to se obično ne vidi); tako ljudi to nisu proživjeli i nemaju o tome nikakvih stečenih predočaba osim putem čitanja novina i knjiga. To mnogo ublažuje strah od revolverskog hica. Uglavnom ostaje strah samog prekida života, abolicije instinkta i želje za životom, teror straha zdravog čovjeka pred nasilnom smrću.

Stvar stoji drukčije, kad se smrt očekuje od noža. Svatko se u djetinjstvu više puta porezao, svatko je u djetinjstvu osjetio bol rane od noža; prvi put je vidio crvenu krv. Krv! Predodžba krvi teroristička je predodžba, koju svatko nosi u svojoj duši od ranog djetinjstva. Svatko zna, da gubitak krvi može biti i gubitak života. Stoga majke zastrašuju djecu, kad vide, da im krv curi iz rane. Majke same pretjeruju i često ulijevaju pretjerani strah djeci od prizora krvi. »Krv će da padne«, straše jedni druge. Nož, sjekira, krv, fizička bol, smrt ili sramota ili kazna dragih i bliskih, predstavljaju u psihi našeg naroda uvriježen kompleks latentnog terora od pojma noža.

U Jasenovcu se svako jutro svi instinktivno pipaju za vrat poslije užasnih snova, nitko ne vjeruje, da još nije bio zaklan, jer se u groznom snu svake noći smrtno prevrće, znoji i doziva prodirnim krikovima u pomoć. Gledaš i druge oko sebe, gledaš im vrat, jabučicu, i misliš, kada će i njima kao i tebi Rašid zarinuti svoj pogani zločinački nož u jabučicu! Obuzima te strah za sebe i za druge, obuzima te tuga, grozna tuga za tim nevinim svijetom. Zašto?

Kad u snu vidiš ili na javi sebi predočiš: nož presijeca kožu, krv brizga, u koži su osjetila za bol, u nju kirurzi ubrizgavaju pola litre kokaina, kad hoće izvršiti operaciju na vratu, ubrizgavaju to­liko, jer znaju dobro, kako je jak osjet boli na vratu. Naravno, nož se odmah zaustavlja, jer je tu otpor jabučice, hrskavica hrska, ali Rašid je stručnjak, on zna iz iskustva sve te anatomske zapreke. On ne trpi zapreke, pojačava snagu pokreta i prodire u dušnik, a ti halapljivo udišeš kroz tu Rašidovu laringotomiju krv u pluća. Krv u bronhima izaziva nadražaj kašlja, ti se nadmeš kašljati, krv ti se salije u vrat i izlazi kroz otvorenu ranu van na površinu. Još si pri svijesti, jer ti nisu prekinute krvne žile, oči ti se nadimaju, trgaš se, ali bez uspjeha. Vjerojatno, da strah toliko paralizira nekoga od takvih mučenika u toj fazi, da on pada u nesvijest. Zavisi o dobroj volji Rašidovoj, da li da te ostavi takva, napola zaklanog sa žicom otraga svezanih ruku i da te baci u zajedničku jamu, i da te zatrpaju, da se mučiš, ili pak da ti se smiluje pa da svoj, tada već spasonosni nož zarije dublje i dublje u tvoj vrat.

Sve one slike, koje smo vidjeli, sve one slušne utiske, koje smo čuli prisustvujući klanju životinja, sada su se uzbudile u nama.

Mučenici »primjerne egzekucije« izgledali su užasnije od ovaca i stoke na klanju. Strah je zaustavio disanje, poremetio ritam srca, zasjenio svijest, pomutio oči. Znoj je izbijao na bli­jedom i hladnom čelu. Podrhtavali su mišići na uglovima usana, koje su bile malo rastavljene. Koljena su se savijala, noge su se okamenile.

Psihologija? Tko je tu kadar analizirati? Čitavu smo psihu mučenika gledali kroz naš iritirani, vreli mozak. Vidjeli smo užas na licu kod nekih osuđenika. Kod drugih smo vidjeli smrknuta lica, ili prkosni smijeh junaka.

»Ter se lasno rastadoše s suncem

Zatočnici, mrijet naviknuti.«

Drugi, dublji relijef njihove duše mi nismo bili u stanju zapažati. Tajna njihova proživljavanja zamrzla se zauvijek u nji­hovu posljednjem hropcu